≪春秋穀梁傳≫

◐ 底本 : 阮元 校刻本 ≪十三經注疏≫

◐ ≪春秋穀梁傳≫의 각 편명과 약호는 다음과 같음.

<隱公> GL隱	<桓公> GL桓	<莊公> GL莊

<閔公> GL閔	<僖公> GL僖	<文公> GL文

<宣公> GL宣	<成公> GL成	<襄公> GL襄

<昭公> GL昭	<定公> GL定	<哀公> GL哀

校對 : 1998년7월 오영식

<隱公>

GL隱,0101 元年, 春, 王正月. 雖無事, 必擧正月, 謹始也. 公何以不言卽位. 成公志也, 焉成之, 言君之不取爲公也, 君之不取爲公, 何也, 將以讓桓也, 讓桓正乎, 曰不正. 春秋成人之美, 不成人之惡, 隱不正而成之, 何也, 將以惡桓也. 其惡桓, 何也, 隱將讓而桓弑之, 則桓惡矣, 桓弑而隱讓, 則隱善矣, 善則其不正焉, 何也, 春秋貴義而不貴惠, 信道而不信邪, 孝子揚父之美, 不楊父之惡, 先君之欲與桓, 非正也, 邪也, 雖然, 旣勝其邪心以與隱矣, 已探先君之邪志, 而遂以與桓, 則是成父之惡也, 兄弟, 天倫也, 爲子, 受之父, 爲諸侯受之君, 已廢天倫, 而忘君父, 以行小惠, 曰小道也. 若隱者, 可謂輕千乘之國, 蹈道則未也.

GL隱,0102 三月, 公及□儀父盟于□, 及者何, 內爲志焉爾, 儀, 字也, 父, 猶傅也, 男子之美稱也, 其不言□子, 何也, □之上古微, 未爵命於周也, 不日, 其盟□也. □, 地名也.

GL隱,0103 夏, 五月, 鄭伯克段于□. 克者何, 能也, 何能也, 能殺也, 何以不言殺, 見段之有徒衆也. 段, 鄭伯弟也, 何以知其爲弟也, 殺世子母弟目君, 以其目君, 知其爲弟也. 段, 弟也, 而弗謂弟, 公子也, 而弗謂公子, 貶之也, 段失子弟之道矣, 賤段而甚鄭伯也, 何甚乎鄭伯, 甚鄭伯之處心積慮, 成於殺也, 于□, 遠也, 猶曰取之其母之懷中而殺之云爾, 甚之也. 然則爲鄭伯者宜奈何, 緩追逸賊, 親親之道也.

GL隱,0104 秋, 七月, 天王使宰□來歸惠公仲子之□. 母以子氏, 仲子者何, 惠公之母, 孝公之妾也, 禮, □人之母則可, □人之妾則不可, 君子以其可辭受之, 其志不及事也, □者, 何也, 乘馬曰□, 衣衾曰□, 貝玉曰舍, 錢財曰賻.

GL隱,0105 九月, 及宋人盟于宿, 及者何, 內卑者也, 宋人, 外卑者也, 卑者之盟不日. 宿, 邑名也.

GL隱,0106 冬, 十有二月, 祭伯來, 來者, 來朝也, 其弗謂朝, 何也, □內諸侯, 非有天子之命, 不得出會諸侯, 不正其外交, 故弗與朝也, 聘弓□矢, 不出竟場, 束脩之肉, 不行竟中, 有至尊者, 不貳之也.

GL隱,0107 公子益師卒, 大夫日卒, 正也, 不日卒, 惡也.

GL隱,0201 二年, 春, 公會戎于潛. 會者外爲主焉爾, 知者慮, 義者行, 仁者守, 有此三者, 然後可以出會, 會戎, 危公也.

GL隱,0202 夏, 五月, □人入向. 入者, 內弗受也, 向, 我邑也.

GL隱,0203 無□帥師入極, 入者, 內弗受也, 極, 國也. 苟焉以入人爲志者, 人亦入之矣, 不稱氏者, 滅同姓, 貶也.

GL隱,0204 秋, 八月, 庚辰, 公及戎盟于唐.

GL隱,0205 九月, 紀履□來逆女. 逆女, 親者也, 使大夫非正也, 以國氏者, 爲其來交接於我, 故君子進之也.

GL隱,0206 冬, 十月, 伯姬歸于紀, 禮, 婦人謂嫁曰歸, 反曰來歸. 從人者也, 婦人在家制於父, 旣嫁, 制於夫, 夫死, 從長子, 婦人不專行, 必有從也, 伯姬歸于紀, 此其如專行之辭, 何也, 曰, 非專行也, 吾伯姬歸于紀, 故志之也, 其不言使, 何也. 逆之道微, 無足道焉爾.

GL隱,0207 紀子伯, □子, 盟于密, 或曰, 紀子伯, □子, 而與之盟, 或曰, 年同爵同, 故紀子以伯先也.

GL隱,0208 十有二月, 乙卯, 夫人子氏薨. 夫人薨, 不地, 夫人者, 隱之妻也, 卒而不書葬, 夫人之義, 從君者也.

GL隱,0209 鄭人伐衛.

GL隱,0301 三年, 春, 王二月, 已巳, 日有食之. 言日不言朔, 食晦日也, 其日有食之何也, 吐者外壤, 食者內壤, 闕然不見其壤, 有食之者也, 有, 內辭也, 或外辭也, 有食之者, 內於日也, 其不言食之者何也, 知其不可知, 知也.

GL隱,0302 三月, 庚戌, 天王崩, 高曰崩, 厚曰崩, 尊曰崩, 天子之崩, 以尊也, 其崩之何也, 以其在民上, 故崩之, 其不名, 何也, 大上, 故不名也.

GL隱,0303 夏, 四月, 辛卯, 尹氏卒. 尹氏者, 何也, 天子之大夫也, 外大夫不卒, 此何以卒之也, 於天子之崩爲魯主, 故隱而卒之.

GL隱,0304 秋, 武氏子來求賻. 武氏子者, 何也, 天子之大夫也, 天子之大夫, 其稱武氏子, 何也, 未畢喪, 孤未爵, 未爵使之, 非正也, 其不言使, 何也, 無君也, 歸死者曰□, 歸生者曰賻, 曰歸之者, 正也, 求之者, 非正也, 周雖不求, 魯不可以不歸, 魯雖不歸, 周不可以求之, 求之爲言, 得不得, 未可知之辭也, 交譏之.

GL隱,0305 八月, 庚辰, 宋公和卒. 諸侯日卒, 正也.

GL隱,0306 冬, 十有二月, 齊侯, 鄭伯, 盟于石門.

GL隱,0307 癸未, 葬宋繆公, 日葬, 故也, 危不得葬也.

GL隱,0401 四年, 春, 王二月, □人伐杞, 取牟婁. 傳曰, 言伐言取, 所惡也, 諸侯相伐, 取地於是始, 故謹而志之也.

GL隱,0402 戊申, 衛祝□弑其君完, 大夫弑其君, 以國氏者, 嫌也, 弑而代之也.

GL隱,0403 夏, 公及宋公遇于淸. 及者, 內爲志焉爾. 遇者, 志相得也.

GL隱,0404 宋公, 陳侯, 蔡人, 衛人, 伐鄭.

GL隱,0405 秋, □帥師會宋公陳侯蔡人衛人伐鄭, □者何也, 公子□也, 其不稱公子, 何也, 貶之也, 何爲貶之也, 與于弑公, 故貶也.

GL隱,0406 九月, 衛人殺祝□于□, 稱人以殺, 殺有罪也, 祝□之□, 失嫌也, 其月, 謹之也. 于□者, 譏失賊也.

GL隱,0407 冬, 十有二月, 衛人立晉. 衛人者, 衆辭也, 立者, 不宜立者也, 晉之名惡也, 其稱人以立之, 何也, 得衆也, 得衆則是賢也, 賢則其曰不宜立, 何也, 春秋之義, 諸侯與正而不與賢也.

GL隱,0501 五年, 春, 公觀魚于棠. 傳曰, 常事曰視, 非常曰觀, 禮, 尊不親小事, 卑不尺大功, 魚, 卑者之事也, 公觀之, 非鄭也.

GL隱,0502 夏, 四月, 葬衛桓公, 月葬, 故也.

GL隱,0503 秋, 衛師入□, 入者, 內弗受也, □, 國也, 將卑師衆曰師.

GL隱,0504 九月, 考仲子之宮. 考者, 何也, 考者, 成之也, 成之爲夫人也, 禮, 庶子爲君, 爲其母築宮, 使公子主其祭也, 於子祭, 於孫止, 仲子者, 惠公之母, 隱孫而脩之, 非隱也, 初獻六羽. 初, 始也, □梁子曰, 舞夏, 天子八佾, 諸公六佾, 諸侯四佾. 初獻六羽, 始□樂矣, 尸子曰, 舞夏自天子至諸侯, 皆用八佾, 初獻六羽, 始□樂矣.

GL隱,0505 □人, 鄭人, 伐宋.

GL隱,0506 螟, 蟲災也, 甚則月, 不甚則時.

GL隱,0507 冬, 十有二月, 辛巳, 公子□卒, 隱不爵命大夫, 其曰公子□, 何也, 先君之大夫也.

GL隱,0508 宋人伐鄭, 圍長葛. 伐國不言圍邑, 此其言圍, 何也, 久之也. 伐不踰時, 戰不逐奔, 誅不塡服, 苞人民, 毆牛馬, 曰侵, 斬樹木, 壞宮室, 曰伐.

GL隱,0601 六年, 春, 鄭人來輸平, 輸者, 墮也, 平之爲言, 以道成也, 來輸平者, 不果成也.

GL隱,0602 夏, 五月, 辛酉, 公會齊侯盟于艾.

GL隱,0603 秋, 七月.

GL隱,0604 冬, 宋人取長葛, 外取邑不志, 此其志何也, 久之也.

GL隱,0701 七年, 春, 王三月, 叔姬歸于紀. 其不言逆, 何也, 逆之道微, 無足道焉爾.

GL隱,0702 □侯卒, □侯無名. 少曰世子, 長曰君, 狄道也, 其不正者名也.

GL隱,0703 夏, 城中丘, 城爲保民爲之也. 民衆城小, 則益城, 益城無極, 凡城之志, 皆譏也.

GL隱,0704 齊侯使其弟年來聘. 諸侯之尊, 弟兄不得以屬通, 其弟云者, 以其來接於我, 擧其貴者也.

GL隱,0705 秋, 公伐□.

GL隱,0706 冬, 天王使凡伯來聘, 戎伐凡伯于楚丘以歸, 凡伯者何也, 天子之大夫也, 國而曰伐, 此一人而曰伐, 何也, 大天子之命也, 戎者 衛也, 戎衛者, 爲其伐天子之使, 貶而戎之也, 楚丘, 衛之邑也, 以歸,猶愈乎執也.

GL隱,0801 八年, 春, 宋公, 衛侯, 遇于垂, 不期而會曰遇, 遇者志相得也.

GL隱,0802 三月, 鄭伯使宛來歸□. 名宛, 所以貶鄭伯, 惡與地也.

GL隱,0803 庚寅, 我入□, 入者, 內弗受也, 日入, 惡入者也, □者, 鄭伯所受命於天子, 而祭泰山之邑也.

GL隱,0804 夏, 六月, 已亥, 蔡侯考父卒, 諸侯日卒, 正也.

GL隱,0805 辛亥, 宿男卒, 宿, 微國也, 未能同盟, 故男卒也.

GL隱,0806 秋, 七月, 庚午, 宋公, 齊侯, 衛侯, 盟于瓦屋, 外盟不日, 此其日, 何也. 諸侯之參盟於是始, 故謹而日之也, 誥誓不及五帝. 盟詛不及三王. 交質子不及二伯.

GL隱,0807 八月, 葬蔡宣公, 月葬, 故也.

GL隱,0808 九月, 辛卯, 公及□人盟于包來, 可言公及人, 不可言公及大夫.

GL隱,0809 螟.

GL隱,0810 冬, 十有二月, 無□卒, 無□之名, 未有聞焉, 或曰, 隱不爵大夫也, 或說曰, 故貶之也.

GL隱,0901 九年, 春, 天王使南季來聘, 南氏, 姓也, 季, 字也, 聘, 問也, 聘諸侯, 非正也.

GL隱,0902 三月, 癸酉, 大雨震電, 震, 雷也, 電霆也.

GL隱,0903 庚辰, 大雨雪, 志疏數也, 八日之間, 再有大變, 陰陽錯行, 故謹而日之也. 雨月, 志正也.

GL隱,0904 俠卒, 俠者所俠也. 弗大夫者, 隱不爵大夫也, 隱之不爵大夫,何也, 曰, 不成爲君也.

GL隱,0905 夏, 城郞.

GL隱,0906 秋, 七月, 無事焉, 何以書, 不遺時也.

GL隱,0907 冬, 公會齊侯于防, 會者, 外爲主焉爾.

GL隱,1001 十年, 春, 王二月, 公會齊侯, 鄭伯, 于中丘.

GL隱,1002 夏, □帥師會齊人, 鄭人, 伐宋.

GL隱,1003 六月, 壬戌, 公敗宋師于菅. 內不言戰, 擧其大者也, 辛未, 取□, 辛巳, 取防, 取邑不日, 此其日, 何也, 不正其乘敗人而深爲利, 取二邑, 故謹而日之也.

GL隱,1004 秋, 宋人, 衛人, 入鄭.

GL隱,1005 宋人, 蔡人, 衛人, 伐載, 鄭伯伐取之, 不正其因人之力而易取之, 故主其事也.

GL隱,1006 冬, 十月, 壬午, 齊人, 鄭人, 入□, 入者, 內弗受也, 日入, 惡入者也, □, 國也.

GL隱,1101 十有一年, 春, □侯薛侯來朝, 天子無事, 諸侯相朝, 正也. 考禮脩德, 所以尊天子也, 諸侯來朝, 時正也. □言, 同時也, 累數, 皆至也.

GL隱,1102 夏, 五月, 公會鄭伯于時來.

GL隱,1103 秋, 七月, 壬午, 公及齊侯, 鄭伯入許.

GL隱,1104 冬, 十有一月, 壬辰, 公薨, 公薨不地, 故也, 隱之, 不忍地也, 其不言葬何也, 君弑賊不討, 不書葬, 以罪下也, 隱十年無正, 隱不自正也, 元年有正, 所以正隱也.

<桓公>

GL桓,0101 元年, 春, 王, 桓無王, 其曰王, 何也, 謹始也. 其曰無王, 何也, 桓弟弑兄, 臣弑君, 天子不能定諸侯, 不能救百姓, 不能去以爲無王之道, 遂可以至焉爾, 元年有王, 所以治桓也, 正月, 公卽位. 繼故不言卽位, 正也, 故不言卽位之爲正, 何也, 曰, 先君不以其道終, 則子弟不忍卽位也, 繼故而言卽位, 則是與聞乎弑也, 繼故而言卽位, 是爲與聞乎弑, 何也, 曰, 先君不以其道終, 已正卽位之道而卽位, 是無恩於先君也.

GL桓,0102 三月, 公會鄭伯于垂. 會者, 外爲主焉爾.

GL桓,0103 鄭伯以璧假許田, 假不言以, 言以, 非假也, 非假而曰假, 諱易地也, 禮, 天子在上, 諸侯不得以地相與也, 無田則無許可知矣, 不言許, 不與許也, 許田者, 魯朝宿之邑也, □者, 鄭伯之所受命而祭泰山之邑也, 用見魯之不朝於周, 而鄭之不祭泰山也.

GL桓,0104 夏, 四月, 丁未, 公及鄭伯盟于越, 及者, 內爲志焉爾, 越, 盟地之名也.

GL桓,0105 秋, 大水, 高下有水災曰大水.

GL桓,0106 冬, 十月, 無事焉, 何以書, 不遺時也, 春秋編年, 四時具而後爲年.

GL桓,0201 二年, 春, 王正月, 戊申, 宋督弑其君與夷, 桓無王, 其曰王, 何也, 正與夷之卒也, 及其大夫孔父, 孔父先死, 其曰及, 何也, 書尊及卑, 春秋之義也. 孔父之先死, 何也, 督欲弑君, 而恐不立, 於是乎先殺孔父, 孔父閑也, 何以知其先殺孔父也, 曰, 子旣死, 父不忍稱其名, 臣旣死, 君不忍稱其名, 以是知君之累之也. 孔氏父字, 謚也, 或曰, 其不稱名, 蓋爲祖諱也, 孔子故宋也.

GL桓,0202 □子來朝.

GL桓,0203 三月, 公會齊侯, 陳侯, 鄭伯, 于稷, 以成宋亂, 以者, 內爲志焉爾, 公爲志乎成是亂也. 此成矣, 取不成事之辭而加之焉, 於內之惡, 而君子無遺焉爾.

GL桓,0204 夏, 四月, 取□大鼎于宋, 戊申, 納于太廟. 桓內弑其君, 外成人之亂, 受賂而退, 以事其祖, 非禮也, 其道以周公爲弗受也, □鼎者, □之所爲也, 曰宋, 取之宋也, 以是爲討之鼎也, 孔子曰, 名從主人, 物從中國, 故曰□大鼎也.

GL桓,0205 秋, 七月, 紀侯來朝, 朝時, 此其月, 何也, 桓內弑其君, 外成人之亂, 於是爲齊侯陳侯鄭伯討, 數日以賂, 已卽是事而朝之, 惡之, 故謹而月之也.

GL桓,0206 蔡侯鄭伯會于鄧.

GL桓,0207 九月入杞, 我入之也.

GL桓,0208 公及戎盟于唐.

GL桓,0209 冬, 公至自唐. 桓無會, 而其致何也, 遠之也.

GL桓,0301 三年, 春, 正月, 公會齊侯于□.

GL桓,0302 夏, 齊侯, 衛侯, 胥命于蒲, 胥之爲言猶相也, 相命而信諭, 謹言而退, 以是爲近古也. 是必一人先, 其以相言之, 何也, 不以齊侯命衛侯也.

GL桓,0303 六月, 公會杞侯于□.

GL桓,0304 秋, 七月, 壬辰, 朔, 日有食之, 旣, 言日言朔, 食正朔也, 旣者, 盡也, 有繼之辭也.

GL桓,0305 公子□如齊逆女, 逆女, 親者也, 使大夫, 非正也, 九月, 齊侯送姜氏于□. 禮送女, 父不下堂, 母不出祭門, 諸母兄弟不出闕門, 父戒之曰, 謹愼從爾舅之言, 母戒之曰, 謹愼從爾姑之言, 諸母般申之曰, 謹愼從爾父母之言. 送女踰竟, 非禮也, 公會齊侯于□, 無譏乎, 曰, 爲禮也, 齊侯來也, 公之逆而會之可也, 夫人姜氏至自齊, 其不言□之以來何也, 公親受之于齊侯也, 子貢曰, 冕而親迎, 不巳重乎, 孔子曰, 合二姓之好, 以繼萬世之後, 何謂巳重乎.

GL桓,0306 冬, 齊侯使其弟年來聘.

GL桓,0307 有年. 五□皆熟, 爲有年也.

GL桓,0401 四年, 春, 正月, 公狩于郞. 四時之田, 皆爲宗廟之事也, 春曰田, 夏曰苗, 秋曰蒐, 冬曰狩. 四時之田用三焉, 唯其所先得, 一爲乾豆. 二爲賓客. 三爲充君之□.

GL桓,0402 夏, 天王使宰渠伯糾來聘.

GL桓,0501 五年, 春, 正月, 甲戌, 已丑, 陳侯鮑卒, 鮑卒何爲以二日卒之, 春秋之義, 信以傳信, 疑以傳疑, 陳侯以甲戌之日出, 已丑之日得, 不知死之日, 故擧二日以包也.

GL桓,0502 夏, 齊侯鄭伯如紀.

GL桓,0503 天王使任叔之子來聘, 任叔之子者, 錄父以使子也, 故微其君臣而著其父子, 不正父在子代仕之辭也.

GL桓,0504 葬陳桓公.

GL桓,0505 城祝丘.

GL桓,0506 秋, 蔡人, 衛人, 陳人, 從王伐鄭. 擧從者之辭也. 其擧從者之辭, 何也, 爲天王諱伐鄭也, 鄭, 同姓之國也, 在乎冀州, 於是不服, 爲天子病矣.

GL桓,0507 大雩.

GL桓,0508 □, □, 蟲災也, 甚則月, 不甚則時.

GL桓,0509 冬, 州公如曹, 外相如不書, 此其書, 何也, 過我也,

GL桓,0601 六年, 春, 正月, 寔來. 寔來者, 是來也, 何謂是來, 謂州公也, 其謂之是來, 何也, 以其□我, 故簡言之也, 諸侯不以過相朝也.

GL桓,0602 夏, 四月, 公會紀侯于□.

GL桓,0603 秋, 八月, 壬午, 大閱. 大閱者何, 閱兵車也, 脩敎明諭, 國道也, 平而脩戎事, 非正也, 其日以爲崇武, 故謹而日之, 蓋以觀婦人也.

GL桓,0604 蔡人殺陳□, 陳□者, 陳君也, 其曰陳□, 何也, 匹夫行, 故匹夫稱之也, 其匹夫行奈何, 陳侯憙獵, 淫獵于蔡, 擧蔡人爭禽, 蔡人不知其是陳君也, 而殺之, 何以知其是陳君也, 兩下相殺, 不道, 其不地於蔡也.

GL桓,0605 九月, 丁卯, 子同生, 疑故志之. 時曰同乎人也.

GL桓,0606 冬, 紀侯來朝.

GL桓,0701 七年, 春, 二月, 已亥, 焚咸丘. 其不言□咸丘, 何也, 疾其以火攻也.

GL桓,0702 夏, □伯緩來朝.

GL桓,0703 鄧侯吾離來朝, 其名, 何也, 失國也. 失國則其以朝言之, 何也. 嘗以諸侯與之接矣, 雖失國, 弗損吾異日也.

GL桓,0801 八年, 春, 正月, 已卯, 烝. 烝, 冬事也, 春興之, 志不時也.

GL桓,0802 天王使家父來聘.

GL桓,0803 夏, 五月, 丁丑, 烝, 烝, 冬事也, 春夏興之, □祀也, 志不敬也.

GL桓,0804 秋, 伐□.

GL桓,0805 冬, 十月, 雨雪.

GL桓,0806 祭公來, 遂逆王后于紀. 其不言使焉何也. 不正, 其以宗廟之大事, 卽謀於我, 故弗與使也, 遂, 繼事之辭也, 其曰遂逆王后, 故略之也, 或曰天子無外, 王命之則成矣.

GL桓,0901 九年, 春, 紀季姜歸于京師, 爲之中者歸之也.

GL桓,0902 夏, 四月.

GL桓,0903 秋, 七月.

GL桓,0904 冬, 曹伯使其世子射姑來朝, 朝不言使, 言使非正也, 使世子伉諸侯之禮而來朝, 曹伯失正矣, 諸侯相見曰朝, 以待人父之道, 待人之子, 以內爲失正矣, 內失正, 曹伯失正, 世子可以已矣, 則是故命也. 尸子曰, 夫已多乎道.

GL桓,1001 十年, 春, 王正月, 庚申, 曹伯終生卒, 桓無王, 其曰王, 何也, 正終生之卒也.

GL桓,1002 夏, 五月, 葬曹桓公.

GL桓,1003 秋, 公會衛侯于桃丘, 弗遇, 弗遇者, 志不相得也, 弗, 內辭也.

GL桓,1004 冬, 十有二月, 丙午, 齊侯, 衛侯, 鄭伯, 來戰于郞, 來戰者, 前定之戰也, 內不言戰, 言戰則敗也, 不言其人, 以吾敗也, 不言及者, 爲內諱也.

GL桓,1101 十有一年, 春, 正月, 齊人, 衛人, 鄭人, 盟于惡曹.

GL桓,1102 夏, 五月, 癸未, 鄭伯寤生卒.

GL桓,1103 秋, 七月, 葬鄭莊公.

GL桓,1104 九月, 宋人執鄭祭仲. 宋人者, 宋公也, 其曰人, 何也, 貶之也.

GL桓,1105 突歸于鄭, 曰突, 賤之也, 曰歸, 易辭也. 祭仲易其事, 權在祭仲也, 死君難, 臣道也, 今立惡而黜正, 惡祭仲也.

GL桓,1106 鄭忽出奔衛, 鄭忽者, 世子忽也, 其名, 失國也.

GL桓,1107 柔會宋公, 陳侯, 蔡叔, 盟于折, 柔者何, 吾大夫之未命者也.

GL桓,1108 公會宋公于夫鍾.

GL桓,1109 冬, 十有二月, 公會宋公于□.

GL桓,1201 十有二年, 春, 正月.

GL桓,1202 夏, 六月, 壬寅, 公會紀侯, □子, 盟于曲池.

GL桓,1203 秋, 七月, 丁亥, 公會宋公, 燕人, 盟于□丘.

GL桓,1204 八月, 壬辰, 陳侯躍卒.

GL桓,1205 公會宋公于虛.

GL桓,1206 冬, 十有一月, 公會宋公于龜.

GL桓,1207 丙戌, 公會鄭伯盟于武父.

GL桓,1208 丙戌, 衛侯晉卒, 再稱日, 決日義也.

GL桓,1209 十有二月, 及鄭師伐宋, 丁未, 戰于宋, 非與所與伐戰也, 不言與鄭戰, 恥不和也, 於伐與戰, 敗也, 內諱敗, 擧其可道者也.

GL桓,1301 十有三年, 春, 二月, 公會紀侯鄭伯, 已巳, 及齊侯, 宋公, 衛侯, 燕人, 戰, 齊師, 宋師, 衛師, 燕師, 敗績. 其言及者, 由內及之也, 其曰戰者, 由外言之也. 戰稱人, 敗稱師, 重衆也, 其不地於紀也.

GL桓,1302 三月, 葬衛宣公.

GL桓,1303 夏, 大水.

GL桓,1304 秋, 七月.

GL桓,1305 冬, 十月.

GL桓,1401 十有四年, 春, 正月, 公會鄭伯于曹.

GL桓,1402 無□. 無□, 時□也.

GL桓,1403 夏, 五, 鄭伯使其弟禦來盟, 諸侯之尊, 弟兄不得以屬通, 其弟云者, 以其來我擧其貴者也, 來盟, 前定也, 不日, 前定之盟不日. 孔子曰, 聽遠音者, 聞其疾, 而不聞其舒, 望遠者, 察其貌, 而不察其形, 立乎定哀, 以指隱桓, 隱桓之日遠矣, 夏五傳疑也.

GL桓,1404 秋, 八月, 壬申, 御□災. 乙亥, 嘗, 御□之災不志. 此其志, 何也, 以爲唯未易災之餘, 而嘗可也, 志不敬也, 天子親耕, 以共□盛, 王后親蠶, 以共祭服. 國非無良農工女也, 以爲人之所盡, 事其祖□, 不若以已所自親者也. 何用見其未易災之餘而嘗也, 曰甸粟, 而內之三宮, 三宮米, 而藏之御□. 夫嘗必有兼甸之事焉, 壬申, 御□災, 乙亥, 嘗以爲未易災之餘而嘗也.

GL桓,1405 冬, 十有二月, 丁巳, 齊侯祿父卒.

GL桓,1406 宋人以齊人, 蔡人, 衛人, 陳人, 伐鄭, 以者, 不以者也, 民者, 君之本也, 使人以其死, 非正也.

GL桓,1501 十有五年, 春, 二月, 天王使家父來求車, 古者諸侯時獻于天子, 以其國之所有, 故有辭讓, 而無徵求, 求車, 非禮也, 求金甚矣.

GL桓,1502 三月, 乙未, 天王崩.

GL桓,1503 夏, 四月, 已巳, 葬齊僖公.

GL桓,1504 五月, 鄭伯突出奔蔡, 譏奪正也.

GL桓,1505 鄭世子忽復歸于鄭, 反正也.

GL桓,1506 許叔入于許. 許叔, 許之貴者也, 莫宜乎許叔, 其曰入, 何也, 其歸之道, 非所以歸也.

GL桓,1507 公會齊侯于蒿.

GL桓,1508 □人, 牟人, 葛人, 來朝.

GL桓,1509 秋, 九月, 鄭伯突入于□.

GL桓,1510 冬, 十有一月, 公會宋公, 衛侯, 陳侯, 于□. 伐鄭, 地而後伐, 疑辭也, 非其疑也.

GL桓,1601 十有六年, 春, 正月, 公會宋公, 蔡侯, 衛侯, 于曹.

GL桓,1602 夏, 四月, 公會宋公, 衛侯, 陳侯, 蔡侯, 伐鄭.

GL桓,1603 秋, 七月, 公至自伐鄭, 桓無會, 其致何也, 危之也.

GL桓,1604 冬, 城向.

GL桓,1605 十有一月, 衛侯朔出奔齊, 朔之名, 惡也, 天子召而不往也.

GL桓,1701 十有七年, 春, 正月, 丙辰, 公會齊侯, 紀侯, 盟于黃.

GL桓,1702 二月, 丙午, 公及□儀父盟于□.

GL桓,1703 夏, 五月, 丙午, 及齊師戰于郞, 內諱敗, 擧其可道者也, 不言其人, 以吾敗也, 不言及之者, 爲內諱也.

GL桓,1704 六月, 丁丑, 蔡侯封人卒.

GL桓,1705 秋, 八月, 蔡季自陳歸于蔡, 蔡季, 蔡之貴者也, 自陳, 陳有奉焉爾.

GL桓,1706 癸巳, 葬蔡桓侯.

GL桓,1707 及宋人, 衛人, 伐□.

GL桓,1708 冬, 十月, 朔, 日有食之, 言朔不言日, 食旣朔也.

GL桓,1801 十有八年, 春, 王正月, 公會齊侯于□, 公與夫人姜氏, 遂如齊, □之會, 不言及夫人, 何也. 以夫人之伉, 弗稱數也.

GL桓,1802 夏, 四月, 丙子, 公薨于齊, 其地, 於外也, 薨稱公, 擧上也. 丁酉, 公之喪至自齊.

GL桓,1803 秋, 七月.

GL桓,1804 冬, 十有二月, 已丑, 葬我君桓公, 葬我君, 接上下也. 君弑賊不討, 不書葬, 此其言葬, 何也, 不責踰國而討于是也. 桓公葬而後擧謚, 謚所以成德也, 於卒事乎加之矣. 知者慮, 義者行, 仁者守, 有此三者備, 然後可以會矣.

<莊公>

GL莊,0101 莊公. 元年, 春, 王正月, 繼弑君不言卽位, 正也. 繼弑君不言卽位之爲正, 何也, 曰, 先君不以其道終, 則子不忍卽位也.

GL莊,0102 三月, 夫人孫于齊, 孫之爲言猶孫也, 諱奔也, 接練時, 錄毋之變, 始人之也, 不言氏姓, 貶之也, 人之於天也, 以道受命, 於人也, 以言受命. 不若於道者, 天絶之也, 不若於言者, 人絶之也, 臣子大受命.

GL莊,0103 夏, 單伯逆王姬, 單伯者何, 吾大夫之命乎天子者也, 命大夫, 故不名也. 其不言如, 何也, 其義不可受於京師也, 其義不可受於京師, 何也, 曰, 躬君弑於齊, 使之主婚姻, 與齊爲禮, 其義固不可受也.

GL莊,0104 秋, 築王姬之館于外, 築, 禮也, 于外, 非禮也. 築之爲禮, 何也, 主王姬者, 必自公門出, 於廟則已尊, 於寢則己卑, 爲之築, 節矣, 築之外, 變之正也, 築之外, 變之爲正, 何也, 仇□之人, 非所以接婚姻也, 衰麻非所以接弁冕也. 其不言齊侯之來逆, 何也, 不使齊侯得與吾爲禮也.

GL莊,0105 冬, 十月, 乙亥, 陳侯林卒, 諸侯日卒, 正也.

GL莊,0106 王使榮叔來錫桓公命. 禮有受命, 無來錫命, 錫命, 非正也, 生服之, 死行之, 禮也, 生不服, 死追錫之, 不正甚矣.

GL莊,0107 王姬歸于齊, 爲之中者歸之也.

GL莊,0108 齊師遷紀, □□□, 紀, 國也□□□, 國也, 或曰, 遷紀于□□□.

GL莊,0201 二年, 春, 王二月, 葬陳莊公.

GL莊,0202 夏, 公子慶父帥師, 伐於餘丘, 國而曰伐於餘丘, □之邑也, 其曰伐, 何也, 公子貴矣, 師重矣, 而敵人之邑, 公子病矣, 病公子, 所以譏乎公也, 其一曰君在而重之也.

GL莊,0203 秋, 七月, 齊王姬卒, 爲之主者卒之也.

GL莊,0204 冬, 十有二月, 夫人姜氏會齊侯于□, 婦人旣嫁不踰竟, 踰竟非正也, 婦人不言會, 言會非正也, 饗, 甚矣.

GL莊,0205 乙酉, 宋公馮卒.

GL莊,0301 三年, 春, 王正月, 溺會齊侯伐衛. 溺者, 何也, 公子溺也, 其不稱公子, 何也, 惡其會仇□而伐同姓, 故貶而名之也.

GL莊,0302 夏, 四月, 葬宋莊公, 月葬, 故也.

GL莊,0303 五月, 葬桓王, 傳曰改葬也. 改葬之禮□, 擧下, 緬也. 或曰, □尸以求諸侯, 天子志崩不志葬, 必其時也, 何必焉, 擧天下而葬一人, 其義不疑也, 志葬, 故也, 危不得葬也, 曰, 近, 不失崩, 不志崩, 失天下也, 獨陰不生, 獨陽不生, 獨天不生, 三合然後生, 故曰, 母之子也可, 天之子也可, 尊者取尊稱焉, 卑者取卑稱焉. 其曰王者, 民之所歸往也.

GL莊,0304 秋, 紀季以□入于齊, □, 紀之邑也, 入于齊者, 以□事齊也, 入者, 內弗受也.

GL莊,0305 冬, 公次于郞, 次, 止也, 有畏也, 欲救紀而不能也.

GL莊,0401 四年, 春, 王二月, 夫人姜氏饗齊侯于祝丘. 饗甚矣, 饗齊侯, 所以病齊侯也.

GL莊,0402 三月, 紀伯姬卒. 外夫人不卒, 此其言卒, 何也, 吾女也, 適諸侯則尊同, 以吾爲之變, 卒之也.

GL莊,0403 夏, 齊侯, 陳侯, 鄭伯, 遇于垂.

GL莊,0404 紀侯大夫其國, 大去者, 不遺一人之辭也, 言民之從者四年而後畢也, 紀侯賢而齊侯滅之, 不言滅, 而曰大去其國者, 不使小人加乎君子.

GL莊,0405 六月, 乙丑, 齊侯葬紀伯姬, 外夫人不書葬, 此其書葬何也, 吾女也, 失國, 故隱而葬之.

GL莊,0406 秋, 七月.

GL莊,0407 冬, 公及齊人狩于□, 齊人者, 齊侯也, 其曰人, 何也, 卑公之敵, 所以卑公也, 何爲卑公也, 不復□而怨不釋, 刺釋怨也.

GL莊,0501 五年, 春, 王正月.

GL莊,0502 夏, 夫人姜氏如齊師, 師而曰如, 衆也. 婦人旣嫁不踰竟, 踰竟非禮也.

GL莊,0503 秋, □黎來來朝, □, 國也, 黎來, 微國之君, 未爵命者也.

GL莊,0504 冬, 公會齊人, 宋人, 陳人, 蔡人, 伐衛, 是齊侯宋公也, 其曰人, 何也, 人諸侯, 所以人公也, 其人公, 何也, 逆天王之命也.

GL莊,0601 六年, 春, 王三月, 王人子突救衛. 王人, 卑者也, 稱名, 貴之也. 善救衛也. 救者善, 則伐者不正矣.

GL莊,0602 夏, 六月, 衛侯朔入于衛, 其不言伐衛納朔, 何也, 不逆天王之命也, 入者, 內弗受也, 何用弗受也, 爲以王命絶之也, 朔之名, 惡也, 朔入逆, 則出順矣, 朔出入名, 以王命絶之也.

GL莊,0603 秋, 公至自伐衛, 惡事不致, 此其致, 何也, 不致, 則無用見公之惡, 事之成也.

GL莊,0604 螟.

GL莊,0605 冬, 齊人來歸衛寶, 以齊首之, 分惡於齊也, 使之如下齊而來我然, 惡戰則殺矣.

GL莊,0701 七年, 春, 夫人姜氏會齊侯于防, 婦人不會, 會非正也.

GL莊,0702 夏, 四月, 辛卯, 昔, 恒星不見, 恒星者, 經星也. 日入至於星, 出謂之昔, 不見者, 可以見也, 夜中星隕如雨, 其隕也如雨, 是夜中與, 春秋著以傳著, 疑以傳疑, 中之, 幾也, 而曰夜中, 著焉爾, 何用見其中也. 失變而錄其時, 則夜中矣, 其不曰恒星之隕, 何也. 我知恒星之不見, 而不知其隕也, 我見其隕而接於地者, 則是雨說也, 著於上, 見於下, 謂之雨, 著於下, 不見於上, 謂之隕, 豈雨說哉, 秋, 大水, 高下有水災曰大水.

GL莊,0703 無麥苗, 麥苗同時也.

GL莊,0704 冬, 夫人姜氏會齊侯于□, 婦人不會, 會非正也.

GL莊,0801 八年, 春, 王正月, 師次于郞, 以侯陳人, 蔡人, 次, 止也, 俟, 待也, 甲午, 治兵, 出曰治兵, 習戰也, 入曰振旅, 習戰也. 治兵而陳蔡不至矣, 兵事以嚴終, 故曰善陳者不戰, 此之謂也, 善爲國者不師, 善師者不陳, 善陳者不戰, 善戰者不死, 善死者不亡.

GL莊,0802 夏, 師及齊師圍□, □降于齊師, 其曰降于齊師何, 不使齊師加威於□也.

GL莊,0803 秋, 師還, 還者, 事未畢也, 遯也.

GL莊,0804 冬, 十有一月, 癸未, 齊無知弑其君諸兒, 大夫弑其君, 以國氏者, 嫌也, 弑而代之也.

GL莊,0901 九年, 春, 齊人殺無知, 無知之□, 失嫌也. 稱人以殺大夫, 殺有罪也.

GL莊,0902 公及齊大夫盟于□, 公不及大夫, 大夫不名, 無君也, 盟納子糾也, 不日, 其盟□也, 當齊無君, 制在公矣, 當可納而不納, 故惡內也.

GL莊,0903 夏, 公伐齊, 納糾, 當可納而不納, 齊變而後伐, 故乾時之戰, 不諱敗, 惡內也.

GL莊,0904 齊小白入于齊, 大夫出奔反, 以好曰歸, 以惡曰入, 齊公孫無知弑襄公, 公子糾, 公子小白, 不能存, 出亡, 齊人殺無知, 而迎公子糾於魯, 公子小白不讓公子糾先入, 又殺之于魯, 故曰, 齊小白入于齊, 惡之也.

GL莊,0905 秋, 七月, 丁酉, 葬齊襄公.

GL莊,0906 八月, 庚申, 及齊師戰于乾時, 我師敗績.

GL莊,0907 九月, 齊人取子糾殺之. 外不言取. 言取, 病內也, 取, 易辭也, 猶曰取其子糾而殺之云爾, 十室之邑, 可以逃難, 百室之邑, 可以隱死, 以千乘之魯而不能存子糾, 以公爲病矣.

GL莊,0908 冬, 浚洙, 浚洙者, 深洙也, 著力不足也.

GL莊,1001 十年, 春, 王正月, 公敗齊師于長勺, 不日, 疑戰也, 疑戰而曰敗, 勝內也.

GL莊,1002 二月, 公侵宋. 侵時, 此其月, 何也, 乃深其怨於齊, 又退侵宋以衆其敵, 惡之, 故謹而月之.

GL莊,1003 三月, 宋人遷宿, 遷, 亡辭也. 其不地, 宿不復見也, 遷者, 猶未失其國家以往者也.

GL莊,1004 夏, 六月, 齊師, 宋師, 次于郞, 次, 止也, 畏我也.

GL莊,1005 公敗宋師于乘丘, 不日, 疑戰也, 疑戰而曰敗, 勝內也.

GL莊,1006 秋, 九月, 荊敗蔡師于莘, 以蔡侯獻武歸, 荊者, 楚也, 何爲謂之荊, 狄之也, 何爲狄之, 聖人立, 必後至, 天子弱, 必先叛, 故曰荊, 狄之也, 蔡侯何以名也, 絶之也, 何爲絶之, 獲也, 中國不言敗, 此其言敗, 何也, 中國不言敗, 蔡侯其見獲乎, 其言敗, 何也, 釋蔡侯之獲也, 以歸, 猶愈乎執也.

GL莊,1007 冬, 十月, 齊師滅譚, 譚子奔□.

GL莊,1101 十有一年, 春, 王正月.

GL莊,1102 夏, 五月, 戊寅, 公敗宋師于□, 內事不言戰, 擧其大者, 其日, 成敗之也, 宋萬之獲也.

GL莊,1103 秋, 宋大水, 外災不書, 此何以書, 王者之後也, 高下有水災, 曰大水.

GL莊,1104 冬, 王姬歸于齊, 其志過我也.

GL莊,1201 十有二年, 春, 王三月, 紀叔姬歸于□, 國而曰歸, 此邑也, 其曰歸, 何也, 吾女也, 失國喜得其所, 故言歸焉爾.

GL莊,1202 夏, 四月.

GL莊,1203 秋, 八月, 甲午, 宋萬弑其君捷, 宋萬, 宋之卑者也. 卑者以國氏, 及其大夫仇牧, 以尊及卑也, 仇牧閑也.

GL莊,1204 冬, 十月, 宋萬出奔陳.

GL莊,1301 十有三年, 春, 齊人, 宋人, 陳人, 蔡人, □人, 會于北杏. 是齊侯宋公也, 其曰人, 何也, 始疑之, 何疑焉, 桓非受命之伯也, 將以事授之者也, 曰, 可矣乎, 未乎, 擧人衆之辭也.

GL莊,1302 夏, 六月, 齊人滅遂, 遂, 國也, 其不日, 微國也.

GL莊,1303 秋, 七月.

GL莊,1304 冬, 公會齊侯盟于柯, 曹□之盟也, 信齊侯也. 桓盟雖內與, 不日信也.

GL莊,1401 十有四年, 春, 齊人, 陳人, 曹人, 伐宋.

GL莊,1402 夏, 單伯會伐宋, 會, 事之成也.

GL莊,1403 秋, 七月, 荊入蔡, 荊者, 楚也, 其曰荊, 何也, 州擧之也. 州不如國, 國不如名, 名不如字.

GL莊,1404 冬, 單伯會齊侯, 宋公, 衛侯, 鄭伯, 于□, 復同會也.

GL莊,1501 十有五年, 春, 齊侯, 宋公, 陳侯, 衛侯, 鄭伯, 會于□, 復同會也.

GL莊,1502 夏, 夫人姜氏如齊, 婦人旣嫁不踰竟, 踰竟非禮也.

GL莊,1503 秋, 宋人, 齊人, □人, 伐□.

GL莊,1504 鄭人侵宋.

GL莊,1505 冬, 十月.

GL莊,1601 十有六年, 春, 王正月.

GL莊,1602 夏, 宋人齊人衛人伐鄭.

GL莊,1603 秋, 荊伐鄭.

GL莊,1604 冬, 十有二月, 會齊侯, 宋公, 陳侯, 衛侯, 鄭伯, 許男, 曹伯, 滑伯, □子, 同盟于幽, 同者, 有同也, 同尊周也. 不言公, 外內寮一, 疑之也.

GL莊,1605 □子克卒, 其曰子, 進之也.

GL莊,1701 十有七年, 春, 齊人執鄭詹, 人者, 衆辭也, 以人執, 與之辭也, 鄭詹, 鄭之卑者. 卑者不志, 此其志. 何也, 以其逃來志之也, 逃來則何志焉, 將有其末, 不得不錄其本也, 鄭詹, 鄭之□人也.

GL莊,1702 夏, 齊人殲于遂, 殲者, 盡也, 然則何爲不言遂人盡齊人也, 無遂之辭也, 無遂則何爲言遂, 其猶存遂也, 存遂奈何, 曰, 齊人滅遂, 使人戌之, 遂之因氏飮戌者酒而殺之, 齊人殲焉, 此謂狎敵也.

GL莊,1703 秋, 鄭詹自齊逃來, 逃義曰逃.

GL莊,1704 冬, 多□.

GL莊,1801 十有八年, 春, 王三月, 日有食之, 不言日, 不言朔, 夜食也, 何以知其夜食也, 曰, 王者朔日, 故雖爲天子, 必有尊也, 貴爲諸侯, 必有長也, 故天子朝日, 諸侯朝朔.

GL莊,1802 夏, 公追戎于濟西, 其不言戎之伐我, 何也, 以公之追之, 不使戎邇於我也, 于濟西者, 大之也, 何大焉, 爲公之追之也.

GL莊,1803 秋, 有□. 一有一亡曰有, □, 射人者也.

GL莊,1804 冬, 十月.

GL莊,1901 十有九年, 春, 王正月.

GL莊,1902 夏, 四月.

GL莊,1903 秋, 公子結□陳人之婦于□, 遂及齊侯, 宋公盟, □, 淺事也, 不志, 此其志何也, □要盟也. 何以見其□要盟也, □, 禮之輕者也, 盟, 國之重也, 以輕事遂乎國重無說, 其曰陳人之婦, 略之也. 其不日, 數□惡之也.

GL莊,1904 夫人姜氏如□, 婦人旣嫁不踰竟, 踰竟非正也.

GL莊,1905 冬, 齊人, 宋人, 陳人伐我西鄙, 其曰鄙, 遠之也, 其遠之何也, 不以難邇我國也.

GL莊,2001 二十年, 春, 王二月, 夫人姜氏如□, 婦人旣嫁不踰竟, 踰竟非正也.

GL莊,2002 夏, 齊大災, 其志, 以甚也.

GL莊,2003 秋, 七月.

GL莊,2004 冬, 齊人伐我.

GL莊,2101 二十有一年, 春, 王正月.

GL莊,2102 夏, 五月, 辛酉, 鄭伯突卒.

GL莊,2103 秋, 七月, 戊戌, 夫人姜氏薨, 婦人弗目也.

GL莊,2104 冬, 十有二月, 葬鄭□公.

GL莊,2201 二十有二年, 春, 王正月, 肆大□, 肆, 失也, □, 災也. 災, 紀也, 失, 故也, 爲嫌天子之葬也.

GL莊,2202 癸丑, 葬我小君文姜, 小君, 非君也, 其曰君, 何也, 以其爲公配, 可以言小君也.

GL莊,2203 陳人殺其公子禦寇, 言公子而不言大夫, 公子未命爲大夫也, 其曰公子, 何也, 公子之重視大夫, 命以執公子.

GL莊,2204 夏, 五月.

GL莊,2205 秋, 七月, 丙申, 及齊高□盟于防, 不言公, 高□伉也.

GL莊,2206 冬, 公如齊納幣, 納幣, 大夫之事也, 禮有納□, 有問名, 有納徵. 有告期, 四者備. 而後娶, 禮也, 公之親納幣, 非禮也. 故譏之.

GL莊,2301 二十有三年, 春, 公至自齊.

GL莊,2302 祭叔來聘 其不言使, 何也, 天子之內臣也, 不正其外交, 故不與使也.

GL莊,2303 夏, 公如齊觀社, 常事曰視, 非常曰觀. 觀無事之辭也, 以是爲尸女也, 無事不出竟, 公至自齊, 公如, 往時, 正也, 致月, 故也, 如往月, 致月, 有懼焉爾.

GL莊,2304 荊人來聘, 善累而後進之, 其曰人, 何也, 擧道不待再.

GL莊,2305 公及齊侯遇于□, 及者, 內爲志焉爾, 遇者, 志相得也.

GL莊,2306 蕭叔朝公. 微國之君, 未爵命者, 其不言來, 於外也, 朝於廟, 正也, 於外, 非正也.

GL莊,2307 秋, 丹桓宮楹, 禮天子諸侯□堊. 大夫倉士□, 丹楹, 非禮也.

GL莊,2308 冬, 十有一月, 曹伯射姑卒.

GL莊,2309 十有二月, 甲寅, 公會齊侯盟于扈.

GL莊,2401 二十有四年, 春, 王三月, 刻桓宮□, 禮, 天子之□, □之□之, 加密石焉, 諸侯之□, □之□之, 大夫□之, 士□本刻□, 非正也, 夫人, 所以崇宗廟也, 取非禮與非正, 而加之於宗廟, 以飾夫人, 非正也. 刻桓宮□, 丹桓宮楹, 斥言桓宮, 以惡莊也.

GL莊,2402 葬曹莊公.

GL莊,2403 夏, 公如齊逆女, 親迎, 恒事也, 不志. 此其志, 何也, 不正其親迎於齊也.

GL莊,2404 秋, 公至自齊, 迎者, 行見諸, 舍見諸, 先至非正也.

GL莊,2405 八月, 丁丑, 夫人姜氏入, 入者, 內弗受也. 日入, 惡入者也, 何用不受也, 以宗廟弗受也, 其以宗廟弗受, 何也, 娶仇人予弟, 以薦舍於前, 其義不可受也, 戊寅, 大夫宗婦, □用幣. □, 見也, 禮, 大夫不見夫人. 不言及不正, 其行婦道, 故列數之也, 男子之贄, 羔 □雉□, 婦人之贄, 棗栗鍛脩, 用幣非禮也, 用者, 不宜用者也, 大夫, 國體也, 而行婦道, 惡之, 故謹而日之也.

GL莊,2406 大水.

GL莊,2407 冬, 戎侵曹, 曹羈出奔陳. 赤歸于曹郭公, 赤蓋郭公也, 何爲名也, 禮, 諸侯無外歸之義, 外歸, 非正也,

GL莊,2501 二十有五年, 春, 陳侯使女叔來聘, 其不名, 何也, 天子之命大夫也.

GL莊,2502 夏, 五月, 癸丑, 衛侯朔卒.

GL莊,2503 六月, 辛未朔, 日有食之, 言日言朔, 食正朔也, 鼓用牲于社, 鼓, 禮也, 用牲, 非禮也, 天子救日, 置五麾, 陳五兵五鼓, 諸侯置三麾, 陳三鼓三兵, 大夫擊門, 士擊柝, 言充其陽也.

GL莊,2504 伯姬歸于杞, 其不言逆, 何也, 逆之道微. 無足道焉爾.

GL莊,2505 秋, 大水, 鼓用牲于社于門, 高下有水災, 曰大水, 旣戒鼓而駭衆, 用牲可以己矣, 救日以鼓兵, 救水以鼓衆.

GL莊,2506 冬, 公子友如陳.

GL莊,2601 二十有六年, 春, 公伐戎.

GL莊,2602 夏, 公至自伐戎.

GL莊,2603 曹殺其大夫, 言大夫而不稱名姓, 無命大夫也, 無命大夫而曰大夫, 賢也, 爲曹羈崇也.

GL莊,2604 秋, 公會宋人, 齊人, 伐徐.

GL莊,2605 冬, 十有二月, 癸亥, 朔, 日有食之.

GL莊,2701 二十有七年, 春, 公會杞伯姬于□.

GL莊,2702 夏, 六月, 公會齊侯, 宋公, 陳侯, 鄭伯, 同盟于幽, 同者, 有同也, 同尊周也. 於是而後授之諸侯也, 其授之諸侯何也, 齊侯得衆也, 桓會不致, 安之也, 桓盟不日, 信之也, 信其信, 仁其仁. 衣裳之會十有一, 未嘗有□血之盟也, 信厚也, 兵車之會四, 未嘗有大戰也, 愛民也.

GL莊,2703 秋, 公子友如陳, 葬原仲, 言葬不言卒, 不葬者也, 不葬而曰葬, 諱出奔也.

GL莊,2704 冬, 杞伯姬來.

GL莊,2705 □慶來逆叔姬, 諸侯之嫁子於大夫, 主大夫以與之, 來者接內也, 不正其接內, 故不與夫婦之稱也.

GL莊,2706 杞伯來朝.

GL莊,2707 公會齊侯于城□.

GL莊,2801 二十有八年, 春, 王三月, 甲寅, 齊人伐衛, 衛人及齊人戰, 衛人敗績, 於伐與戰, 安戰也. 戰衛, 戰則是師也, 其曰人, 何也, 微之也, 何爲微之也, 今授之諸侯, 而後有侵伐之事, 故微之也, 其人衛, 何也, 以其人齊, 不可不人衛也, 衛小齊大, 其以衛及之, 何也, 以其微之, 可以言及也, 其稱人以敗, 何也. 不以師敗於人也.

GL莊,2802 夏, 四月, 丁未, □子□卒.

GL莊,2803 秋, 荊伐鄭, 荊者, 楚也, 其曰荊, 州擧之也.

GL莊,2804 公會齊人, 宋人, 救鄭, 善救鄭也.

GL莊,2805 冬, 築微, 山林藪澤之利, 所以與民共也, 虞之, 非正也.

GL莊,2806 大無麥禾, 大者, 有顧之辭也.

GL莊,2807 於無禾及無麥也.

GL莊,2808 臧孫辰告□于齊, 國無三年之畜, 曰國非其國也, 一年不升, 告□諸侯, 告, 請也, □, □也, 不正, 故擧臧孫辰以爲私行也, 國無九年之畜曰不足, 無六年之畜曰急, 無三年之畜曰國非其國也, 諸侯無粟, 諸侯相歸粟, 正也, 臧孫辰告□于齊, 告, 然後與之, 言內之無外交也, 古者稅什一. □年補敗, 不外求而上下皆足也. 雖累凶年, 民弗病也, 一年不艾, 而百姓饑. 君子非之, 不言如, 爲內諱也.

GL莊,2901 二十有九年, 春, 新延□. 延□者, 法□也, 其言新, 有故也, 有故, 則何爲書也, 古之君人者, 必時視民之所勤, 民勤於力, 則功築罕, 民勤於財, 則貢賦少, 民勤於食, 則百事廢矣.

GL莊,2902 冬, 築微, 春, 新延□, 以其用民力爲已悉矣.

GL莊,2903 夏, 鄭人侵許.

GL莊,2904 秋, 有蜚, 一有一亡曰有.

GL莊,2905 冬, 十有二月, 紀叔姬卒.

GL莊,2906 城諸及防, 可城也. 以大及小也.

GL莊,3001 三十年, 春, 王正月.

GL莊,3002 夏, 師次于成, 次, 止也, 有畏也, 欲救□而不能也, 不言公, 恥不能救□也.

GL莊,3003 秋, 七月, 齊人降□, 降, 猶下也, □, 紀之遺邑也.

GL莊,3004 八月, 癸亥, 葬紀叔姬, 不日卒而日葬, 閔紀之亡也.

GL莊,3005 九月, 庚午, 朔, 日有食之, 鼓用牲于社.

GL莊,3006 冬, 公及齊侯遇于魯濟, 及者, 內爲志焉爾, 遇者, 志相得也.

GL莊,3007 齊人伐山戎, 齊人者, 齊侯也, 其曰人, 何也, 愛齊侯乎, 山戎也, 其愛之何也, 桓內無因國, 外無從諸侯, 而越千里之險, 北伐山戎, 危之也, 則非之乎, 善之也, 何善乎爾, 燕, 周之分子也. 貢職不至, 山戎爲之伐矣.

GL莊,3101 三十有一年, 春, 築臺于郞.

GL莊,3102 夏, 四月, 薛伯卒.

GL莊,3103 築臺于薛.

GL莊,3104 六月, 齊侯來獻戎捷, 齊侯來獻捷者, 內齊侯也, 不言使, 內與同, 不言使也, 獻戎捷, 軍得曰捷, 戎菽也.

GL莊,3105 秋, 築臺于秦, 不正罷民三時, 虞山林藪澤之利, 且財盡則怨, 力盡則□, 君子危之, 故謹而志之也, 或曰, 倚諸桓也, 桓外無諸侯之變, 內無國事, 越千里之險, 北伐山戎, 爲燕□地, 魯外無諸侯之變, 內無國事, 一年罷民三時, 虞山林藪澤之利, 惡內也.

GL莊,3106 冬, 不雨.

GL莊,3201 三十有二年, 春, 城小□.

GL莊,3202 夏, 宋公, 齊侯, 遇于梁丘, 遇者, 志相得也. 梁丘在曹□之間, 去齊八百里, 非不能從諸侯而往也, 辭所遇, 遇所不遇, 大齊桓也.

GL莊,3203 秋, 七月, 癸巳, 公子牙卒.

GL莊,3204 八月, 癸亥, 公薨于路寢, 路寢, 正寢也, 寢疾居正寢, 正也, 男子不絶于婦人之手, 以齊終也.

GL莊,3205 冬, 十月, 乙未, 子般卒. 子卒日, 正也, 不日, 故也, 有所見則日.

GL莊,3206 公子慶父如齊. 此奔也, 其曰如何也, 諱莫如深, 深則隱. 苟有所見, 莫如深也.

GL莊,3207 狄伐邢.

<閔公>

GL閔,0101 元年, 春, 王正月, 繼弑君不言卽位, 正也. 親之非父也, 尊之非君也, 繼之如君父也者, 受國焉爾.

GL閔,0102 齊人救邢, 善救邢也.

GL閔,0103 夏, 六月, 辛酉, 葬我君莊公, 莊公葬而後擧謚, 謚所以成德也. 於卒事乎加之矣.

GL閔,0104 秋, 八月, 公及齊侯盟于洛姑, 盟納季子也, 季子來歸. 其曰季子, 貴之也, 其曰來歸, 喜之也.

GL閔,0105 冬, 齊仲孫來, 其曰齊仲孫, 外之也, 其不目而曰仲孫, □之也, 其言齊, 以累桓也.

GL閔,0201 二年, 春, 王正月, 齊人遷陽.

GL閔,0202 夏, 五月, 乙酉, 吉□于莊公. 吉□者, 不吉者也, 喪事未畢而擧吉祭, 故非之也.

GL閔,0203 秋, 八月, 辛丑, 公薨, 不地, 故也, 其不書葬, 不以討母葬子也.

GL閔,0204 九月, 夫人姜氏孫于□, 孫之爲言猶孫也. 諱奔也.

GL閔,0205 公子慶父出奔□, 其曰出, 絶之也, 慶父不復見矣.

GL閔,0206 冬, 齊高子來盟, 其曰來, 喜之也, 其曰高子, 貴之也, 盟立僖公也, 不言使何也, 不以齊侯使高子也. 十有二月, 狄入衛.

GL閔,0207 鄭棄其師, 惡其長也, 兼不反其衆, 則是棄其師也.

<僖公>

GL僖,0101 元年, 春, 王正月, 繼弑君不言卽位, 正也.

GL僖,0102 齊師, 宋師, 曹師, 次于□北, 救邢, 救不言次. 言次非救也, 非救而曰救, 何也, 遂齊侯之意也, 是齊侯與, 齊侯也, 何用見其是齊侯也, 曹無師, 曹師者, 曹伯也. 其不言曹伯, 何也, 以其不言齊侯, 不可言曹伯也, 其不言齊侯, 何也, 以其不足乎揚, 不言齊侯也.

GL僖,0103 夏, 六月, 邢遷于夷儀. 遷者, 猶得其國家以往者也, 其地邢復見也.

GL僖,0104 齊師, 宋師, 曹師, 城邢, 是向之師也, 使之如改事然, 美齊侯之功也.

GL僖,0105 秋, 七月, 戊辰, 夫人姜氏薨于夷, 夫人薨不地, 地故也, 齊人以歸, 不言以喪歸, 非以喪歸也, 加喪焉, 諱以夫人歸也, 其以歸, 薨之也.

GL僖,0106 楚人伐鄭.

GL僖,0107 八月, 公會齊侯, 宋公, 鄭伯, 曹伯, □人, 于檉.

GL僖,0108 九月, 公敗□師于偃. 不日, 疑戰也, 疑戰而曰敗, 勝內也.

GL僖,0109 冬, 十月, 壬午, 公子友帥師, 敗□師于麗, 獲□□, □無大夫, 其曰□□, 何也, 以吾獲之目之也, 內不言獲, 此其言獲, 何也, 惡公子之□, □者奈何, 公子友謂□□曰, 吾二人不相說, 士卒何罪, 屛左右而相搏, 公子友處下, 左右曰孟勞, 孟勞者, 魯之寶刀也, 公子友以殺之, 然則何以惡乎□也, 曰棄師之道也.

GL僖,0110 十有二月, 丁巳, 夫人氏之喪至自齊, 其不言姜, 以其殺二子, 貶之也, 或曰, 爲齊桓諱殺同姓也.

GL僖,0201 二年, 春, 王正月, 城楚丘, 楚丘者何, 衛邑也, 國而曰城, 此邑也, 其曰城, 何也, 封衛也, 則其不言城衛, 何也, 衛未遷也, 其不言衛之遷焉, 何也, 不與齊侯專封也, 其言城之者, 專辭也, 故非天子不得專封諸侯, 諸侯不得專封諸侯, 雖通其仁, 以義而不與也, 故曰, 仁不勝道.

GL僖,0202 夏, 五月, 辛巳, 葬我小君哀姜.

GL僖,0203 虞師晉師滅夏陽, 非國而曰滅, 重夏陽也, 虞無師, 其曰師, 何也, 以其先晉, 不可以不言師也. 其先晉, 何也, 爲主乎滅夏陽也, 夏陽者, 虞□之塞邑也, 滅夏陽而虞□擧矣, 虞之爲主乎滅夏陽, 何也, 晉獻公欲伐□, 荀息曰, 君何不以屈産之乘, 垂棘之璧, 而借道乎虞也. 公曰, 此晉國之寶也, 如受吾幣而不借吾道, 則如之何, 荀息曰, 此小國之所以事大國也. 彼不借吾道, 必不敢受吾幣, 如受吾幣而借吾道, 則是我取之中府, 而藏之外府, 取之中□, 而置之外□也, 公曰, 宮之奇存焉, 必不使受之也, 荀息曰, 宮之奇之爲人也, 達心而懦, 又少長於君, 達心則其言略, 懦則不能彊諫, 少長於君, 則君輕之, 且夫玩好在耳目之前, 而患在一國之後, 此中知以上, 乃能慮之, 臣料虞君, 中知以下也, 公遂借道而伐□, 宮之奇諫曰, 晉國之使者, 其辭卑, 而幣重, 必不便於虞, 虞公弗聽, 遂受其幣而借之道, 宮之奇諫曰, 語曰, 脣亡則齒寒, 其斯之謂與. □其妻子以奔曹, 獻公亡□, 五年而後擧虞, 荀息牽馬操璧而前曰, 璧則猶是也, 而馬齒加長矣.

GL僖,0204 秋, 九月, 齊侯, 宋公, 江人, 黃人, 盟于貫, 貫之盟, 不期而至者, 江人黃人也, 江人黃人者, 遠國之辭也, 中國稱齊宋, 遠國稱江黃, 以爲諸侯皆來至也.

GL僖,0205 冬, 十月, 不雨, 不雨者, 勤雨也.

GL僖,0206 楚人侵鄭.

GL僖,0301 三年, 春, 王正月, 不雨, 不雨者, 勤雨也.

GL僖,0302 夏, 四月, 不雨, 一時言不雨者, 閔雨也. 閔雨者, 有志乎民者也.

GL僖,0303 徐人取舒.

GL僖,0304 六月, 雨, 雨云者, 喜雨也, 喜雨者, 有志乎民者也.

GL僖,0305 秋, 齊侯, 宋公, 江人, 黃人, 會于陽□, 陽□之會, 桓公委端 搢笏而朝諸侯, 諸侯皆諭乎桓公之志.

GL僖,0306 冬, 公子季友如齊□盟. □者位也, 其不日, 前定也, 不言及者, 以國與之也, 不言其人, 亦以國與之也.

GL僖,0307 楚人伐鄭.

GL僖,0401 四年, 春, 王正月, 公會齊侯, 宋公, 陳侯, 衛侯, 鄭伯, 許男, 曹伯, 侵蔡, 蔡潰. 潰之爲言上下不相得也, 侵, 淺事也, 侵蔡而蔡潰, 以桓公爲知所侵也, 不土其地, 不分其民, 明正也, 遂伐楚, 次于□, 遂, 繼事也, 次, 止也.

GL僖,0402 夏, 許男新臣卒. 諸侯死於國, 不地, 死於外, 地, 死於師, 何爲不地. 內桓師也.

GL僖,0403 楚屈完來盟于師, 盟于召陵. 楚無大夫, 其曰屈完, 何也, 以其來會桓, 成之爲大夫也, 其不言使, 權在屈完也, 則是正乎, 曰, 非正也, 以其來會諸侯, 重之也. 來者何, 內桓師也. 于師, 前定也, 于召陵, 得志乎桓公也, 得志者, 不得志也, 以桓公得志爲僅矣, 屈完曰, 大國之以兵向楚, 何也, 桓公曰, 昭王南征不反, 菁茅之貢不至, 故周室不祭. 屈完曰, 菁茅之貢不至, 則諾, 昭王南征不反, 我將問諸江.

GL僖,0404 齊人執陳袁濤塗, 齊人者, 齊侯也, 其人之何也, 於是□然外齊侯也, 不正其踰國而執也.

GL僖,0405 秋, 及江人黃人伐陳, 不言其人及之者何, 內師也.

GL僖,0406 八月, 公至自伐楚, 有二事偶, 則以後事致, 後事小, 則以先事致, 其以伐楚致, 大伐楚也.

GL僖,0407 葬許穆公.

GL僖,0408 冬, 十有二月, 公孫玆帥師, 會齊人, 宋人, 衛人, 鄭人, 許人, 曹人, 侵陳.

GL僖,0501 五年, 春, 晉侯殺其世子申生, 目晉侯, *국殺, 惡晉侯也.

GL僖,0502 杞伯姬來朝其子, 婦人旣嫁不踰竟, 踰竟非正也, 諸侯相見曰朝, 伯姬爲志乎朝其子也, 伯姬爲志乎朝其子, 則是杞伯失夫之道矣, 諸侯相見曰朝, 以待人父之道, 待人之子, 非正也, 故曰, 杞伯姬來朝其子, 參譏也.

GL僖,0503 夏, 公孫玆如牟.

GL僖,0504 公及齊侯, 宋公, 陳侯, 衛侯, 鄭伯, 許男, 曹伯, 會王世子于首戴. 及以會, 尊之也, 何尊焉, 王世子云者, 唯王之貳也, 云可以重之存焉, 尊之也, 何重焉, 天子世子世天下也.

GL僖,0505 秋, 八月, 諸侯盟于首戴, 無中事而復擧諸侯, 何也, 尊王世子, 而不敢與盟也, 尊則其不敢與盟, 何也, 盟者, 不相信也, 故謹信也, 不敢以所不信而加之尊者, 桓, 諸侯也, 不能朝天子, 是不臣也, 王世子, 子也, 塊然受諸侯之尊已, 而立乎其位. 是不子也, 桓不臣, 王世子不子, 則其所善焉何也, 是則變之正也. 天子微, 諸侯不享覲, 桓控大國, 扶小國, 統諸侯不能以朝天子, 亦不敢致天王, 尊王世子于首戴, 乃所以尊天王之命也, 世子含王命會齊桓, 亦所以尊天王之命也, 世子受之可乎, 是亦變之正也, 天子微, 諸侯不享覲, 世子受諸侯之尊已, 而天王尊矣, 世子受之可也, 鄭伯逃歸不盟, 以其法諸侯, 故逃之也.

GL僖,0506 楚人滅弦, 弦子奔黃, 弦, 國也, 其不日, 微國也.

GL僖,0507 九月, 戊申, 朔, 日有食之.

GL僖,0508 冬, 晉人執虞公. 執不言所於地, 縕於晉也. 其曰公, 何也, 猶曰其下執之之辭也, 其猶下執之之辭, 何也, 晉命行乎虞民矣, 虞□之相救, 非相爲賜也, 今日亡□, 而明日亡虞矣.

GL僖,0601 六年, 春, 王正月.

GL僖,0602 夏, 公會齊侯, 宋公, 陳侯, 衛侯, 曹伯, 伐鄭, 圍新城, 伐國不言圍邑, 此其言圍, 何也, 病鄭也, 著鄭伯之罪也.

GL僖,0603 秋, 楚人圍許, 諸侯遂救許, 善救許也.

GL僖,0604 冬, 公至自伐鄭, 其不以救許致, 何也, 大伐鄭也.

GL僖,0701 七年, 春, 齊人伐鄭.

GL僖,0702 夏, 小□子來朝.

GL僖,0703 鄭殺其大夫申侯, 稱國以殺大夫, 殺無罪也.

GL僖,0704 秋, 七月, 公會齊侯, 宋公, 陳世子款, 鄭世子華, 盟于寧母, 衣裳之會也.

GL僖,0705 曹伯班卒.

GL僖,0706 公子友如齊.

GL僖,0707 冬, 葬曹昭公.

GL僖,0801 八年, 春, 王正月, 公會王人, 齊侯, 宋公, 衛侯, 許男, 曹伯, 陳世子款, 盟于□, 王人之先諸侯, 何也, 貴王命也, 朝服雖□, 必加於上, 弁冕雖舊, 必加於首, 周室雖衰, 必先諸侯, 兵車之會也, 鄭伯乞盟, 以向之逃歸乞之也. 乞者, 重辭也. 重是盟也, 乞者, 處其所而請與也. 蓋□之也.

GL僖,0802 夏, 狄伐晉.

GL僖,0803 秋, 七月, □于大廟. 用致夫人. 用者不宜用者也, 致者不宜致者也, 言夫人必以其氏姓, 言夫人而不以氏姓, 非夫人也, 立妾之辭也, 非正也. 夫人之, 我可以不夫人之乎, 夫人卒葬之, 我可以不卒葬之乎, 一則以宗廟臨之而後貶焉, 一則以外之弗夫人而見正焉.

GL僖,0804 冬, 十有二月, 丁未, 天王崩.

GL僖,0901 九年, 春, 王三月, 丁丑, 宋公禦說卒.

GL僖,0902 夏, 公會宰周公, 齊侯, 宋子, 衛侯, 鄭伯, 許男, 曹伯, 于葵丘, 天子之宰, 通于四海, 宋其稱子, 何也, 未葬之辭也, 禮, 柩在堂上, 孤無外事, 今背殯而出會, 以宋子爲無哀矣.

GL僖,0903 秋, 七月, 乙酉, 伯姬卒, 內女也, 未適人不卒, 此何以卒也, 許嫁□而字之, 死則以成人之喪治之.

GL僖,0904 九月, 戊辰, 諾侯盟于葵丘, 桓盟不日, 此何以日, 美之也, 爲見天子之禁, 故備之也, 葵丘之會, 陳牲而不殺. 讀書加于牲上, 壹明天子之禁, 曰, 母雍泉, 毋訖□, 毋易樹子, 毋以妾爲妻, 毋使婦人與國事.

GL僖,0905 甲子, 晉侯詭諸卒.

GL僖,0906 冬, 晉里克殺其君之子奚齊, 其君之子云者, 國人不子也, 國人不子, 何也, 不正其殺世子申生而立之也.

GL僖,1001 十年, 春, 王正月, 公如齊.

GL僖,1002 狄, 滅溫, 溫子奔衛.

GL僖,1003 晉里克弑其君卓, 及其大夫荀息, 以尊及卑也, 荀息閑也.

GL僖,1004 夏, 齊侯, 許男, 伐北戎.

GL僖,1005 晉殺其大夫里克, 稱國以殺, 罪累上也, 里克弑二君與一大夫, 其以累上之辭言之, 何也, 其殺之不以其罪也, 其殺之不以其罪奈何, 里克所爲殺者, 爲重耳也, 夷吾曰, 是又將殺我乎, 故殺之, 不以其罪也, 其爲重耳弑奈何, 晉獻公我□, 得麗姬, 獻公私之, 有二子, 長曰奚齊, 稚曰卓子, 麗姬欲爲亂, 故謂君曰, 吾夜者夢夫人趨而來曰, 吾苦畏, 胡不使大夫將衛士而衛□乎, 公曰, 孰可使, 曰臣莫尊於世子, 則世子可, 故君謂世子曰, 麗姬夢夫人趨而來曰, 吾苦畏, 女其將衛士而往衛□乎, 世子曰, 敬諾, 築宮, 宮城, 麗姬又曰, 吾夜者夢夫人趨而來曰, 吾苦飢, 世子之宮已成, 則何爲不使祠也, 故獻公謂世子曰, 其祠, 世子祠, 已祠, 致福於君, 君田而不在, 麗姬以□爲酒, 藥脯以毒, 獻公田來, 麗姬曰, 世子已祠, 故致福於君, 君將食, 麗姬□曰, 食自外來者, 不可不試也, 覆酒於地而地賁, 以脯與犬, 犬死, 麗姬下堂而啼, 呼曰, 天乎天乎, 國, 子之國也, 子何遲於爲君, 君□然歎曰, 吾與女未有過切. 是何與我之深也, 使人謂世子曰, 爾其圖之, 世子之傅里克謂世子曰, 入自明, 入自明, 則可以生, 不入自明, 則不可以生, 世子曰, 吾君已老矣, 已昏矣, 吾若此而入自明, 則麗姬必死, 麗姬死, 則吾君不安, 所以使吾君不安者, 吾不若自死, 吾寧自殺以安吾君, 以重耳爲寄矣, 刎□而死, 故里克所爲弑者, 爲重耳也, 夷吾曰, 是又將殺我也.

GL僖,1006 秋, 七月.

GL僖,1007 冬, 大雨雪.

GL僖,1101 十有一年, 春, 晉殺其大夫丕鄭父, 稱國以殺, 罪累上也.

GL僖,1102 夏, 公及夫人姜氏會齊侯于陽□.

GL僖,1103 秋, 八月, 大雩, 雩, 月正也, 雩得雨曰雩, 不得雨曰旱.

GL僖,1104 冬, 楚人伐黃.

GL僖,1201 十有二年, 春, 王正月, 庚午, 日有食之.

GL僖,1202 夏, 楚人滅黃, 貫之盟, 管仲曰, 江黃遠齊而近楚, 楚爲利之國也, 若伐而不能救, 則無以宗諸侯矣, 桓公不聽, 遂與之盟, 管仲死, 楚伐江滅黃, 桓公不能救, 故君子閔之也.

GL僖,1203 秋, 七月.

GL僖,1204 冬, 十有二月, 丁丑, 陳侯杵臼卒.

GL僖,1301 十有三年, 春, 狄侵衛.

GL僖,1302 夏, 四月, 葬陳宣公.

GL僖,1303 公會齊侯宋公陳侯衛侯鄭伯許男曹伯于鹹, 兵車之會也.

GL僖,1304 秋, 九月, 大雩.

GL僖,1305 冬, 公子友如齊.

GL僖,1401 十有四年, 春, 諸侯城緣陵. 其曰諸侯, 散辭也, 聚而曰散, 何也, 諸侯城, 有散辭也, 桓德衰矣.

GL僖,1402 夏, 六月, 季姬及繒子遇于防, 使繒子來朝, 遇者, 同謀也, 來朝者, 來請已也, 朝不言使, 言使非正也, 以病繒子也.

GL僖,1403 秋, 八月, 辛卯, 沙鹿崩. 林屬於山爲鹿, 沙, 山名也, 無崩道而崩, 故志之也, 其日, 重其變也.

GL僖,1404 狄侵鄭.

GL僖,1405 冬, 蔡侯□卒, 諸侯時卒, 惡之也.

GL僖,1501 十有五年, 春, 王正月, 公如齊.

GL僖,1502 楚人伐徐.

GL僖,1503 三月, 公會齊侯, 宋公, 陳侯, 衛侯, 鄭伯, 許男, 曹伯, 盟于牡丘, 兵車之會也, 遂次于匡, 遂, 繼事也, 次, 止也, 有畏也.

GL僖,1504 公孫敖帥師, 及諸侯之大夫救徐, 善救徐也.

GL僖,1505 夏, 五月, 日有食之.

GL僖,1506 秋, 七月, 齊師曹師伐□.

GL僖,1507 八月, □, □, 蟲災也, 甚則月, 不甚則時.

GL僖,1508 九月, 公至自會.

GL僖,1509 季姬歸于繒.

GL僖,1510 已卯, 晦, 震夷伯之廟, 晦, 冥也, 震, 雷也, 夷伯, 魯大夫也, 因此以見天子至于士, 皆有廟. 天子七廟, 諸侯五, 大夫三, 士二, 故德厚者流光, 德薄者流卑, 是以貴始, 德之本也, 始封必爲祖.

GL僖,1511 冬, 宋人伐曹.

GL僖,1512 楚人敗徐于婁林, 夷狄相敗志也.

GL僖,1513 十有一月, 壬戌, 晉侯及秦伯戰于韓, 獲晉侯. 韓之戰, 晉侯失民矣, 以其民未敗而君獲也.

GL僖,1601 十有六年, 春, 王正月, 戊申, 朔, 隕石于宋, 五. 先隕而後石, 何也, 隕而後石也, 于宋, 四竟之內曰宋, 後數, 散辭也, 耳治也.

GL僖,1602 是月, 六, □退飛, 過宋都, 是月也, 決不日而月也. 六□退飛過宋都, 先數, 聚辭也, 目治也, 子曰, 石無知之物, □微有知之物, 石無知, 故日之, □微有知之物, 故月之, 君子之於物, 無所苟而已, 石□且猶盡其辭, 而況於人乎, 故五石六□之辭, 不設, 則王道不亢矣, 民所聚曰都.

GL僖,1603 三月, 壬申, 公子季友卒, 大夫日卒, 正也. 稱公弟叔仲, 賢也, 大夫不言公子, 公孫, 疏之也.

GL僖,1604 夏, 四月, 丙申, 繒季姬卒.

GL僖,1605 秋, 七月, 甲子, 公孫玆卒, 大夫日卒, 正也.

GL僖,1606 冬, 十有二月, 公會齊侯, 宋公, 陳侯, 衛侯, 鄭伯, 許男, 邢侯, 曹伯, 于淮, 兵車之會也.

GL僖,1701 十有七年, 春, 齊人, 徐人, 伐英氏.

GL僖,1702 夏, 滅項, 孰滅之, 桓公也, 何以不言桓公也, 爲賢者諱也, 項, 國也, 不可滅而滅之乎, 桓公知項之可滅也, 而不知已之不可以滅也, 旣滅人之國矣, 何賢乎, 君子惡惡疾其始, 善善樂其終. 桓公嘗有存亡繼絶之功, 故君子爲之諱也.

GL僖,1703 秋, 夫人姜氏會齊侯于卞.

GL僖,1704 九月, 公至自會.

GL僖,1705 冬, 十有二月, 乙亥, 齊侯小白卒, 此不正, 其日之, 何也, 其不正前見矣, 其不正之前見何也, 以不正入虛國, 故稱嫌焉爾.

GL僖,1801 十有八年, 春, 王正月, 宋公, 曹伯, 衛人, □人, 伐齊, 非伐喪也.

GL僖,1802 夏, 師救齊, 善救齊也.

GL僖,1803 五月, 戊寅, 宋師及齊師戰于□, 齊師敗績, 戰不言伐, 客不言及, 言及, 惡宋也.

GL僖,1804 狄救齊, 善救齊也.

GL僖,1805 秋, 八月, 丁亥, 葬齊桓公.

GL僖,1806 冬, 邢人, 狄人, 伐衛, 狄其稱人, 何也, 善累而後進之, 伐衛, 所以救齊也, 功近而德遠矣.

GL僖,1901 十有九年, 春, 王三月, 宋人執□子□齊.

GL僖,1902 夏, 六月, 宋公, 曹人, □人, 盟于曹南, 繒子會盟于□, 已酉, □人執繒子用之, 微國之君, 因□以求與之盟, 人因已以求與之盟, 已迎而執之, 惡之, 故謹而日之也, 用之者, 叩其鼻以□社也.

GL僖,1903 秋, 宋人圍曹.

GL僖,1904 衛人伐邢.

GL僖,1905 冬, 會陳人, 蔡人, 楚人, 鄭人, 盟于齊.

GL僖,1906 梁亡, 自亡也, □於酒, 淫於色, 心昏, 耳目塞, 上無正長之治, 大臣背叛, 民爲寇盜, 梁亡, 自亡也, 如加力役焉, □不足道也. 梁亡, 鄭棄其師, 我無加損焉, 正名而已矣, 梁亡, 出惡正也. 鄭棄其師, 惡其長也.

GL僖,2001 二十年, 春, 新作南門, 作, 爲也, 有加其度也, 言新, 有故也, 非作也, 南門者, 法門也.

GL僖,2002 夏, □子來朝.

GL僖,2003 五月, 已巳, 西宮災, 謂之新宮, 則近爲□宮, 以謚言之, 則如疏之然, 以是爲閔宮也.

GL僖,2004 鄭人入滑.

GL僖,2005 秋, 齊人, 狄人, 盟于邢, 邢爲主焉爾, 邢小, 其爲主何也, 其爲主乎救齊.

GL僖,2006 冬, 楚人伐隨, 隨, 國也.

GL僖,2101 二十有一年, 春, 狄侵衛.

GL僖,2102 宋人, 齊人, 楚人, 盟于鹿上.

GL僖,2103 夏, 大旱, 旱時, 正也.

GL僖,2104 秋, 宋公, 楚子, 陳侯, 蔡侯, 鄭伯, 許男, 曹伯, 會于雩, 執宋公, 以伐宋, 以, 重辭也.

GL僖,2105 冬, 公伐□.

GL僖,2106 楚人使宜申來獻捷. 捷, 軍得也, 其不曰宋捷, 何也, 不與楚捷於宋也.

GL僖,2107 十有二月, 癸丑, 公會諸侯盟于薄, 會者, 外爲主焉爾, 釋宋公, 外釋不志, 此其志何也, 以公之與之盟日之也, 不言楚, 不與楚專釋也.

GL僖,2201 二十二年, 春, 公伐□, 取須句.

GL僖,2202 夏, 宋公, 衛侯, 許男, □子, 伐鄭.

GL僖,2203 秋, 八月, 丁未, 及□人, 戰于升□, 內諱敗, 擧其可道者也, 不言其人, 以吾敗也, 不言及之者, 爲內諱也.

GL僖,2204 冬, 十有一月, 己巳, 朔, 宋公及楚人戰于泓, 宋師敗績, 日事遇朔曰朔, 春秋三十有四戰, 未有以尊敗乎卑, 以師敗乎人者也, 以尊敗乎卑, 以師敗乎人, 則驕其敵, 襄公以師敗乎人, 而不驕其敵, 何也, 責之也, 泓之戰, 以爲復雩之恥也, 雩之恥, 宋襄公有以自取之, 伐齊之喪, 執□子, 圍曹, 爲雩之會, 不顧其力之不足, 而致楚成王, 成王怒而執之, 故曰, 禮人而不□, 則反其敬, 愛人而不親, 則反其仁, 治人而不治, 則反其知, 過而不改, 又之, 是謂之過, 襄公之謂也, 古者被甲□胄, 非以興國也, 則以征無道也, 豈曰以報其恥哉, 宋公與楚人戰于泓水之上, 司馬子反曰, 楚衆我少, 鼓險而擊之, 勝 無幸焉. 襄公曰, 君子不推人危, 不攻人厄, 須其出, 旣出, 旌亂於上, 陳亂於下, 子反曰, 楚衆我少, 擊之, 勝無幸焉, 襄公曰, 不鼓不成列, 須其成列而後擊之, 則衆敗而身傷焉, 七月而死, 倍則攻, 敵則戰, 少則守, 人之所以爲人者, 言也, 人而不能言, 何以爲人, 言之所以爲言者, 信也, 言而不信, 何以爲言, 信之所以爲信者, 道也, 信而不道, 何以爲道, 道之貴者時, 其行勢也.

GL僖,2301 二十有三年, 春, 齊侯伐宋, 圍閔, 伐國不言圍邑, 此其言圍, 何也, 不正其以惡報惡也.

GL僖,2302 夏, 五月, 庚寅, 宋公玆父卒, 玆父之不葬, 何也, 失民也, 其失民何也, 以其不敎民戰, 則是棄其師也, 爲人君而棄其師, 其民孰以爲君哉.

GL僖,2303 秋, 楚人伐陳.

GL僖,2304 冬, 十有一月, 杞子卒.

GL僖,2401 二十有四年, 春, 王正月.

GL僖,2402 夏, 狄伐鄭.

GL僖,2403 秋, 七月.

GL僖,2404 冬, 天王出居于鄭, 天子無出, 出, 失天下也. 居者居其所也, 雖失天下, 莫敢有也.

GL僖,2405 晉侯夷吾卒.

GL僖,2501 二十五年, 春, 王正月, 丙午, 衛侯□滅邢, □之名, 何也, 不正其伐本而滅同姓也.

GL僖,2502 夏, 四月, 癸酉, 衛侯□卒.

GL僖,2503 宋蕩伯姬來逆婦, 婦人旣嫁不踰竟, 宋蕩伯姬來逆婦, 非正也, 其曰婦, 何也, 緣姑言之之辭也.

GL僖,2504 宋殺其大夫, 其不稱名姓, 以其在祖之位, 尊之也.

GL僖,2505 秋, 楚人圍陳, 納頓子于頓, 納者, 內弗受也, 圍, 一事也, 納, 一事也, 而遂言之, 蓋納頓子者陳也.

GL僖,2506 葬衛文公.

GL僖,2507 冬, 十有二月, 癸亥, 公會衛子, □慶, 盟于□, □無大夫, 其曰□慶何也, 以公之會目之也,

GL僖,2601 二十有六年, 春, 王正月, 己未, 公會□子, 衛□速, 盟于向, 公不會大夫, 其曰□速, 何也, 以其隨□子可以言會也.

GL僖,2602 齊人侵我西鄙, 公追齊師至□, 弗及, 人, 微者也, 侵, 淺事也, 公之追之, 非正也, 至□, 急辭也, 弗及者, 弗與也, 可以及而不敢及也, 其侵也曰人, 其追也曰師, 以公之弗及大之也, 弗及, 內辭也.

GL僖,2603 夏, 齊人伐我北鄙.

GL僖,2604 衛人伐齊.

GL僖,2605 公子遂如楚乞師, 乞, 重辭也. 何重焉, 重人之死也, 非所乞也, 師出不必反, 戰不必勝, 故重之也.

GL僖,2606 秋, 楚人滅夔, 以夔子歸, 夔, 國也, 不日, 微國也, 以歸, 猶愈乎執也.

GL僖,2607 冬, 楚人伐宋, 圍閔, 伐國不言圍邑, 此其言圍, 何也, 以吾用其師, 目其事也, 非道用師也. 公以楚師伐齊, 取□, 以者, 不以者也, 民者, 君之本也, 使民以其死, 非其正也. 公至自伐齊, 惡事不致, 此其致之何也, 危之也.

GL僖,2701 二十有七年, 春, 杞子來朝.

GL僖,2702 夏, 六月, 庚寅, 齊侯昭卒.

GL僖,2703 秋, 八月, 乙未, 葬齊孝公, 乙巳, 公子遂帥師入杞.

GL僖,2704 冬, 楚人, 陳侯, 蔡侯, 鄭伯, 許男, 圍宋, 楚人者, 楚子也, 其曰人, 何也, 人楚子, 所以人諸侯也, 其人諸侯, 何也, 不正其信夷狄而伐中國也.

GL僖,2705 十有二月, 甲戌, 公會諸侯, 盟于宋.

GL僖,2801 二十有八年, 春, 晉侯侵曹, 晉侯伐衛, 再稱晉侯, 忌也.

GL僖,2802 公子買, 戌衛, 不卒戌, 刺之, 先名後刺, 殺有罪也, 公子啓曰, 不卒戌者, 可以卒也, 可以卒而不卒, 譏在公子也, 刺之可也.

GL僖,2803 楚人救衛.

GL僖,2804 三月, 丙午, 晉侯入曹, 執曹伯□宋人, 入者, 內弗受也, 日入, 惡入者也, 以晉侯而*국執曹伯, 惡晉侯也, □, 與也, 其曰人, 何也, 不以晉侯□宋公也.

GL僖,2805 夏, 四月, 已巳, 晉侯, 齊師, 宋師, 秦師, 及楚人戰于城□, 楚師敗績.

GL僖,2806 楚殺其大夫得臣.

GL僖,2807 衛侯出奔楚.

GL僖,2808 五月, 癸丑, 公會晉侯, 齊侯, 宋公, 蔡侯, 鄭伯, 衛子, □子, 盟于踐土, 諱會天王也, 陳侯如會, 如會, 外乎會也, 於會受命也.

GL僖,2809 公朝于王所, 朝不言所, 言所者, 非其所也.

GL僖,2810 六月, 衛侯鄭自楚復歸于衛, 自楚, 楚有奉焉爾, 復者, 復中國也. 歸者, 歸其所也, 鄭之名, 失國也.

GL僖,2811 衛元□出奔晉.

GL僖,2812 陳侯款卒.

GL僖,2813 秋, 杞伯姬來.

GL僖,2814 公子遂如齊.

GL僖,2815 冬, 公會晉侯, 宋公, 蔡侯, 鄭伯, 陳子, □子, □子, 秦人, 于溫, 諱會天王也.

GL僖,2816 天王守于河陽, 全天王之行也, 爲若將守而遇諸侯之朝也, 爲天王諱也, 水北爲陽, 山南爲陽, 溫, 河陽也, 壬申, 公朝於王所, 朝於廟, 禮也, 於外, 非禮也, 獨公朝, 與諸侯盡朝也, 其日, 以其再致天子, 故謹而日之, 主善以內, 目惡以外, 言曰公朝, 逆辭也, 而尊天子. 會于溫, 言小諸侯, 溫, 河北地, 以河陽言之, 大天子也, 日繫於月, 月繫於時, 壬申, 公朝于王所, 其不月, 失其所繫也, 以爲晉文公之行事爲巳□矣.

GL僖,2817 晉人執衛侯, 歸之于京師, 此入而執, 其不言入, 何也, 不外王命於衛也, 歸之于京師, 緩辭也, 斷在京師也.

GL僖,2818 衛元□自晉復歸于衛, 自晉, 晉有奉焉爾, 復者, 復中國也, 歸者, 歸其所也.

GL僖,2819 諸侯遂圍許, 遂, 繼事也.

GL僖,2820 曹伯襄復歸于曹, 復者, 復中國也, 天子免之, 因與之會, 其曰復, 通王命也, 遂會諸侯圍許, 遂, 繼事也.

GL僖,2901 二十有九年, 春, 介葛盧來, 介, 國也, 葛盧, 微國之君, 未爵者也, 其曰來, 卑也.

GL僖,2902 公至自圍許.

GL僖,2903 夏, 六月, 公會王人, 晉人, 宋人, 齊人, 陳人, 蔡人, 秦人, 盟于翟泉.

GL僖,2904 秋, 大雨雹.

GL僖,2905 冬, 介葛盧來.

GL僖,3001 三十年, 春, 王正月.

GL僖,3002 夏, 狄侵齊.

GL僖,3003 秋, 衛殺其大夫元□, 稱國以殺, 罪累上也, 以是爲訟君也. 衛侯在外, 其以累上之辭言之, 何也, 待其殺而後入也, 及公子瑕, 公子瑕, 累也, 以尊及卑也.

GL僖,3004 衛侯鄭歸于衛.

GL僖,3005 晉人秦人圍鄭.

GL僖,3006 介人侵蕭.

GL僖,3007 冬, 天王使宰周公來聘, 天子之宰通於四海.

GL僖,3008 公子遂如京師, 遂如晉, 以尊遂乎卑, 此言不敢叛京師也.

GL僖,3101 三十有一年, 春, 取濟西田.

GL僖,3102 公子遂如晉.

GL僖,3103 夏, 四月, 四卜郊. 不從, 乃免牲, 猶三望, 夏, 四月, 不時也, 四卜非禮也, 免牲者, 爲之緇衣熏裳, 有司玄端奉送, 至于南郊, 免牛亦然. 乃者, 亡乎人之辭也, 猶者, 可以已之辭也.

GL僖,3104 秋, 七月.

GL僖,3105 冬, 杞伯姬來求婦, 婦人旣嫁不踰竟, 杞伯姬來求婦, 非正也.

GL僖,3106 狄, 圍衛.

GL僖,3107 十有二月, 衛遷於帝丘.

GL僖,3201 三十有二年, 春, 王正月.

GL僖,3202 夏, 四月, 已丑, 鄭伯捷卒.

GL僖,3203 衛人侵狄.

GL僖,3204 秋, 衛人及狄盟.

GL僖,3205 冬, 十有二月, 己卯, 晉侯重耳卒.

GL僖,3301 三十有三年, 春, 王二月, 秦人入滑, 滑, 國也.

GL僖,3302 齊侯使國歸父來聘.

GL僖,3303 夏, 四月, 辛巳, 晉人及姜戎, 敗秦師于□, 不言戰而言敗, 何也, 狄秦也, 其狄之何也, 秦越千里之險入虛國, 進不能守, 退敗其師徒, 亂人子女之敎, 無男女之別, 秦之爲狄, 自□之戰始也. 秦伯將襲鄭, 百里子, 與蹇叔子, 諫曰, 千里而襲人, 未有不亡者也, 秦伯曰, 子之□木已拱矣, 何知, 師行, 百里子與蹇叔子, 送其子而戒之曰, 女死必於□之巖□之下, 我將尸女於是, 師行, 百里子, 與蹇叔子, 隨其子而哭之, 秦伯怒曰, 何爲哭吾師也, 二子曰, 非敢哭師也, 哭吾子也, 我老矣, 彼不死, 則我死矣, 晉人與姜戎要而擊之□, 匹馬倚輪無反者, 晉人者, 晉子也, 其曰人, 何也, 微之也, 何爲微之, 不正其釋殯而主乎戰也.

GL僖,3304 癸巳, 葬晉文公, 日葬, 危不得葬也.

GL僖,3305 狄侵齊.

GL僖,3306 公伐□, 取□樓.

GL僖,3307 秋, 公子遂帥師伐□.

GL僖,3308 晉人敗狄于箕.

GL僖,3309 冬, 十月, 公如齊, 十有二月, 公至自齊.

GL僖,3310 乙巳, 公薨于小寢, 小寢, 非正也.

GL僖,3311 隕霜不殺草, 未可殺而殺, 擧重也, 可殺而不殺, 擧輕也.

GL僖,3312 李梅實, 實之爲言猶實也.

GL僖,3313 晉人, 陳人, 鄭人, 伐許.

<文公>

GL文,0101 文公. 元年, 春, 王正月, 公卽位, 繼正卽位, 正也.

GL文,0102 二月, 癸亥, 日有食之.

GL文,0103 天王使叔服來會葬. 葬曰會, 其志重天子之禮也.

GL文,0104 夏, 四月, 丁巳, 葬我君僖公, 薨稱公, 擧上也, 葬我君, 接上下也, 僖公葬而後擧謚, 謚所以成德也, 於卒事乎加之矣.

GL文,0105 天王使毛伯來錫公命, 禮, 有受命, 無來錫, 命錫, 命非正也.

GL文,0106 晉侯伐衛.

GL文,0107 叔孫得臣如京師.

GL文,0108 衛人伐晉.

GL文,0109 秋, 公孫敖會晉侯于戚.

GL文,0110 冬, 十月, 丁未, 楚世子□臣, 弑其君□, 日□之卒, 所以謹□臣之弑也, 夷狄不言正不正.

GL文,0111 公孫敖如齊.

GL文,0201 二年, 春, 王二月, 甲子, 晉侯及秦師戰于彭衙, 秦師敗績.

GL文,0202 丁丑, 作僖公主, 作, 爲也, 爲僖公主也, 立主, 喪主於虞, 吉主於練, 作僖公主, 譏其後也, 作主壞廟, 有時日於練焉, 壞廟, 壞廟之道, 易□可也, 改塗可也.

GL文,0203 三月, 乙巳, 及晉處父盟. 不言公, 處父伉也, 爲公諱也, 何以知其與公盟, 以其日也, 何以不言公之如晉, 所恥也, 出不書, 反不致也.

GL文,0204 夏, 六月, 公孫敖會宋公, 陳侯, 鄭伯, 晉士□, 盟于垂斂, 內大夫可以會外諸侯.

GL文,0205 自十有二月不雨, 至于秋七月, 歷時而言不雨, 文不憂雨也. 不憂雨者, 無志乎民也.

GL文,0206 八月, 丁卯, 大事于大廟, □僖公. 大事者何, 大是事也, 著□嘗, □祭者, 毁廟之主, 陳于大祖, 未毁廟之主, 皆升合祭于大祖, □, 升也, 先親而後祖也, 逆祀也, 逆祀, 則是無昭穆也, 無昭穆, 則是無祖也, 無祖, 則無天也, 故曰文無天, 無天者, 是無天而行也, 君子不以親親害尊尊, 此春秋之義也.

GL文,0207 冬, 晉人, 宋人, 陳人, 鄭人伐秦.

GL文,0208 公子遂如齊納幣.

GL文,0301 三年, 春, 王正月, 叔孫得臣會晉人, 宋人, 陳人, 衛人, 鄭人, 伐沈, 沈潰.

GL文,0302 夏, 五月, 王子虎卒, 叔服也, 此不卒者也, 何以卒之, 以其來會葬, 我卒之也. 或曰, 以其嘗執重以守也.

GL文,0303 秦人伐晉.

GL文,0304 秋, 楚人圍江.

GL文,0305 雨□于宋, 外災不志, 此何以志也, 曰災甚也, 其甚奈何, 茅茨盡矣. 著於上, 見於下, 謂之雨.

GL文,0306 冬, 公如晉.

GL文,0307 十有二月, 己巳, 公及晉侯盟.

GL文,0308 晉陽處父帥師伐楚, 救江, 此伐楚, 其言救江, 何也, 江遠楚近, 伐楚所以救江也.

GL文,0401 四年, 春, 公至自晉.

GL文,0402 夏, 逆婦姜于齊, 其曰婦姜, 爲其禮成乎齊也, 其逆者誰也, 親逆而稱婦, 或者公與, 何其速婦之也, 曰, 公也, 其不言公, 何也, 非成禮於齊也, 曰婦, 有姑之辭也, 其不言氏何也, 貶之也, 何爲貶之也, 夫人與有貶也.

GL文,0403 狄侵齊.

GL文,0404 秋, 楚人滅江.

GL文,0405 晉侯伐秦.

GL文,0406 衛侯使□兪來聘.

GL文,0407 冬, 十有一月, 壬寅, 夫人風氏薨.

GL文,0501 五年, 春, 王正月, 王使榮叔歸含且□. 含一事也, □一事也, 兼歸之, 非正也, 其曰且, 志兼也, 其不言來, 不周事之用也, □以早, 而含已晩.

GL文,0502 三月, 辛亥, 葬我小君成風, 王使毛伯來會葬, 會葬之禮於鄙上.

GL文,0503 夏, 公孫敖如晉.

GL文,0504 秦人入□.

GL文,0505 秋, 楚人滅六.

GL文,0506 冬, 十月, 甲申, 許男業卒.

GL文,0601 六年, 春, 葬許僖公.

GL文,0602 夏, 季孫行父如陳.

GL文,0603 秋, 季孫行父如晉.

GL文,0604 八月, 乙亥, 晉侯驩卒.

GL文,0605 冬, 十月, 公子遂如晉.

GL文,0606 葬晉襄公.

GL文,0607 晉殺其大夫陽處父, 稱國以殺, 罪累上也, 襄公已葬, 其以累上之辭言之, 何也, 君漏言也, 上泄則下闇, 下闇則上聾, 且闇且聾, 無以相通. 射姑殺者也, 射姑之殺奈何, 曰, 晉將與狄戰, 使狐夜姑爲將軍, 趙盾佐之, 陽處父曰, 不可, 古者君之使臣也, 使仁者佐賢者, 不使賢者佐仁者, 今趙盾賢. 夜姑仁, 其不可乎, 襄公曰, 諾, 謂夜姑曰, 吾始使盾佐女, 今女佐盾矣, 夜姑曰, 敬諾, 襄公死, 處父主竟上事, 射姑使人殺之, 君漏言也. 故士造□而言, 詭辭而出, 曰, 用我則可, 不用我則無亂其德.

GL文,0608 晉狐夜姑出奔狄.

GL文,0609 閏月不告月, 猶朝于廟. 不告月者, 何也, 不告朔也, 不告朔, 則何爲不言朔也, 閏月者, 附月之餘日也, 積分而成於月者也. 天子不以告朔, 而喪事不數也, 猶之爲言可以已也.

GL文,0701 七年, 春, 公伐□, 三月, 甲戌, 取須句, 取邑不日, 此其日, 何也, 不正其再取, 故謹而日之也. 遂城□, 遂, 繼事也.

GL文,0702 夏, 四月, 宋公壬臣卒.

GL文,0703 宋人殺其大夫, 稱人以殺, 誅有罪也.

GL文,0704 戊子, 晉人及秦人戰于令狐, 晉先蔑奔秦, 不言出, 在外也, 輟戰而奔秦, 以是爲逃軍也.

GL文,0705 狄侵我西鄙.

GL文,0706 秋, 八月, 公會諸侯, 晉大夫, 盟于扈, 其曰諸侯, 略之也.

GL文,0707 冬, 徐伐□.

GL文,0708 公孫敖如□□盟, □, 位也, 其曰位, 何也, 前定也, 其不日, 前定之盟, 不日也.

GL文,0801 八年, 春, 王正月.

GL文,0802 夏, 四月.

GL文,0803 秋, 八月, 戊申, 天王崩.

GL文,0804 冬, 十月, 壬午, 公子遂會晉趙盾, 盟于衡雍.

GL文,0805 乙酉, 公子遂會□戎, 盟于暴.

GL文,0806 公孫敖如京師, 不至而復, 丙戌, 奔□, 不言所至, 未如也, 未如則未復也, 未如而曰如, 不廢君命也, 未復而曰復, 不專君命也, 其如非如也, 其復非復也, 唯奔□之蔿信, 故謹而日之也.

GL文,0807 □.

GL文,0808 宋人殺其大夫司馬, 司馬, 官也, 其以官稱, 無君之辭也.

GL文,0809 宋司城來奔, 司城, 官也, 其以官稱, 無君之辭也, 來奔者不言出, 擧其接我也.

GL文,0901 九年, 春, 毛伯來求金, 求車猶可, 求金甚矣.

GL文,0902 夫人姜氏如齊.

GL文,0903 二月, 叔孫得臣如京師, 京, 大也, 師衆也, 言周必以衆與大言之也.

GL文,0904 辛丑, 葬襄王, 天子志崩不志葬, 擧天下而葬一人, 其道不疑也, 志葬, 危不得葬也. 日之, 甚矣, 其不葬之辭也.

GL文,0905 晉人殺其大夫先都.

GL文,0906 三月, 夫人姜氏至自齊, 卑以尊致, 病文公也.

GL文,0907 晉人殺其大夫士□, 及箕鄭父, 稱人以殺, 誅有罪也, 鄭父累也.

GL文,0908 楚人伐鄭.

GL文,0909 公子遂, 會晉人, 宋人, 衛人, 許人, 救鄭.

GL文,0910 夏, 狄侵齊.

GL文,0911 秋, 八月, 曹伯襄卒.

GL文,0912 九月, 癸西, 地震, 震, 動也, 地不震者也, 震故謹而日之也.

GL文,0913 冬, 楚子使萩來聘, 楚無大夫, 其曰萩, 何也, 以其來我□之也.

GL文,0914 秦人來歸僖公成風之□, 秦人弗夫人也, 卽外之弗夫人而見正焉.

GL文,0915 葬曹共公.

GL文,1001 十年, 春, 王三月, 辛卯, 臧孫辰卒.

GL文,1002 夏, 秦伐晉.

GL文,1003 楚殺其大夫宜申.

GL文,1004 自正月不雨, 至于秋七月, 歷時而言不雨, 文不閔雨也, 不閔雨者, 無志乎民也.

GL文,1005 及蘇子盟于女粟.

GL文,1006 冬, 狄侵宋.

GL文,1007 楚子, 蔡侯, 次于厥□.

GL文,1101 十有一年, 春, 楚子伐□.

GL文,1102 夏, 叔彭生會晉□缺于承匡.

GL文,1103 秋, 曹伯來朝.

GL文,1104 公子遂如宋.

GL文,1105 狄侵齊.

GL文,1106 冬, 十月, 甲午, 叔孫得臣, 敗狄于鹹, 不言帥師而言敗, 何也, 直敗一人之辭也, 一人而曰敗, 何也, 以衆焉言之也. 傳曰, 長狄也, 弟兄三人, 佚宕中國, 瓦石不能害, 叔孫得臣, 最善射者也, 射其目, 身橫九畝. 斷其首而載之, 眉見於軾, 然則何爲不言獲也, 曰, 古者不重創, 不禽二毛, 故不言獲, 爲內諱也. 其之齊者, 王子成父殺之, 則未知其之晉者也.

GL文,1201 十有二年, 春, 王正月, □伯來奔.

GL文,1202 杞伯來朝.

GL文,1203 二月, 庚子, 子叔姬卒, 其曰子叔姬, 貴也, 公之母姉妹也. 其一傳曰, 許嫁, 以卒之也, 男子二十而冠, 冠而列, 丈夫三十而娶, 女子十五而許嫁, 二十而嫁.

GL文,1204 夏, 楚人圍巢.

GL文,1205 秋, □子來朝.

GL文,1206 秦伯使術來聘.

GL文,1207 冬, 十有二月, 戊午, 晉人, 秦人戰于河曲, 不言及, 秦晉之戰巳□, 故略之也. 季孫行父帥師城諸及□, 稱帥師, 言有難也.

GL文,1301 十有三年, 春, 王正月.

GL文,1302 夏, 五月, 壬午, 陳侯朔卒.

GL文,1303 □子□□卒.

GL文,1304 自正月不雨, 至于秋七月.

GL文,1305 大室屋壞, 大室屋壞者, 有壞道也, 譏不脩也, 大室猶世室也. 周公曰大廟, 伯禽曰大室, □公曰宮. 禮, 宗廟之事君親割. 夫人親春, 敬之至也, 爲社稷之主, 而先君之廟壞, 極稱之, 志不敬也.

GL文,1306 冬, 公如晉.

GL文,1307 衛侯會公于沓.

GL文,1308 狄侵衛.

GL文,1309 十有二月, 已丑, 公及晉侯盟, 還自晉, 還者, 事未畢也, 自晉事畢也.

GL文,1310 鄭伯會公于□.

GL文,1401 十有四年, 春, 王正月, 公至自晉.

GL文,1402 □人伐我南鄙.

GL文,1403 叔彭生帥師伐□.

GL文,1404 夏, 五月, 乙亥, 齊侯潘卒.

GL文,1405 六月, 公會宋公, 陳侯, 衛侯, 鄭伯, 許伯, 曹伯, 晉趙盾, 癸西, 同盟于新城, 同者, 有同也, 同外楚也.

GL文,1406 秋, 七月, 有星□, 入于北斗, □之爲言猶□也, 其曰入北斗, 斗有環域也.

GL文,1407 公至自會.

GL文,1408 晉人納捷□于□, 弗克納, 是□克也, 其曰人, 何也, 微之也, 何爲微之也, 長□五百乘, □地千里. 過宋鄭□薛, □入千乘之國, 欲變人之主, 至城下, 然後知, 何知之晩也, 弗克納, 未伐而曰弗克, 何也, 弗克其義也, 捷□, 晉出也, □且, 齊出也, □且, 正也, 捷□不正也.

GL文,1409 九月, 甲申, 公孫敖卒于齊奔大夫不言卒而言卒, 何也, 爲受其喪, 不可不卒也, 其地, 於外也.

GL文,1410 齊公子商人, 弑其, 君舍, 舍未踰年, 其曰君, 何也, 成舍之爲君, 所以重商人之弑也, 商人其不以國氏, 何也, 不以嫌代嫌也. 舍之不日, 何也, 未成爲君也.

GL文,1411 宋子哀來奔, 其曰子哀, 失之也.

GL文,1412 冬, 單伯如齊, 齊人執單伯, 私罪也, 單伯淫于齊, 齊人執之, 齊人執子叔姬, 叔姬同罪也.

GL文,1501 十有五年, 春, 季孫行父如晉.

GL文,1502 三月, 宋司馬華孫來盟. 司馬, 官也, 其以官稱, 無君之辭也, 來盟者何, 前定也, 不言及者, 以國與之也.

GL文,1503 夏, 曹伯來朝.

GL文,1504 齊人歸公孫敖之喪.

GL文,1505 六月, 辛丑, 朔, 日有食之, 鼓用牲于社.

GL文,1506 單伯至自齊, 大夫執則致, 致則名, 此其不名, 何也, 天子之命大夫也.

GL文,1507 晉□缺帥師伐蔡, 戊申, 入蔡.

GL文,1508 秋, 齊人侵我西鄙, 其曰鄙, 遠之也, 其遠之何也, 不以難介我國也.

GL文,1509 季孫行父如晉.

GL文,1510 冬, 十有一月, 諸侯盟于扈.

GL文,1511 十有二月, 齊人來歸子叔姬, 其曰子叔姬, 貴之也, 其言來歸, 何也, 父母之於子, 雖有罪, 猶欲其免也.

GL文,1512 齊侯侵我西鄙, 遂伐曹, 入其□.

GL文,1601 十有六年, 春, 季孫行父, 會齊侯于陽□, 齊侯弗及盟, 弗及者, 內辭也, 行父失命矣, 齊得內辭也.

GL文,1602 夏, 五月, 公四不視朔, 天子告朔于諸侯, 諸侯受乎□廟, 禮也. 公四不親朔, 公不臣也, 以公爲厭政以甚矣.

GL文,1603 六月, 戊辰, 公子遂及齊侯盟于師丘, 復行父之盟也.

GL文,1604 秋, 八月, 辛未, 夫人姜氏薨.

GL文,1605 毁泉臺, 喪不貳事, 貳事, 緩喪也, 以文爲多失道矣. 自古爲之, 今毁之, 不如勿處而已矣.

GL文,1606 楚人, 秦人, 巴人, 滅庸.

GL文,1607 冬, 十有一月, 宋人弑其君杵臼.

GL文,1701 十有七年, 春, 晉人, 衛人, 陳人, 鄭人, 伐宋.

GL文,1702 夏, 四月, 癸亥, 葬我小君聲姜.

GL文,1703 齊侯伐我西鄙.

GL文,1704 六月, 癸未, 公及齊侯盟于□.

GL文,1705 諸侯會于扈.

GL文,1706 秋, 公至自□.

GL文,1707 冬, 公子遂如齊.

GL文,1801 十有八年, 春, 王二月, 丁丑, 公薨于臺下, 臺下, 非正也.

GL文,1802 秦伯□卒.

GL文,1803 夏, 五月, 戊戌, 齊人弑其君商人.

GL文,1804 六月, 癸酉, 葬我君文公.

GL文,1805 秋, 公子遂, 叔孫得臣, 如齊, 使擧上客, 而不稱介, 不正其同倫而相介, 故列而數之也.

GL文,1806 冬, 十月, 子卒. 子卒不日, 故也.

GL文,1807 夫人姜氏歸于齊, 惡宣公也. 有不待貶絶, 而罪惡見者, 有待貶絶, 而惡從之者, 姪□者, 不孤子之意也, 一人有子, 三人緩帶. 一曰就賢也.

GL文,1808 季孫行父如齊.

GL文,1809 □弑其君庶其.

<宣公>

GL宣,0101 宣公. 元年, 春, 王正月, 公卽位, 繼故而言卽位, 與聞乎故也.

GL宣,0102 公子遂如齊逆女. 三月, 遂以夫人婦姜至自齊, 其不言氏, 喪未畢, 故略之也. 其曰婦, 緣姑言之之辭也, 遂之□, 由上致之也.

GL宣,0103 夏, 季孫行父如齊.

GL宣,0104 晉放其大夫胥甲父于衛, 放, 猶屛也, 稱國以放, 放無罪也.

GL宣,0105 公會齊侯于平州.

GL宣,0106 公子遂如齊.

GL宣,0107 六月, 齊人取濟西田, 內不言取, 言取, 授之也, 以是爲賂齊也.

GL宣,0108 秋, □子來朝.

GL宣,0109 楚子, 鄭人, 侵陳, 遂侵宋, 遂繼事也.

GL宣,0110 晉趙盾帥師救陳, 善救陳也.

GL宣,0111 宋公, 陳侯, 衛侯, 曹伯, 會晉師于□林, 伐鄭, 列數諸侯而會晉趙盾, 大趙盾之事也, 其曰師, 何也, 以其大之也. 于□林, 地而後伐鄭, 疑辭也, 此其地何, 則著其美也.

GL宣,0112 冬, 晉趙穿帥師侵崇.

GL宣,0113 晉人, 宋人, 伐鄭, 伐鄭, 所以救宋也.

GL宣,0201 二年, 春, 王二月, 壬子, 宋華元帥師, 及鄭公子歸生帥師, 戰于大棘, 宋師敗績, 獲宋華元, 獲者, 不與之辭也. 言盡其衆, 以救其將也, 以三軍敵華元, 華元雖獲不病矣.

GL宣,0202 秦師伐晉.

GL宣,0203 夏, 晉人, 宋人, 衛人, 陳人, 侵鄭.

GL宣,0204 秋, 九月, 乙丑, 晉趙盾弑其君夷皐, 穿弑也, 盾不弑, 而曰盾弑, 何也, 以罪盾也, 其以罪盾何也, 曰, 靈公朝諸大夫而暴彈之, 觀其□丸也, 趙盾入諫, 不聽, 出亡, 至於郊. 趙穿弑公, 而後反趙盾, 史狐書賊曰, 趙盾弑公, 盾曰, 天乎天乎, 予無罪, 孰爲盾而忍弑其君者乎, 史狐曰, 子爲正卿, 入諫不聽, 出亡不遠, 君弑, 反不討賊, 則志同, 志同則書重, 非子而誰, 故書之曰, 晉趙盾弑其君夷皐者, 過在下也, 曰, 於盾也, 見忠臣之至, 於許世子止, 見孝子之至.

GL宣,0205 冬, 十月, 乙亥, 天王崩.

GL宣,0301 三年, 春, 王正月, 郊牛之口傷, 之口, 緩辭也, 傷自牛作也. 改卜牛, 牛死, 乃不郊, 事之變也. 乃者, 亡乎人之辭也. 猶三望.

GL宣,0302 葬匡王.

GL宣,0303 楚子伐陸渾戎.

GL宣,0304 夏, 楚人侵鄭.

GL宣,0305 秋, 赤狄侵齊.

GL宣,0306 宋師圍曹.

GL宣,0307 冬, 十月, 丙戌, 鄭伯蘭卒.

GL宣,0308 葬鄭穆公.

GL宣,0401 四年, 春, 王正月, 公及齊侯平□及□, □人不肯, 及者, 內爲志焉爾, 平者, 成也, 不肯者, 可以肯也. 公伐□, 取向, 伐猶可, 取向甚矣. □人辭不受治也, 伐□, 義兵也, 取向, 非也, 乘義而爲利也.

GL宣,0402 秦伯稻卒.

GL宣,0403 夏, 六月, 乙酉, 鄭公子歸生弑其君夷.

GL宣,0404 赤狄侵齊.

GL宣,0405 秋, 公如齊公至自齊.

GL宣,0406 冬, 楚子伐鄭.

GL宣,0501 五年, 春, 公如齊.

GL宣,0502 夏, 公至自齊.

GL宣,0503 秋, 九月, 齊高固來逆子叔姬, 諸侯之嫁子於大夫, 主大夫以與之, 來者, 接內也, 不正其接內, 故不與夫婦之稱也.

GL宣,0504 叔孫得臣卒.

GL宣,0505 冬, 齊高固及子叔姬來, 及者, 及吾子叔姬也, 爲使來者, 不使得歸之意也. 楚人伐鄭.

GL宣,0601 六年, 春, 晉趙盾衛孫免侵陳, 此帥師也, 其不言帥師, 何也, 不正其敗前事, 故不與帥師也.

GL宣,0602 夏, 四月.

GL宣,0603 秋, 八月, □.

GL宣,0604 冬, 十月.

GL宣,0701 七年, 春, 衛侯使孫良夫來盟, 來盟, 前定也, 不言及者, 以國與之, 不言其人, 亦以國與之, 不日, 前定之盟不日.

GL宣,0702 夏, 公會齊侯伐萊.

GL宣,0703 秋, 公至自伐萊.

GL宣,0704 大旱.

GL宣,0705 冬, 公會晉侯, 宋公, 衛侯, 鄭伯, 曹伯, 于黑壤.

GL宣,0801 八年, 春, 公至自會.

GL宣,0802 夏, 六月, 公子遂如齊, 至黃, 乃復. 乃者, 亡乎人之辭也. 復者, 事畢也, 不專公命也.

GL宣,0803 辛巳, 有事于大廟, 仲遂卒于垂. 爲若反命而後卒也, 此公子也, 其曰仲, 何也, 疏之也, 何爲疏之也, 是不卒者也, 不疏, 則無用見其不卒也, 則其卒之何也, 以譏乎宣也, 其譏乎宣, 何也, 聞大夫之喪, 則去樂卒事, 壬午, 猶繹, 猶者, 可以巳之辭也, 繹者, 祭之旦日之享賓也, 萬入去□, 以其爲之變譏之也.

GL宣,0804 戊子, 夫人熊氏薨.

GL宣,0805 晉師, 白狄, 伐秦.

GL宣,0806 楚人滅舒□.

GL宣,0807 秋, 七月, 甲子, 日有食之, 旣.

GL宣,0808 冬, 十月, 己丑, 葬我小君頃熊, 雨不克葬, 葬旣有日, 不爲雨止, 禮也, 雨不克葬, 喪不以制也. 庚寅, 日中而克葬, 而, 緩辭也, 足乎日之辭也.

GL宣,0809 城平陽.

GL宣,0810 楚師伐陳.

GL宣,0901 九年, 春, 王正月, 公如齊.

GL宣,0902 公至自齊.

GL宣,0903 夏, 仲孫蔑如京師.

GL宣,0904 齊侯伐萊.

GL宣,0905 秋, 取根牟.

GL宣,0906 八月, □子卒.

GL宣,0907 九月, 晉侯, 宋公, 衛侯, 鄭伯, 曹伯, 會于扈.

GL宣,0908 晉荀林父帥師伐陳.

GL宣,0909 辛酉, 晉侯黑臀卒于扈, 其地, 於外也, 其日, 未踰竟也.

GL宣,0910 冬, 十月, 癸酉, 衛侯鄭卒.

GL宣,0911 宋人圍□.

GL宣,0912 楚子伐鄭.

GL宣,0913 晉□缺帥師救鄭.

GL宣,0914 陳殺其大夫泄治, 稱國以殺其大夫, 殺無罪也, 泄治之無罪如何, 陳靈公通于夏徵舒之家, 公孫寧, 儀行父, 亦通, 其家, 或衣其衣, 或衷其□, 以相□於朝, 泄治聞之, 人諫曰, 使國人聞之則猶可, 使仁人聞之則不可, 君愧於泄治, 不能用其言而殺之.

GL宣,1001 十年, 春, 公如齊, 公至自齊, 齊人歸我濟西田, 公娶齊, 齊由以爲兄弟反之, 不言來, 公如齊受之也.

GL宣,1002 夏, 四月, 丙辰, 日有食之.

GL宣,1003 己巳, 齊侯元卒.

GL宣,1004 齊崔氏出奔衛, 氏者擧族而出之之辭也.

GL宣,1005 公如齊, 五月, 公至自齊.

GL宣,1006 癸巳, 陳夏徵舒弑其君平國.

GL宣,1007 六月, 宋師伐□.

GL宣,1008 公孫歸父如齊, 葬齊惠公.

GL宣,1009 晉人, 宋人, 衛人, 曹人伐鄭.

GL宣,1010 秋, 天王使王季子來聘, 其曰王季, 王子也, 其曰子, 尊之也. 聘, 問也.

GL宣,1011 公孫歸父帥師伐□, 取繹.

GL宣,1012 大水.

GL宣,1013 季孫行父如齊.

GL宣,1014 冬, 公孫歸父如齊.

GL宣,1015 齊侯使國佐來聘.

GL宣,1016 饑.

GL宣,1017 楚子伐鄭.

GL宣,1101 十有一年, 春, 王正月.

GL宣,1102 夏, 楚子, 陳侯, 鄭伯, 盟于夷陵.

GL宣,1103 公孫歸父會齊人伐□.

GL宣,1104 秋, 晉侯會狄于□函, 不言及外狄.

GL宣,1105 冬, 十月, 楚人殺陳夏徵舒. 此人而殺也, 其不言入, 何也, 外徵舒於陳也, 其外徵舒於陳, 何也, 明楚之討有罪也, 丁亥, 楚子入陳, 入者, 內弗受也, 日入, 惡入者也, 何用弗受也, 不使夷狄爲中國也. 納公孫寧儀行父于陳, 納者, 內弗受也, 輔人之不能民而討猶可. 入人之國, 制人之上下, 使不得其君臣之道不可.

GL宣,1201 十有二年, 春, 葬陳靈公.

GL宣,1202 楚子圍鄭.

GL宣,1203 夏, 六月, 乙卯, 晉荀林父帥師及楚子戰于□. 晉師敗績, 績, 功也, 功, 事也, 日, 其事, 敗也.

GL宣,1204 秋, 七月.

GL宣,1205 冬, 十有二月, 戊寅, 楚子滅蕭.

GL宣,1206 晉人, 宋人, 衛人, 曹人, 同盟于淸丘.

GL宣,1207 宋師伐陳.

GL宣,1208 衛人救陳.

GL宣,1301 十有三年, 春, 齊師伐□.

GL宣,1302 夏, 楚子伐宋.

GL宣,1303 秋, □.

GL宣,1304 冬, 晉殺其大夫先□.

GL宣,1401 十有四年, 春, 衛殺其大夫孔達.

GL宣,1402 夏, 五月, 壬申, 曹伯壽卒.

GL宣,1403 晉侯伐鄭.

GL宣,1404 秋, 九月, 楚子圍宋.

GL宣,1405 葬曹文公.

GL宣,1406 冬, 公孫歸父會齊侯于□.

GL宣,1501 十有五年, 春, 公孫歸父會楚子于宋.

GL宣,1502 夏, 五月, 宋人及楚人平, 平者, 成也, 善其量力而反義也. 人者, 衆辭也, 平稱衆, 上下欲之也, 外平不道, 以吾人之存焉道之也.

GL宣,1503 六月, 癸卯, 晉師滅赤狄潞氏, 以潞子□兒歸, 滅國有三術, 中國謹日, 卑國月, 夷狄不日, 其曰, 潞子□兒, 賢也.

GL宣,1504 秦人伐晉.

GL宣,1505 王札子殺召伯毛伯, 王札子者, 當上之辭也, 殺召伯毛伯, 不言其, 何也, 兩下相殺也, 兩下相殺, 不志乎春秋, 此其志, 何也, 矯王命以殺之, 非忿怒相殺也, 故曰, 以王命殺也, 以王命殺, 則何志焉, 爲天下主者, 天也, 繼天者, 君也, 君之所存者, 命也, 爲人臣而侵其君之命而用之, 是不臣也, 爲人君而失其命, 是不君也, 君不君, 臣不臣, 此天下所以傾也.

GL宣,1506 秋, □.

GL宣,1507 仲孫蔑會齊高固于無婁.

GL宣,1508 初稅畝, 初者, 始也, 古者什一, 藉而不稅. 初稅畝, 非正也, 古者三百步爲里, 名曰井田, 井田者, 九百畝, 公田居一, 私田稼不善, 則非吏, 公田稼不善, 則非民, 初稅畝者, 非公之去公田, 而履畝十取一也, 以公之與民爲已悉矣. 古者公田爲居, 井□□□盡取焉. 冬, □生, □非災也, 其曰□, 非稅畝之災也.

GL宣,1601 十有六年, 春, 王正月, 晉人滅赤狄甲氏, 及留□.

GL宣,1602 夏, 成周宣□災. 周災, 不志也, 其曰宣□, 何也, 以樂器之所藏, 目之也.

GL宣,1603 秋, □伯姬來.

GL宣,1604 冬, 大有年, 五□大熟, 爲大有年.

GL宣,1701 十有七年, 春, 王正月, 庚子, 許男錫我卒.

GL宣,1702 丁未, 蔡侯申卒.

GL宣,1703 夏, 葬許昭公.

GL宣,1704 葬蔡文公.

GL宣,1705 六月, 癸卯, 日有食之.

GL宣,1706 己未, 公會晉侯, 衛侯, 曹伯, □子, 同盟于斷道. 同者, 有同也, 同外楚也.

GL宣,1707 秋, 公至自會.

GL宣,1708 冬, 十有一月, 壬午, 公弟叔□卒, 其曰公弟叔□, 賢之也, 其賢之, 何也, 宣弑而非之也. 非之則胡爲不去也, 曰, 兄弟也, 何去而之, 與之財, 則曰我足矣, 織□而食, 終身不食, 宣公之食, 君子以是爲通恩也, 以取貴乎春秋.

GL宣,1801 十有八年, 春, 晉侯, 衛世子臧, 伐齊.

GL宣,1802 公伐杞.

GL宣,1803 夏, 四月.

GL宣,1804 秋, 七月, □人□繒子于繒, □, 猶殘也, □殺也.

GL宣,1805 甲戌, 楚子呂卒, 夷狄不卒, 卒, 少進也, 卒而不日, 日, 少進也, 日而不言正, 不正, 簡之也.

GL宣,1806 公孫歸父如晉.

GL宣,1807 冬, 十月, 壬戌, 公薨于路寢, 正寢也.

GL宣,1808 歸父還自晉, 還者, 事未畢也. 自晉事畢也, 與人之子, 守其父之殯, 捐殯而奔其父之使者, 是以奔父也, 至檉, 遂奔齊, 遂, 繼事也.

<成公>

GL成,0101 成公. 元年, 春, 王正月, 公卽位.

GL成,0102 二月, 辛酉, 葬我君宣公.

GL成,0103 無□, 終時無□則志, 此未終時而言無□, 何也, 終無□矣, 加之寒之辭也.

GL成,0104 三月, 作丘甲. 作, 爲也, 丘爲甲也. 丘甲, 國之事也, 丘作甲, 非正也, 丘作甲之爲非正, 何也, 古者立國家, 百官具, 農工皆有職以事上, 古者有四民. 有士民. 有商民, 有農民, 有工民, 夫甲, 非人人之所能爲也, 丘作甲非正也.

GL成,0105 夏, 臧孫許, 及晉侯盟于赤棘.

GL成,0106 秋, 王師敗績于貿戎. 不言戰, 莫之敢敵也, 爲尊者諱敵不諱敗, 爲親者諱敗不諱敵, 尊尊親親之義也, 然則孰敗之, 晉也.

GL成,0107 冬, 十月, 季孫行父禿, 晉□克□, 衛孫良夫跛, 曹公子手□, 同時而聘於齊, 齊使禿者御禿者, 使□者御□者, 使跛者御跛者, 使□者御□者. 蕭同姪子, 處臺上而笑之, 聞於客, 客不說而去, 相與立胥閭而語, 移日不解. 齊人有知之者曰, 齊之患, 必自此始矣.

GL成,0201 二年, 春, 齊侯伐我北鄙.

GL成,0202 夏, 四月, 丙戌, 衛孫良夫帥師, 及齊師戰于新築, 衛師敗績.

GL成,0203 六月, 癸酉, 季孫行父, 臧孫許, 叔孫僑如, 公孫□齊, 帥師會晉□克, 衛孫良夫, 曹公子手, 及齊侯戰于鞍, 齊師敗績. 其日, 或曰日其戰也, 或曰, 日其悉也. 曹無大夫, 其曰公子, 何也, 以吾之四大夫在焉, 擧其貴者也.

GL成,0204 秋, 七月, 齊侯使國佐如師, 己酉, 及國佐盟于爰婁, 鞍, 去國五百里, 爰婁, 去國五十里. 壹戰□地五百里, 焚雍門之茨, 侵車東至海, 君子聞之曰, 夫甚, 甚之辭焉, 齊有以取之也, 齊之有以取之, 何也, 敗衛師于新築, 侵我北鄙, 敖□獻子, 齊有以取之也, 爰婁在師之外, □克曰, 反魯衛之侵地, 以紀侯之□來, 以蕭同姪子之母爲質, 使耕者皆東其, 畝, 然侯與子盟, 國佐曰, 反魯衛之侵地, 以紀侯之□來, 則諾, 以蕭同姪子之母爲質, 則是齊侯之母也, 齊侯之母, 猶晉君之母也, 晉君之母, 猶齊侯之母也, 使耕者盡東其畝, 則是終土齊也, 不可, 請壹戰, 壹戰不克, 請再, 再不克, 請三, 三不克, 請四, 四不克, 請五, 五不克, 擧國而授, 於是而與之盟.

GL成,0205 八月, 壬午, 宋公鮑卒.

GL成,0206 庚寅, 衛侯速卒.

GL成,0207 取汶陽田.

GL成,0208 冬, 楚師鄭師侵衛.

GL成,0209 十有一月, 公會楚公子□齊于蜀, 楚無大夫, 其曰公子, 何也, □齊亢也.

GL成,0210 丙申, 公及楚人, 秦人, 宋人, 陳人, 衛人, 鄭人, 齊人, 曹人, □人, 薛人, 繒人, 盟于蜀, 楚其稱人, 何也. 於是而後公得其所也, 會與盟同月, 則地會, 不地盟, 不同月, 則地會地盟, 此其地會地盟, 何也, 以公得其所, 申其事也. 今之屈, 向之驕也.

GL成,0301 三年, 春, 王正月, 公會晉侯, 宋公, 衛侯, 曹伯, 伐鄭.

GL成,0302 辛亥, 葬衛穆公.

GL成,0303 二月, 公至自伐鄭.

GL成,0304 甲子, 新宮災, 三日哭, 新宮者, □宮也. 三日哭, 哀也, 其哀, 禮也, 迫近不敢稱謚, 恭也. 其辭恭且哀, 以成公爲無譏矣.

GL成,0305 乙亥, 葬宋文公.

GL成,0306 夏, 公如晉.

GL成,0307 鄭公子去疾帥師伐許.

GL成,0308 公至自晉.

GL成,0309 秋, 叔孫僑如帥師圍棘.

GL成,0310 大雩.

GL成,0311 晉□克, 衛孫良夫, 伐牆咎如.

GL成,0312 冬, 十有一月, 晉侯使荀庚來聘.

GL成,0313 衛侯使孫良夫來聘.

GL成,0314 丙午, 及荀庚盟.

GL成,0315 丁未, 及孫良夫盟, 其日公也, 來聘而求盟, 不言及者, 以國與之也, 不言其人, 亦以國與之也. 不言求兩欲之也.

GL成,0316 鄭伐許.

GL成,0401 四年, 春, 宋公使華元來聘.

GL成,0402 三月, 壬申, 鄭伯堅卒.

GL成,0403 杞伯來朝.

GL成,0404 夏, 四月, 甲寅, 臧孫許卒.

GL成,0405 公如晉.

GL成,0406 葬鄭襄公.

GL成,0407 秋, 公至自晉.

GL成,0408 冬, 城□.

GL成,0409 鄭伯伐許.

GL成,0501 五年, 春, 王正月, 杞叔姬來歸婦人之義嫁曰歸, 反曰來歸.

GL成,0502 仲孫蔑如宋.

GL成,0503 夏, 叔孫僑如會晉荀首于□.

GL成,0504 梁山崩. 不日, 何也, 高者有崩道也, 有崩道, 則何以書也, 曰梁山崩, 壅□河三日不流, 晉君召伯尊而問焉, 伯尊來遇輦者, 輦者不□, 使車右下而鞭之, 輦者曰, 所以鞭我者, 其取道遠矣, 伯尊下車而問焉, 曰, 子有聞乎, 對曰, 梁山崩, 壅□河三日不流, 伯尊曰, 君爲此召我也, 爲之奈何, 輦者曰, 天有山, 天崩之, 天有河, 天壅之, 雖召伯尊, 如之何, 伯尊由忠問焉, 輦者曰, 君親素縞, 帥□臣而哭之, 旣而祠焉, 斯流矣. 伯尊至, 君問之曰, 梁山崩, 壅□河三日不流, 爲之奈何, 伯尊曰, 君親素縞帥□臣而哭之, 旣而祠焉, 斯流矣, 孔子聞之曰, 伯尊其無績乎, 攘善也.

GL成,0505 秋, 大水.

GL成,0506 冬, 十一月, 已酉, 天王崩.

GL成,0507 十有二月, 已丑, 公會晉侯, 齊侯, 宋公, 衛侯, 鄭伯, 曹伯, □子, 杞伯, 同盟于蟲牢.

GL成,0601 六年, 春, 王正月, 公至自會.

GL成,0602 二月, 辛巳, 立武宮. 立者, 不宜立也.

GL成,0603 取□, □國也.

GL成,0604 衛孫良夫帥師侵宋.

GL成,0605 夏, 六月, □子來朝.

GL成,0606 公孫□齊如晉.

GL成,0607 壬申, 鄭伯費卒.

GL成,0608 秋, 仲孫蔑, 叔孫僑如, 帥師侵宋.

GL成,0609 楚公子□齊, 帥師伐鄭.

GL成,0610 冬, 季孫行父如晉.

GL成,0611 晉欒書帥師救鄭.

GL成,0701 七年, 春, 王正月, □鼠食郊牛角. 不言日, 急辭也. 過有司也, 郊牛日, 展斛角而知傷, 展道盡矣, 其所以備災之道不盡也. 改卜牛, □鼠又食其角, 又, 有繼之辭也, 其, 緩辭也, 曰, 亡乎人矣, 非人之所能也, 所以免有司之過也. 乃免牛, 乃者, 亡乎人之辭也, 免牲者, 爲之緇衣□裳, 有司玄端, 奉送至于南郊, 免牛亦然, 免牲不曰不郊, 免牛亦然.

GL成,0702 吳伐鄭.

GL成,0703 夏, 五月, 曹伯來朝.

GL成,0704 不郊, 猶三望.

GL成,0705 秋, 楚公子□齊帥師伐鄭.

GL成,0706 公會晉侯, 齊侯, 宋公, 衛侯, 曹伯, □子, □子, 杞伯, 救鄭, 八月, 戊辰, 同盟于馬陵, 公至自會.

GL成,0707 吳入州來.

GL成,0708 冬, 大雩, 雩不月而時, 非之也, 冬無爲雩也.

GL成,0709 衛孫林父出奔晉.

GL成,0801 八年, 春, 晉侯使韓穿來言汶陽之田, 歸之于齊. 于齊, 緩辭也, 不使盡我也.

GL成,0802 晉欒書帥師侵蔡.

GL成,0803 公孫□齊如□.

GL成,0804 宋公使華元來聘.

GL成,0805 夏, 宋公使公孫壽來納幣.

GL成,0806 晉殺其大夫趙同趙括.

GL成,0807 秋, 七月, 天子使召伯來錫公命, 禮有受命, 無來錫命, 錫命, 非正也, 曰天子, 何也, 曰見一稱也.

GL成,0808 冬, 十月, 癸卯, 杞叔姬卒.

GL成,0809 晉侯使士燮來聘.

GL成,0810 叔孫僑如, 會晉士燮, 齊人, □人, 伐□.

GL成,0811 衛人來□. □, 淺事也, 不志, 此其志何也, 以伯姬之不得其所故盡其事也.

GL成,0901 九年, 春, 王正月, 杞伯來逆叔姬之喪以歸, 傳曰, 夫無逆出妻之喪而爲之也.

GL成,0902 公會晉侯, 齊侯, 宋公, 衛侯, 鄭伯, 曹伯, □子, 杞伯同盟于蒲, 公至自會.

GL成,0903 二月, 伯姬歸于宋.

GL成,0904 夏, 季孫行父如宋致女. 致者, 不致者也, 婦人在家制於父, 旣嫁制於夫, 如宋致女, 是以我盡之也, 不正, 故不與內稱也, 逆者微, 故致女詳其事, 賢伯姬也.

GL成,0905 晉人來□, □, 淺事也, 不志, 此其志何也, 以伯姬之不得其所, 故盡其事也.

GL成,0906 秋, 七月, 丙子, 齊侯無野卒.

GL成,0907 晉人執鄭伯.

GL成,0908 晉欒書帥師伐鄭, 不言戰, 以鄭伯也, 爲尊者諱恥, 爲賢者諱過, 爲親者諱疾.

GL成,0909 冬, 十有一月, 葬齊頃公.

GL成,0910 楚公子□齊帥師伐□, 庚申, □潰, 其日, □雖夷狄, 猶中國也, 大夫潰□而之楚, 是以知其上爲事也. 惡之, 故謹而日之也.

GL成,0911 楚人入□.

GL成,0912 秦人白狄伐晉.

GL成,0913 鄭人圍許.

GL成,0914 城中城, 城中城者, 非外民也.

GL成,1001 十年, 春, 衛侯之弟黑背, 帥師侵鄭.

GL成,1002 夏, 四月, 五卜郊, 不從, 乃不郊, 夏, 四月, 不時也, 五卜, 强也, 乃者, 亡乎人之辭也.

GL成,1003 五月, 公會晉侯, 齊侯, 宋公, 衛侯, 曹伯, 伐鄭.

GL成,1004 齊人來□.

GL成,1005 丙午, 晉侯□卒.

GL成,1006 秋, 七月, 公如晉.

GL成,1007 冬, 十月.

GL成,1101 十有一年, 春, 王三月, 公至自晉.

GL成,1102 晉侯使□□來聘, 已丑, 及□□盟.

GL成,1103 夏, 季孫行父如晉.

GL成,1104 秋, 叔孫僑如如齊.

GL成,1105 冬, 十月.

GL成,1201 十有二年, 春, 周公出奔晉, 周有入無出, 其曰出, 上下一見之也, 言其上下之道, 無以存也, 上雖失之, 下孰敢有之, 今上下皆失之矣.

GL成,1202 夏, 公會晉侯, 衛侯, 于□澤.

GL成,1203 秋, 晉人敗狄于交剛, 中國與夷狄不言戰, 皆曰敗之, 夷狄不曰.

GL成,1204 冬, 十月.

GL成,1301 十有三年, 春, 晉侯使□錡來乞師, 乞, 重辭也, 古之人重師, 故以乞言之也.

GL成,1302 三月, 公如京師, 公如京師, 不月, 月非如也, 非如而曰如, 不叛京師也.

GL成,1303 夏, 五月, 公自京師, 遂會晉侯, 宋公, 衛侯, 鄭伯, 曹伯, □人, □人, 伐秦, 言受命, 不敢叛周也.

GL成,1304 曹伯廬卒于師, 傳曰, 閔之也, 公大夫在師曰師, 在會曰會.

GL成,1305 秋, 七月, 公至自伐秦.

GL成,1306 冬, 葬曹宣公, 葬時正也.

GL成,1401 十有四年, 春, 王正月, □子朱卒.

GL成,1402 夏, 衛孫林父自晉歸于衛.

GL成,1403 秋, 叔孫僑如, 如齊逆女.

GL成,1404 鄭公子喜, 帥師伐許.

GL成,1405 九月, 僑如以夫人婦姜氏至自齊, 大夫不以夫人, 以夫人非正也, 刺不親迎也, 僑如之□, 由上致之也.

GL成,1406 冬, 十月, 庚寅, 衛侯臧卒.

GL成,1407 秦伯卒.

GL成,1501 十有五年, 春, 王二月, 葬衛定公.

GL成,1502 三月, 乙巳, 仲□齊卒, 此公孫也, 其曰仲, 何也, 子由父疏之也.

GL成,1503 癸丑, 公會晉侯, 衛侯, 鄭伯, 曹伯, 宋世子成齊國佐, □人, 同盟于戚, 晉侯執曹伯, 歸于京師, 以晉侯而斥執曹伯, 惡晉侯也. 不言之, 急辭也, 斷在晉侯也, 公至自會.

GL成,1504 夏, 六月, 宋公固卒.

GL成,1505 楚子伐鄭.

GL成,1506 秋, 八月, 庚辰, 葬宋共公, 月卒口葬, 非葬者也. 此其言葬, 何也, 以其葬共姬, 不可不葬共公也, 葬共姬, 則其不可不葬共公, 何也, 夫人之義, 不踰君也, 爲賢者崇也.

GL成,1507 宋華元出奔晉, 宋華元自晉歸于宋.

GL成,1508 宋殺其大夫山.

GL成,1509 宋魚石出奔楚.

GL成,1510 冬, 十有一月, 叔孫僑如, 會晉士燮, 齊高無咎, 宋華元, 衛孫林父, 鄭公子□, □人, 會吳于鍾離, 會又會, 外之也. 許遷于葉, 遷者, 猶得其國家以往者也, 其地, 許復見也.

GL成,1601 十有六年, 春, 王正月, 兩木□, 兩而木□也, 志異也, 傳曰, 根枝折.

GL成,1602 夏, 四月, 辛未, □子卒.

GL成,1603 鄭公孫喜帥師侵宋.

GL成,1604 六月, 丙寅, 朔, 日有食之.

GL成,1605 晉侯使欒□來乞師.

GL成,1606 甲午, 晦, 晉侯及楚子, 鄭伯, 戰于□陵, 楚子鄭師敗績, 日事遇晦曰晦, 四體偏斷曰敗, 此其敗則目也, 楚不言師, 君重於師也.

GL成,1607 楚殺其大夫公子側.

GL成,1608 秋, 公會晉侯, 齊侯, 衛侯, 宋華元, □人, 于沙隨, 不見公, 不見公者, 可以見公也, 可以見公而不見公, 譏在請侯也, 公至自會.

GL成,1609 公會尹子, 晉侯, 齊國佐, □人, 伐鄭.

GL成,1610 曹伯歸自京師, 不言所歸, 歸之善者也, 出入不名, 以爲不失其國也, 歸爲善, 自某歸次之.

GL成,1611 九月, 晉人執季孫行父, 舍之于苕丘. 執者不舍, 而舍公所也, 執者致, 而不致公在也, 何其執而辭也, 猶存公也, 存意公亦存也, 公存也.

GL成,1612 冬, 十月, 乙亥, 叔孫僑如出奔齊.

GL成,1613 十有二月, 乙丑, 季孫行父及晉□□盟于扈.

GL成,1614 公至自會.

GL成,1615 乙酉, 刺公子偃, 大夫日卒, 正也, 先刺後名, 殺無罪也.

GL成,1701 十有七年, 春, 衛北宮括帥師侵鄭.

GL成,1702 夏, 公會尹子, 單子, 晉侯, 齊侯, 宋公, 衛侯, 曹伯, □人, 伐鄭, 六月, 乙酉, 同盟于柯陵, 柯陵之盟, 謀復伐鄭也.

GL成,1703 秋, 公至自會, 不曰至自伐鄭也, 公不周乎伐鄭也, 何以知公之不周乎伐鄭, 以其以會致也, 何以知其盟復伐鄭也, 以其後會之人盡盟者也, 不周乎伐鄭, 則何爲日也, 言公之不背柯陵之盟也.

GL成,1704 齊高無咎出奔□.

GL成,1705 九月, 辛丑, 用郊, 夏之始可以承春, 以秋之末, 承春之始, 蓋不可矣, 九月, 用郊, 用者, 不宜用也, 宮室不設, 不可以祭, 衣服不脩, 不可以祭, 車馬器械不備, 不可以祭, 有司一人不備其職, 不可以祭, 祭者, 薦其時也, 薦其敬也, 薦其美也, 非享味也.

GL成,1706 晉侯使荀□來乞師.

GL成,1707 冬, 公會單子, 晉侯, 宋公, 衛侯, 曹伯, 齊人, □人, 伐鄭, 言公不背柯陵之盟也, 十有一月, 公至自伐鄭.

GL成,1708 壬申, 公孫□齊卒于□蜃, 十一月, 無壬申, 壬申乃十月也, 致公而後錄, 臣子之義也, 其地未踰竟也.

GL成,1709 十有二月, 丁巳, 朔, 日有食之.

GL成,1710 □子□且卒.

GL成,1711 晉殺其大夫□錡, □□, □至, 自禍於是起矣.

GL成,1712 楚人滅舒庸.

GL成,1801 十有八年, 春, 王正月, 晉殺其大夫胥童.

GL成,1802 庚申, 晉弑其君州蒲, 稱國以弑其君, 君惡甚矣.

GL成,1803 齊殺其大夫國佐.

GL成,1804 公如晉.

GL成,1805 夏, 楚子鄭伯伐宋.

GL成,1806 宋魚石復人于彭城.

GL成,1807 公至自晉.

GL成,1808 晉侯使士□來聘.

GL成,1809 秋, 杞伯來朝.

GL成,1810 八月, □子來朝.

GL成,1811 築鹿□. 築不志, 此其志何也, 山林藪澤之利, 所以與民共也, 虞之, 非正也.

GL成,1812 已丑, 公薨于路寢, 路寢, 正也, 男子不絶婦人之手, 以齊終也.

GL成,1813 冬, 楚人鄭人侵宋.

GL成,1814 晉侯使士□來乞師.

GL成,1815 十有二月, 仲孫蔑會晉侯, 宋公, 衛侯, □子, 齊崔□, 同盟于虛□.

GL成,1816 丁未, 葬我君成公.

<襄公>

GL襄,0101 襄公. 元年, 春, 王正月, 公卽位, 繼正卽位, 正也.

GL襄,0102 仲孫蔑會晉欒□, 宋華元, 衛□殖, 曹人, □人, □人, □人, 薛人, 圍宋彭城, 繫彭城於宋者, 不與魚石正也.

GL襄,0103 夏, 晉韓厥帥師伐鄭.

GL襄,0104 仲孫蔑會齊崔□, 曹人, □人, 杞人, 次于□.

GL襄,0105 秋, 楚公子壬夫帥師侵宋, 九月, 辛酉, 天王崩.

GL襄,0106 □子來朝.

GL襄,0107 冬, 衛侯使公孫剽來聘.

GL襄,0108 晉侯使荀□來聘.

GL襄,0201 二年, 春, 王正月, 葬簡王.

GL襄,0202 鄭師伐宋.

GL襄,0203 夏, 五月, 庚寅, 夫人姜氏薨.

GL襄,0204 六月, 庚辰, 鄭伯□卒.

GL襄,0205 晉師宋師衛□殖侵鄭.

GL襄,0206 其曰衛□殖, 如是而稱于前事也.

GL襄,0207 秋, 七月, 仲孫蔑會晉荀□宋華元衛孫林父曹人□人于戚.

GL襄,0208 已丑, 葬我小君齊姜.

GL襄,0209 叔孫豹如宋.

GL襄,0210 冬, 仲孫蔑會晉荀□, 齊崔□, 宋華元, 衛孫林父, 曹人, □人, □人, 薛人, 小□人, 于戚, 遂城虎牢, 若言中國焉, 內鄭也. 楚殺其大夫公子申.

GL襄,0301 三年, 春, 楚公子□齊帥師伐吳.

GL襄,0302 公如晉.

GL襄,0303 夏, 四月, 壬戌, 公及晉侯盟于長樗. 公至自晉.

GL襄,0304 六月, 公會單子, 晉侯, 宋公, 衛侯, 鄭伯, □子, □子, 齊世子光, 已未, 同盟于□澤, 同者, 有同也, 同外楚也, 陳侯使袁僑如會, 如會, 外乎會也. 於會受命也, 戊寅, 叔孫豹及諸侯之大夫, 及陳袁僑盟, 及以及, 與之也, 諸侯以爲可與則與之, 不可與, 則釋之, 諸侯盟, 又大夫相與私盟, 是大夫張也, 故□澤之會, 諸侯始失正矣, 大夫執國權, 曰袁僑異之也.

GL襄,0305 秋, 公至自晉.

GL襄,0306 冬, 晉荀□帥師伐許.

GL襄,0401 四年, 春, 王三月, 已酉, 陳侯午卒.

GL襄,0402 夏, 叔孫豹如晉.

GL襄,0403 秋, 七月, 戊子, 夫人□氏薨.

GL襄,0404 葬陳成公.

GL襄,0405 八月, 辛亥, 葬我小君定□.

GL襄,0406 冬, 公如晉.

GL襄,0407 陳人圍頓.

GL襄,0501 五年, 春, 公至自晉.

GL襄,0502 夏, 鄭伯使公子發來聘.

GL襄,0503 叔孫豹, 繒世子巫, 如晉, 外不言如, 而言如爲我事往也.

GL襄,0504 仲孫蔑, 衛孫林父, 會吳于善稻, 吳謂善伊, 謂稻緩, 號從中國, 名從主人.

GL襄,0505 秋, 大雩.

GL襄,0506 楚殺其大夫公子壬夫.

GL襄,0507 公會晉侯, 宋公, 陳侯, 衛侯, 鄭伯, 曹伯, □子, □子, □子, 薛伯, 齊世子光, 吳人, 繒人, 于戚. 公至自會.

GL襄,0508 冬, 戌陳, 內辭也.

GL襄,0509 楚公子貞帥師伐陳.

GL襄,0510 公會晉侯, 宋公, 衛侯, 鄭伯, 曹伯, □子, □子, □子, 薛伯, 齊世子光, 救陳, 十有二月, 公至自救陳, 善救陳也.

GL襄,0511 辛未, 季孫行父卒.

GL襄,0601 六年, 春, 王三月, 壬午, 杞伯姑容卒.

GL襄,0602 夏, 宋華弱來奔.

GL襄,0603 秋, 葬杞桓公.

GL襄,0604 □子來朝.

GL襄,0605 □人滅繒, 非滅也, 中國日, 卑國月, 夷狄時, 繒中國也, 而時, 非滅也, 家有旣亡, 國有旣滅, 滅而不自知, 由別之而不別也, □人滅繒, 非滅也, 非立異姓以□祭祀, 滅亡之道也.

GL襄,0606 冬, 叔孫豹如□.

GL襄,0607 季孫宿如晉.

GL襄,0608 十有二月, 齊侯滅萊.

GL襄,0701 七年, 春, □子來朝.

GL襄,0702 夏, 四月, 三卜郊, 不從, 乃免牲, 夏, 四月, 不時也, 三卜, 禮也, 乃者, 亡乎人之辭也.

GL襄,0703 小□子來朝.

GL襄,0704 城費.

GL襄,0705 秋, 季孫宿如衛.

GL襄,0706 八月, □.

GL襄,0707 冬, 十月, 衛侯使孫林父來聘, 壬戌, 及孫林父盟.

GL襄,0708 楚公子貞帥師圍陳.

GL襄,0709 十有二月, 公會晉侯, 宋公, 陳侯, 衛侯, 曹伯, □子, □子, 于□, 鄭伯□原如會, 未見諸侯, 丙戌, 卒于操, 未見諸侯, 其曰如會何也, 致其志也, 禮諸侯不生名, 此其生名何也, 卒之名也, 卒之名, 則何爲加之如會之上, 見以如會卒也, 其見以如會卒何也, 鄭伯將會中國, 其臣欲從楚, 不勝其臣, 弑而死, 其不言弑何也, 不使夷狄之民, 加乎中國之君也, 其地, 於外也, 其日, 未踰竟也, 日卒, 時葬, 正也. 陳侯逃歸, 以其去諸侯, 故逃之也.

GL襄,0801 八年, 春, 王正月, 恭如晉.

GL襄,0802 夏, 葬鄭僖公.

GL襄,0803 鄭人侵蔡, 獲蔡公子濕, 人, 微者也, 浸, 淺事也, 而獲公子, 公子病矣.

GL襄,0804 季孫宿會晉侯, 鄭伯, 齊人, 宋人, 衛人, □人, 于邢丘.

GL襄,0805 見魯之失正也, 公在而大夫會也.

GL襄,0806 公至自晉.

GL襄,0807 □人伐我東鄙.

GL襄,0808 秋, 九月, 大雩.

GL襄,0809 冬, 楚公子貞帥師伐鄭.

GL襄,0810 晉侯使士□來聘.

GL襄,0901 九年, 春, 宋災, 外災不志, 此其志何也, 故宋也.

GL襄,0902 夏, 季孫宿如晉.

GL襄,0903 五月, 辛酉, 夫人姜氏薨.

GL襄,0904 秋, 八月, 癸未, 葬我小君穆姜.

GL襄,0905 冬, 公會晉侯, 宋公, 衛侯, 曹伯, □子, □子, □子, 薛伯, 小□子, 齊世子光, 伐鄭, 十有二月, 已亥, 同盟于□, 不異言鄭, 善得鄭也, 不致, 恥不能據鄭也.

GL襄,0906 楚子伐鄭.

GL襄,1001 十年, 春, 公會晉侯, 宋公, 衛侯, 曹伯, □子, □子, □子薛伯杞伯, 小□子, 齊世子光, 會吳于□, 會又會, 外之也.

GL襄,1002 夏, 五月, 甲午, 遂滅傅陽, 遂, 直遂也, 其曰遂何, 不以中國從夷狄也. 公至自會, 會夷狄不致, 惡事不致, 此其致何也, 存中國也. 中國有善事, 則幷焉, 無善事, 則異之存之也, 汲鄭伯, 逃歸陳侯, 致□之會, 存中國也.

GL襄,1003 楚子貞, 鄭公孫輒, 帥師伐宋.

GL襄,1004 晉師伐秦.

GL襄,1005 秋, □人伐我東鄙.

GL襄,1006 公會晉侯, 宋公, 衛侯, 曹伯, □子, □子, 齊世子光, □子, 薛伯, 杞伯, 小□子, 伐鄭.

GL襄,1007 冬, 盜殺鄭公子斐, 公子發, 公孫輒, 稱盜以殺大夫, 弗以上下道, 惡上也.

GL襄,1008 戌鄭虎牢, 其曰鄭虎牢, 決鄭乎虎牢也.

GL襄,1009 楚公子貞帥師救鄭.

GL襄,1010 公至自伐鄭.

GL襄,1101 十有一年, 春, 王正月, 作三軍, 作, 爲也, 古者天子六師, 諸侯一軍, 作三軍, 非正也.

GL襄,1102 夏, 四月, 四卜郊, 不從, 乃不郊, 夏, 四月, 不時也, 四卜, 非禮也.

GL襄,1103 鄭公孫舍之, 帥師侵宋.

GL襄,1104 公會晉侯, 宋公, 衛侯, 曹伯, 齊世子光, □子, □子, □子, 薛伯, 杞伯, 小□子, 伐鄭.

GL襄,1105 秋, 七月, 已未, 同盟于京城北, 公至自伐鄭, 不以後致, 盟後復伐鄭也.

GL襄,1106 楚子鄭伯伐宋.

GL襄,1107 公會晉侯, 宋公, 衛侯, 曹伯, 齊世子光, □子, □子, □子, 薛伯, 杞伯, 小□子, 伐鄭, 會于蕭魚, 公至自會, 伐而後會, 不以伐鄭致, 得鄭伯之辭也.

GL襄,1108 楚人執鄭行人良宵, 行人者, □國之辭也.

GL襄,1109 冬, 秦人伐晉.

GL襄,1201 十有二年, 春, 王三月, □人伐我東鄙, 圍邰, 伐國不言圍邑, 擧重也, 取邑不書, 圍, 安足書也.

GL襄,1202 季孫宿帥師救邰, 遂入□, 遂, 繼事也, 受命而救邰, 不受命而入□, 惡季孫宿也.

GL襄,1203 夏, 晉侯使士□來聘.

GL襄,1204 秋, 九月, 吳子乘卒.

GL襄,1205 冬, 楚公子貞帥師侵宋.

GL襄,1206 公如晉.

GL襄,1301 十有三年, 春, 公至自晉.

GL襄,1302 夏, 取□.

GL襄,1303 秋, 九月, 庚辰, 楚子審卒.

GL襄,1304 冬, 城防.

GL襄,1401 十有四年, 春, 王正月, 季孫宿, 叔老, 會晉士□, 齊人, 宋人, 衛人, 鄭公孫□, 曹人, □人, □人, □人, 薛人, 杞人, 小□人, 會吳于向.

GL襄,1402 二月, 乙未朔, 日有食之.

GL襄,1403 夏, 四月, 叔孫豹會晉荀偃, 齊人, 宋人, 衛北宮括, 鄭公孫□, 曹人, □人, □人, □人, 薛人, 杞人, 小□人, 伐秦.

GL襄,1404 已未, 衛侯出奔齊.

GL襄,1405 □人侵我東鄙.

GL襄,1406 秋, 楚公子貞帥師伐吳.

GL襄,1407 冬, 季孫宿會晉士□, 宋華閱, 衛孫林父, 鄭公孫□, □人, □人, 于戚.

GL襄,1501 十有五年, 春, 宋公使向戌來聘.

GL襄,1502 二月, 已亥, 及向戌盟于劉.

GL襄,1503 劉夏逆王后于齊. 過我, 故志之也.

GL襄,1504 夏, 齊侯伐我北鄙, 圍成.

GL襄,1505 公救成, 至遇.

GL襄,1506 季孫宿, 叔孫豹, 帥師城成□.

GL襄,1507 秋, 八月, 丁巳, 日有食之.

GL襄,1508 □人伐我南鄙.

GL襄,1509 冬, 十有一月, 癸亥, 晉侯周卒.

GL襄,1601 十有六年, 春, 王正月, 葬晉悼公.

GL襄,1602 三月, 公會晉侯, 宋公, 衛侯, 鄭伯, 曹伯, □子, □子, 薛伯, 杞伯, 小□子, 于□梁, 戊寅, 大夫盟, □梁之會, 諸侯失正矣, 諸侯會, 而曰大夫盟, 正在大夫也, 諸侯在, 而不曰諸侯之大夫, 大夫不臣也, 晉人執□子□子以歸.

GL襄,1603 齊侯伐我北鄙.

GL襄,1604 夏, 公至自會.

GL襄,1605 五月, 甲子, 地震.

GL襄,1606 叔老會鄭伯, 晉荀偃, 衛□殖, 宋人, 伐許.

GL襄,1607 秋, 齊侯伐我北鄙, 圍成.

GL襄,1608 大雩.

GL襄,1609 冬, 叔孫豹如晉.

GL襄,1701 十有七年, 春, 王二月, 庚午, □子□卒.

GL襄,1702 宋人伐陳.

GL襄,1703 夏, 衛石買帥師伐曹.

GL襄,1704 秋, 齊侯伐我北鄙, 圍桃, 齊高厚帥師伐我北鄙, 圍防.

GL襄,1705 九月, 大雩.

GL襄,1706 宋華臣出奔陳.

GL襄,1707 冬, □人伐我南鄙.

GL襄,1801 十有八年, 春, 白狄來.

GL襄,1802 夏, 晉人執衛行人石買, 稱行人, 怨接於上也.

GL襄,1803 秋, 齊侯伐我北鄙.

GL襄,1804 冬, 十月, 公會晉侯, 宋公, 衛侯, 鄭伯, 曹伯, □子, □子, □子, 薛伯, 杞伯, 小□子, 同圍齊, 非圍而曰圍, 齊有大焉, 亦有病焉, 非大而足同焉, 諸侯同罪之也亦病矣.

GL襄,1805 曹伯負芻卒于師, 閔之也.

GL襄,1806 楚公子午帥師伐鄭.

GL襄,1901 十有九年, 春, 王正月, 諸侯盟于祝柯, 晉人執□子, 公至自伐齊, 春秋之義, 巳伐而盟, 復伐者, 則以伐致, 盟不復伐者, 則以會致, 祝柯之盟, 盟復伐齊與, 曰, 非也, 然則何爲以伐致也, 曰, 與人同事, 或執其君, 或取其地.

GL襄,1902 取□田, 自□水, 軋辭也. 其不日, 惡盟也.

GL襄,1903 季孫宿如晉.

GL襄,1904 葬曹成公.

GL襄,1905 夏, 衛孫林父帥師伐齊.

GL襄,1906 秋, 七月, 辛卯, 齊侯環卒.

GL襄,1907 晉士□帥師侵齊, 至□, 聞齊侯卒, 乃還, 還者, 事未畢之辭也. 受命而誅生, 死無所加其怒, 不伐喪, 善之也, 善之則何爲未畢也, 君不尸小事, 臣不專大名, 善則稱君, 過則稱已, 則民作讓矣, 士□外專君命, 故非之也, 然則爲士□者宜奈何, 宜□□而歸命乎介.

GL襄,1908 八月, 丙辰, 仲孫蔑卒.

GL襄,1909 齊殺其大夫高厚.

GL襄,1910 鄭殺其大夫公子嘉.

GL襄,1911 冬, 葬齊靈公.

GL襄,1912 城西□.

GL襄,1913 叔孫豹會晉士□于柯.

GL襄,1914 城武城.

GL襄,2001 二十年, 春, 王正月, 辛亥, 仲孫速會□人盟于向.

GL襄,2002 夏, 六月, 庚申, 公會晉侯, 齊侯, 宋公, 衛侯, 鄭伯, 曹伯, □子, □子, □子, 薛伯, 杞伯, 小□子, 盟于□淵.

GL襄,2003 秋, 公至自會.

GL襄,2004 仲孫速帥師伐□.

GL襄,2005 蔡殺其大夫公子濕, 蔡公子履出奔楚.

GL襄,2006 陳侯之弟光, 出奔楚, 諸侯之尊, 弟兄不得以屬通, 其弟云者, 親之也, 親而奔之, 惡也.

GL襄,2007 叔老如齊.

GL襄,2008 冬, 十月, 丙辰, 朔, 日有食之.

GL襄,2009 季孫宿如宋.

GL襄,2101 二十有一年, 春, 王正月, 公如晉.

GL襄,2102 □庶其以漆閭丘來奔, 以者, 不以者也. 來奔者不言出, 擧其接我者也, 漆閭丘不言及, 小大敵也.

GL襄,2103 夏, 公至自晉.

GL襄,2104 秋, 晉欒盈出奔楚.

GL襄,2105 九月, 庚戌, 朔, 日有食之.

GL襄,2106 冬, 十月, 庚辰, 朔, 日有食之.

GL襄,2107 曹伯來朝.

GL襄,2108 公會晉侯, 齊侯, 宋公, 衛侯, 鄭伯, 曹伯, □子, □子, 于商任.

GL襄,2109 庚子, 孔子生.

GL襄,2201 二十有二年, 春, 王正月, 公至自會.

GL襄,2202 夏, 四月.

GL襄,2203 秋, 七月, 辛酉, 叔老卒.

GL襄,2204 冬, 公會晉侯, 齊侯, 宋公, 衛侯, 鄭伯, 曹伯, □子, □子, □子, 薛伯, 杞伯, 小□子, 于沙隨.

GL襄,2205 公至自會.

GL襄,2206 楚殺其大夫公子追舒.

GL襄,2301 二十有三年, 春, 王二月, 癸酉, 朔, 日有食之.

GL襄,2302 三月, 已巳, 杞伯□卒.

GL襄,2303 夏, □□我來奔.

GL襄,2304 葬杞孝公.

GL襄,2305 陳殺其大夫慶虎, 及慶寅, 稱國以殺, 罪累上也, 及慶寅, 慶寅累也, 陳侯之弟光, 自楚歸于陳.

GL襄,2306 晉欒盈復入于晉, 入于曲沃.

GL襄,2307 秋, 齊侯伐衛, 遂伐晉.

GL襄,2308 八月, 叔孫豹帥師救晉, 次于雍□, 言救後次, 非救也.

GL襄,2309 已卯, 仲孫速卒.

GL襄,2310 冬, 十月乙亥, 臧孫紇出奔□, 其日, 正臧孫紇之出也, □伯玉曰, 不以道事其君者其出乎.

GL襄,2311 晉人殺欒盈, 惡之, 弗有也.

GL襄,2312 齊侯襲□.

GL襄,2401 二十有四年, 春, 叔孫豹如晉.

GL襄,2402 仲孫□帥師侵齊.

GL襄,2403 夏, 楚子伐吳.

GL襄,2404 秋, 七月, 甲子, 朔, 日有食之, 旣.

GL襄,2405 齊崔□帥師伐□.

GL襄,2406 大水.

GL襄,2407 八月, 癸已, 朔, 日有食之.

GL襄,2408 公會晉侯, 宋公, 衛侯, 鄭伯, 曹伯, □子, □子, □子, 薛伯, 杞伯, 小□子, 于夷儀.

GL襄,2409 冬, 楚子, 蔡侯, 陳侯, 許男, 伐鄭.

GL襄,2410 公至自會.

GL襄,2411 陳鍼宜咎出奔楚.

GL襄,2412 叔孫豹如京師.

GL襄,2413 大饑, 五□不升爲大饑, 一□不升謂之□, 二□不升謂之饑, 三□不升謂之饉, 四□不升謂之康, 五□不升謂之大侵. 大侵之禮, 君食不兼味, 臺□不塗, 弛侯, 廷道不除. 百官布而不制, 鬼神禱而不祀. 此大侵之禮也.

GL襄,2501 二十有五年, 春, 齊崔□帥師伐我北鄙.

GL襄,2502 夏, 五月, 乙亥, 齊崔□弑其君光, 莊公失言, 淫于崔氏.

GL襄,2503 公會晉侯, 宋公, 衛侯, 鄭伯, 曹伯, □子, □子, □子, 薛伯, 杞伯, 小□子, 于夷儀.

GL襄,2504 六月, 壬子, 鄭公孫舍之帥師入陳.

GL襄,2505 秋, 八月, 已巳, 諸侯同盟于重丘, 公至自會.

GL襄,2506 衛侯入于夷儀.

GL襄,2507 楚屈建帥師滅舒鳩.

GL襄,2508 冬, 鄭公孫夏帥師伐陳.

GL襄,2509 十有二月, 吳子謁伐楚, 門于巢, 卒, 以伐楚之事, 門于巢, 卒也, 于巢者, 外乎楚也, 門于巢, 乃伐楚也, 諸侯不生名, 取卒之名, 加之伐楚之上者, 見以伐楚卒也, 其見以伐楚卒, 何也, 古者大國過小邑, 小邑必飾城而請罪, 禮也, 吳子謁伐楚, 至巢, 入其門, 門人射吳子, 有矢創, 反舍而卒, 古者雖有文事, 必有武備, 非巢之不飾城而請罪, 非吳子之自輕也.

GL襄,2601 二十有六年, 春, 王二月, 辛卯, 衛□喜弑其君剽, 此不正, 其日何也, 殖也立之, 喜也君之, 正也.

GL襄,2602 衛孫林父入于戚以叛.

GL襄,2603 甲午, 衛侯□復歸于衛, 日歸, 見知弑也.

GL襄,2604 夏, 晉侯使荀吳來聘.

GL襄,2605 公會晉人, 鄭良□, 宋人, 曹人, 于□淵.

GL襄,2606 秋, 宋公殺其世子座.

GL襄,2607 晉人執衛□喜.

GL襄,2608 八月, 壬午, 許男□卒于楚.

GL襄,2609 冬, 楚子, 蔡侯, 陳侯伐鄭.

GL襄,2610 葬許靈公,

GL襄,2701 二十有七年, 春, 齊侯使慶封來聘.

GL襄,2702 夏, 叔孫豹會晉趙武, 楚屈建, 蔡公孫歸生, 衛石惡, 陳孔奐, 鄭良□, 許人, 曹人, 于宋.

GL襄,2703 衛殺其大夫□喜, 稱國以殺, 罪累上也, □喜弑君, 其以累上之辭言之, 何也, 嘗衛大夫, 與之涉公事矣. □喜由君弑君, 而不以弑君之罪罪之者, 惡獻公也.

GL襄,2704 衛侯之弟專, 出奔晉, 專, 喜之徒也, 專之爲喜之徒, 何也, 巳雖急納其兄, 與人之臣謀弑其君, 是亦弑君者也, 專其曰弟, 何也, 專有是信者, 君賂不入乎喜而殺喜, 是君不直乎喜也, 故出奔晉, 織□邯鄲, 終身不言衛, 專之去, 合乎春秋.

GL襄,2705 秋, 七月, 辛巳, 豹及諸侯之大夫盟于宋, □梁之會, 諸侯在而不曰諸侯之大夫, 大夫不臣也, 晉趙武恥之, 豹云者, 恭也, 諸侯不在而曰諸侯之大夫, 大夫臣也, 其臣恭也, 晉趙武爲之會也.

GL襄,2706 冬, 十有二月, 乙亥, 朔, 日有食之.

GL襄,2801 二十有八年, 春無□.

GL襄,2802 夏, 衛石惡出奔晉.

GL襄,2803 □子來朝.

GL襄,2804 秋, 八月, 大雩.

GL襄,2805 仲孫□如晉.

GL襄,2806 冬, 齊慶封來奔.

GL襄,2807 十有一月, 公如楚.

GL襄,2808 十有二月, 甲寅, 天王崩.

GL襄,2809 乙未, 楚子昭卒.

GL襄,2901 二十有九年, 春, 王正月, 公在楚, 閔公也.

GL襄,2902 夏, 五月, 公至自楚, 喜之也, 致君者, 殆其往, 而喜其反此致君之意義也.

GL襄,2903 庚午, 衛侯□卒.

GL襄,2904 □弑吳子餘祭, □, 門者也, 寺人也, 不稱名姓, □不得齊於人, 不稱其君, □不得君其君也, 禮, 君不使無恥, 不近刑人, 不狎敵, 不邇怨, 賤人非所貴也, 貴人非所刑也, 刑人非所近也, 擧至賤而加之吳子, 吳子近刑人也, □弑吳子餘祭, 仇之也.

GL襄,2905 仲孫□會晉荀盈, 齊高止, 宋華定, 衛世叔儀, 鄭公孫段, 曹人, □人, □人, □人, 薛人, 小□人, 城杞, 古者天子封諸侯, 其地足以容其民, 其民足以滿城以自守也, 杞危而不能自守, 故諸侯之大夫相帥以城之, 此變之正也.

GL襄,2906 晉侯使士□來聘.

GL襄,2907 杞子來盟.

GL襄,2908 吳子使札來聘, 吳其稱子何也, 善使延陵季子, 故進之也, 身賢, 賢也, 使賢, 亦賢也, 延陵季子之賢, 尊君也, 其名, 成尊於上也.

GL襄,2909 秋, 七月, 葬衛獻公.

GL襄,2910 齊高止出奔北燕, 其曰北燕, 從史文也.

GL襄,2911 冬, 仲孫□如晉.

GL襄,3001 三十年, 春, 王正月, 楚子使□罷來聘.

GL襄,3002 夏, 四月, 蔡世子般弑其君固, 其不日, 子奪父政, 是謂夷之.

GL襄,3003 五月, 甲午, 宋災, 伯姬卒, 取卒之日加之災上者, 見以災卒也, 其見以災卒奈何, 伯姬之舍失火, 左右曰, 夫人少□火乎, 伯姬曰, 婦人之義, 傅母不在, 宵不下堂, 左右又曰, 夫人少□火乎, 伯姬曰, 婦人之義, 保母不在, 宵不下堂, 遂逮乎火而死, 婦人以貞爲行者也, 伯姬之婦道盡矣, 詳其事賢伯姬也.

GL襄,3004 天王殺其弟□夫, 傳曰, 諸侯目不首惡, 況於天子乎, 君無忍親之義, 天子諸侯所親者, 唯長子母弟耳, 天王殺其弟□夫, 甚之也.

GL襄,3005 王子瑕奔晉.

GL襄,3006 秋, 七月, 叔弓如宋, 葬共姬, 外夫人不書葬, 此其言葬, 何也, 吾女也, 卒災, 故隱而葬之也.

GL襄,3007 鄭良□出奔許, 自許入于鄭, 鄭人殺良□, 不言大夫, 惡之也.

GL襄,3008 冬, 十月, 葬蔡景公, 不日卒而月葬, 不葬者也, 卒而葬之, 不忍使父失民於子也.

GL襄,3009 晉人, 齊人, 宋人, 衛人, 鄭人, 曹人, □人, □人, □人, 薛人, 杞人, 小□人, 會于□淵, 宋災故, 會不言其所爲, 其曰宋災故, 何也, 不言災故, 則無以見其善也, 其曰人, 何也, 救災以衆, 何救焉, 更宋之所喪財也, □淵之會, 中國不侵伐夷狄, 夷狄不入中國, 無侵伐八年, 善之也, 晉趙武, 楚屈建之力也.

GL襄,3101 三十有一年, 春, 王正月.

GL襄,3102 夏, 六月, 辛巳, 公薨于楚宮, 楚宮非正也.

GL襄,3103 秋, 九月, 癸巳, 子野卒, 子卒日, 正也.

GL襄,3104 已亥, 仲孫□卒.

GL襄,3105 冬, 十月, □子來會葬.

GL襄,3106 癸酉, 葬我君襄公.

GL襄,3107 十有一月, □人弑其君密州.

<昭公>

GL昭,0101 昭公. 元年, 春, 王正月, 公卽位, 繼正卽位, 正也.

GL昭,0102 叔孫豹會晉趙武, 楚公子圍, 齊國弱, 宋向戌, 衛齊惡, 陳公子招, 蔡公孫歸生, 鄭罕虎, 許人, 曹人, 于郭.

GL昭,0103 二月, 取□.

GL昭,0104 夏, 秦伯之弟鍼, 出奔晉, 諸侯之尊, 弟兄不得以屬通, 其弟云者, 親之也, 親而奔之, 惡也.

GL昭,0105 六月, 丁巳, □子華卒.

GL昭,0106 晉荀吳帥師敗狄于太原, 傳曰, 中國曰大原, 夷狄曰大鹵, 號從中國, 名從主人.

GL昭,0107 秋, □去疾自齊入于□. □展出奔吳.

GL昭,0108 叔弓帥師疆□田, 疆之爲言猶竟也.

GL昭,0109 葬□悼公.

GL昭,0110 冬, 十有一月, 己酉, 楚子卷卒.

GL昭,0111 楚公子比出奔晉.

GL昭,0201 二年, 春, 晉侯使韓起來聘.

GL昭,0202 夏, 叔弓如晉.

GL昭,0203 秋, 鄭殺其大夫公孫黑.

GL昭,0204 冬, 公如晉, 至河, 乃復, 恥如晉, 故著有疾也.

GL昭,0205 季孫宿如晉, 公如晉而不得入, 季孫宿如晉而得入, 惡季孫宿也.

GL昭,0301 三年, 春, 王正月, 丁未, □子原卒.

GL昭,0302 夏, 叔弓如□.

GL昭,0303 五月, 葬□成公.

GL昭,0304 秋, 小□子來朝.

GL昭,0305 八月, 大雩.

GL昭,0306 冬, 大兩雹.

GL昭,0307 北燕伯款出奔齊, 其曰北燕, 從史文也.

GL昭,0401 四年, 春, 王正月, 大兩雪.

GL昭,0402 夏, 楚子, 蔡侯, 陳侯, 鄭伯, 許男, 徐子, □子, 頓子, 胡子, 沈子, 小□子, 宋世子佐, 淮夷, 會于申, 楚人執徐子.

GL昭,0403 秋, 七月, 楚子, 蔡侯, 陳侯, 許男, 頓子, 胡子, 沈子, 淮夷伐吳. 執齊慶封, 殺之, 此入而殺, 其不言入, 何也, 慶封封乎吳鍾離, 其不言伐鍾離, 何也, 不與吳封也, 慶封其以齊氏, 何也, 爲齊討也, 靈王使人以慶封令於軍中曰, 有若齊慶封弑其君者乎, 慶封曰, 子一息, 我亦且一言, 曰, 有若楚公子圍, 弑其兄之子而代之爲君者乎, 軍人粲然皆笑, 慶封弑其君, 而不以弑君之罪罪之者, 慶封不爲靈王服也, 不與楚討也, 春秋之義, 用貴治賤, 用賢治不肖, 不以亂治亂也, 孔子曰, 懷惡而討, 雖死不服, 其斯之謂與. 遂滅□, 遂, 繼事也.

GL昭,0404 九月, 取繒.

GL昭,0405 冬, 十有二月, 乙卯, 叔孫豹卒.

GL昭,0501 五年, 春, 王正月, 舍中軍, 貴復正也.

GL昭,0502 楚殺其大夫屈申.

GL昭,0503 公如晉.

GL昭,0504 夏, □牟夷以牟婁及防玆來奔, 以者, 不以者也, 來奔者不言出, 及防玆, 以大及小也, □無大夫, 其曰牟夷, 何也, 以其地來也, 以地來, 則何以書也, 重地也.

GL昭,0505 秋, 七月, 公至自晉.

GL昭,0506 戊辰, 叔弓帥師, 敗□師于賁泉, 狄人謂賁泉失台, 號從中國, 名從主人.

GL昭,0507 秦伯卒.

GL昭,0508 冬, 楚子, 蔡侯, 陳侯, 許男, 頓子, 沈子, 徐人, 越人, 伐吳.

GL昭,0601 六年, 春, 王正月, 杞伯益姑卒.

GL昭,0602 葬秦景公.

GL昭,0603 夏, 季孫宿如晉.

GL昭,0604 葬杞文公.

GL昭,0605 宋華合比出奔衛.

GL昭,0606 秋, 九月, 大雩.

GL昭,0607 冬, □罷帥師伐吳.

GL昭,0608 冬, 叔弓如楚.

GL昭,0609 齊侯伐北燕.

GL昭,0701 七年, 春, 王正月, □齊平, 平者, 成也, □猶□□也, □者不得巳也, 以外乃內曰□.

GL昭,0702 三月, 公如楚.

GL昭,0703 叔孫□如齊□盟, □, 位也, 內之前定之辭謂之□, 外之前定之辭謂之來.

GL昭,0704 夏, 四月, 甲辰, 朔, 日有食之.

GL昭,0705 秋, 八月, 戊辰, 衛侯惡卒, 鄕曰衛齊侯, 今曰衛侯惡, 此何爲君臣同名也, 君子不奪人名, 不奪人親之所名, 重其所以來也, 王父名子也.

GL昭,0706 九月, 公至自楚.

GL昭,0707 冬, 十有一月, 癸未, 季孫宿卒.

GL昭,0708 十有二月, 癸亥, 葬衛襄公.

GL昭,0801 八年, 春, 陳侯之弟招, 殺陳世子偃師, 鄕曰陳公子招, 今曰陳侯之弟招, 何也, 曰, 盡其親, 所以惡招也. 兩下相殺, 不志乎春秋, 此其志何也, 世子云者, 唯君之貳也, 云可以重之存焉志之也, 諸侯之尊, 兄弟不得以屬通, 其弟云者, 親之也, 親而殺之, 惡也.

GL昭,0802 夏, 四月, 辛丑, 陳侯溺卒.

GL昭,0803 叔弓如晉.

GL昭,0804 楚人執陳行人干徵師, 殺之, 稱人以執大夫, 執有罪也, 稱行人, 怨接於上也, 陳公子留出奔鄭.

GL昭,0805 秋, 蒐于紅. 正也, 因蒐狩以習用武事, 禮之大者也, 艾蘭以爲防, 置□以爲轅門, 以葛覆質以爲□, 流旁握, 御□者不得入, 車軌塵, 馬候蹄, □禽旅, 御者不失其馳, 然後射者能中, 過防弗遂, 不從奔之道也, 而傷不獻, 不成禽不獻, 禽雖多, 天子取三十焉, 其餘與士衆, 以習射於射宮, 射而中, 田不得禽, 則得禽, 田得禽而射不中, 則不得禽, 是以知古之貴仁義, 而賤勇力也.

GL昭,0806 陳人殺其大夫公子過.

GL昭,0807 大雩.

GL昭,0808 冬, 十月, 壬午, 楚師滅陳, 執陳公子招, 放之于越, 殺陳孔奐, 惡楚子也.

GL昭,0808 葬陳哀公, 不與楚滅, 閔公也.

GL昭,0901 九年, 春, 叔弓會楚子于陳.

GL昭,0902 許遷于夷.

GL昭,0903 夏, 四月, 陳火, 國曰災, 邑曰火, 火不志, 此何以志, 閔陳而存之也.

GL昭,0904 秋, 仲孫□如齊.

GL昭,0905 冬, 築郞□.

GL昭,1001 十年, 春, 王正月.

GL昭,1002 夏, 齊欒施來奔.

GL昭,1003 秋, 七月, 季孫意如, 叔弓, 仲孫□, 帥師伐□.

GL昭,1004 戊子, 晉侯彪卒.

GL昭,1005 九月, 叔孫□如晉.

GL昭,1006 葬晉平公.

GL昭,1007 十有二月, 甲子, 宋公成卒.

GL昭,1101 十有一年, 春, 王二月, 叔弓如宋.

GL昭,1102 葬宋平公.

GL昭,1103 夏, 四月, 丁巳, 楚子虔, 誘蔡侯般, 殺之于申, 何爲名之也. 夷狄之君, 誘中國之君而殺之, 故謹而名之也, 稱時稱月稱日稱地, 謹之也.

GL昭,1104 楚公子棄疾帥師圍蔡.

GL昭,1105 五月, 甲申, 夫人歸氏薨.

GL昭,1106 大蒐于比蒲.

GL昭,1107 仲孫□會□子, 盟于□祥.

GL昭,1108 秋, 季孫意如, 會晉韓起, 齊國弱, 宋華亥, 衛北宮□, 鄭罕虎, 曹人, 杞人, 于厥□.

GL昭,1109 九月, 已亥, 葬我小君齊歸.

GL昭,1110 冬, 十有一月, 丁酉, 楚師滅蔡, 執蔡世子友以歸, 用之. 此子也, 其曰世子, 何也, 不與楚殺也, 一事注乎志, 所以惡楚子也.

GL昭,1201 十有二年, 春, 齊高偃帥師納北燕伯于陽, 納者, 內不受也, 燕伯之不名, 何也. 不以高偃□燕伯也.

GL昭,1202 三月, 壬申, 鄭伯嘉卒.

GL昭,1203 夏, 宋公使華定來聘.

GL昭,1204 公如晉, 至河乃復, 季孫氏不使遂乎晉也.

GL昭,1205 五月, 葬鄭簡公.

GL昭,1206 楚殺其大夫成虎.

GL昭,1207 秋, 七月.

GL昭,1208 冬, 十月, 公子□出奔齊.

GL昭,1209 楚子伐徐.

GL昭,1210 晉伐鮮虞, 其曰晉, 狄之也, 其狄之何也, 不正其與夷狄交伐中國, 故狄稱之也.

GL昭,1301 十有三年, 春, 叔弓帥師圍費.

GL昭,1302 夏, 四月, 楚公子比自晉歸于楚, 弑其君虔于乾溪. 自晉, 晉有奉焉爾, 歸而弑, 不言歸, 言歸, 非弑也, 歸一事也, 弑一事也, 而遂言之, 以比之歸弑, 比不弑也. 弑君者日, 不日, 比不弑也.

GL昭,1303 楚公子棄疾殺公子比, 當上之辭也, 當上之辭者, 謂不稱人以殺, 乃以君殺之也, 討賊以當上之辭, 殺非弑也, 比之不弑有四, 取國者稱國以弑, 楚公子棄疾殺公子比, 比不嫌也, 春秋不以嫌代嫌, 棄疾主其事, 故嫌也.

GL昭,1304 秋, 公會劉子, 晉侯, 齊侯, 宋公, 衛侯, 鄭伯, 曹伯, □子, □子, □子, 薛伯, 杞伯, 小□子, 于平丘, 八月, 甲戌, 同盟于平丘, 公不與盟, 同者, 有同也, 同外楚也, 公不與盟者, 可以與而不與, 譏在公也, 其日, 善是盟也. 晉人執季孫意如以歸, 公至自會.

GL昭,1305 蔡侯廬歸于蔡.

GL昭,1306 陳侯吳歸于陳, 善其成之會而歸之, 故謹而日之. 此未嘗有國也, 使如失國辭然者, 不與楚滅也.

GL昭,1307 冬, 十月, 葬蔡靈公, 變之不葬有三. 失德不葬, 弑君不葬, 滅國不葬, 然且葬之, 不與楚滅, 且成諸侯之事也.

GL昭,1308 公如晉, 至河乃復.

GL昭,1309 吳滅州來.

GL昭,1401 十有四年, 春, 意如至自晉, 大夫執則致, 致則名, 意如惡, 然而致, 見君臣之禮也.

GL昭,1402 三月, 曹伯□卒.

GL昭,1403 夏, 四月.

GL昭,1404 秋, 葬曹武公.

GL昭,1405 八月, □子去疾卒.

GL昭,1406 冬, □殺其公子意恢, 言公子而不言大夫, □無大夫也, □無大夫, 而曰公子意恢, 意恢賢也, 曹□皆無大夫, 其所以無大夫者, 其義異也.

GL昭,1501 十有五年, 春, 王正月, 吳子夷末卒.

GL昭,1502 二月, 癸酉, 有事于武宮, □入, 叔弓卒, 去樂卒事, 君在祭樂之中, 聞大夫之喪, 則去樂卒事, 禮也. 君在祭樂之中, 大夫有變, 以聞, 可乎, 大夫國體也, 古之人重死, 君命無所不通.

GL昭,1503 夏, 蔡朝吳出奔鄭.

GL昭,1504 六月, 丁巳, 朔, 日有食之.

GL昭,1505 秋, 晉荀吳帥師伐鮮虞.

GL昭,1506 冬, 公如晉.

GL昭,1601 十有六年, 春, 齊侯伐徐.

GL昭,1602 楚子誘戎蠻子殺之.

GL昭,1603 夏, 公至自晉.

GL昭,1604 秋, 八月, 已亥, 晉侯夷卒.

GL昭,1605 九月, 大雩.

GL昭,1606 季孫意如如晉.

GL昭,1607 冬, 十月, 葬晉昭公.

GL昭,1701 十有七年, 春, 小□子來朝.

GL昭,1702 夏, 六月, 甲戌, 朔, 日有食之.

GL昭,1703 秋, □子來朝.

GL昭,1704 八月, 晉荀吳帥師滅陸渾戎.

GL昭,1705 冬, 有星□于大辰, 一有一亡曰有, 于大辰者, 濫于大辰也.

GL昭,1706 楚人及吳戰于長岸, 兩夷狄曰敗, 中國與夷狄亦曰敗, 楚人及吳戰于長岸, 進楚子, 故曰戰.

GL昭,1801 十有八年, 春, 王三月, 曹伯須卒.

GL昭,1802 夏, 五月, 壬午, 宋衛陳鄭災, 其志, 以同日也, 其日, 亦以同日也, 或曰, 人有謂鄭子産曰, 某日有災, 子産曰, 天者神, 子惡知之, 是人也, 同日爲四國災也.

GL昭,1803 六月, □人入□.

GL昭,1804 秋, 葬曹平公.

GL昭,1805 冬, 許遷于白羽.

GL昭,1901 十有九年, 春, 宋公伐□.

GL昭,1902 夏, 五月, 戊辰, 許世子止弑其君買, 日弑, 正卒也, 正卒, 則止不弑也, 不弑而曰弑, 責止也. 止曰, 我與夫弑者, 不立乎其位, 以與其弟□, 哭泣□□粥, □不容粒, 未踰年而死, 故君子卽止自責而責之也.

GL昭,1903 已卯, 地震.

GL昭,1904 秋, 齊高發帥師伐□.

GL昭,1905 冬, 葬許悼公, 日卒時葬, 不使止爲弑父也, 曰, 子旣生, 不免乎水火, 母之罪也, 羈貫成童, 不就師傅, 父之罪也, 就師學問無方, 心志不通, 身之罪也, 心志旣通, 而名譽不聞, 友之罪也, 名譽旣聞, 有司不擧, 有司之罪也, 有司擧之, 王者不用, 王者之過也, 許世子不知嘗藥, 累及許君也.

GL昭,2001 二十年, 春, 王正月.

GL昭,2002 夏, 曹公孫會自夢出奔宋, 自夢者, 專乎夢也, 曹無大夫, 其曰公孫, 何也, 言其以貴取之, 而不以叛也.

GL昭,2003 秋, 盜殺衛侯之兄輒, 盜, 賤也, 其曰兄, 母兄也, 目衛侯, 衛侯累也. 然則何爲不爲君也, 曰, 有天疾者, 不得入乎宗廟, 輒者何也, 曰, 兩足不能相過, 齊謂之□, 楚謂之□, 衛謂之輒.

GL昭,2004 冬, 十月, 宋華亥, 向寧, 華定, 出奔陳.

GL昭,2004 十有一月, 辛卯, 蔡侯廬卒.

GL昭,2101 二十有一年, 春, 王三月, 葬蔡平公.

GL昭,2102 夏, 晉侯使士□來聘.

GL昭,2103 宋華亥, 向寧, 華定, 自陳入于宋南里以叛, 自陳, 陳有奉焉爾, 入者, 內弗受也, 其曰宋南里, 宋之南鄙也, 以者, 不以者也, 叛, 直叛也.

GL昭,2104 秋, 七月, 壬午, 朔, 日有食之.

GL昭,2105 八月, 乙亥, 叔輒卒.

GL昭,2106 冬, 蔡侯東出奔楚, 東者, 東國也, 何爲謂之東也, 王父誘而殺焉, 父執而用焉, 奔而又奔之, 曰東, 惡之而貶之也.

GL昭,2107 公如晉, 至河乃復.

GL昭,2201 二十有二年, 春, 齊侯伐□.

GL昭,2202 宋華亥, 向寧, 華定, 自宋南里出奔楚, 自宋南里者專也.

GL昭,2203 大蒐于昌間, 秋而曰蒐, 此春也, 其曰蒐何也, 以蒐事也.

GL昭,2204 夏, 四月, 乙丑, 天王崩.

GL昭,2205 六月, 叔□如京師.

GL昭,2206 葬景王. 王室亂, 亂之爲言, 事未有所成也, 劉子, 單子, 以王猛居于皇, 以者, 不以者也, 王猛嫌也.

GL昭,2207 秋, 劉子, 單子, 以王猛八于王城, 以者, 不以者也, 八者, 內弗受也.

GL昭,2208 冬, 十月, 王子猛卒, 此不卒者也, 其曰卒, 失嫌也.

GL昭,2209 十有二月, 癸酉, 朔, 日有食之.

GL昭,2301 二十有三年, 春, 王正月, 叔孫□如晉.

GL昭,2302 癸丑, 叔□卒.

GL昭,2303 晉人執我行人叔孫□.

GL昭,2304 晉人圍郊.

GL昭,2305 夏, 六月, 蔡侯東國卒于楚.

GL昭,2306 秋, 七月, □子庚輿來奔.

GL昭,2307 戊辰, 吳敗頓, 胡, 沈, 蔡, 陳, 許, 之師于□甫, 胡子□, 沈子盈, 滅, 中國不言敗, 此其言敗, 何也, 中國不敗, 胡子□, 沈子盈其滅乎, 其言敗, 釋其滅也, 獲陳夏齧, 獲者, 非與之辭也. 上下之稱也.

GL昭,2308 天王居于狄泉, 始王也, 其曰天王, 因其居而王之也, 尹氏立王子朝, 立者, 不宜立者也, 朝之不名, 何也, 別嫌乎尹氏之朝也.

GL昭,2309 八月, 乙未, 地震.

GL昭,2310 冬, 公如晉, 至河, 公有疾, 乃復, 疾不志, 此其志, 何也, 釋不得入乎晉也.

GL昭,2401 二十有四年, 春, 王二月, 丙戌, 仲孫□卒.

GL昭,2402 □至自晉, 大夫執則致, 致則□, 由上致之也.

GL昭,2403 夏, 五月, 乙未, 朔, 日有食之.

GL昭,2404 秋, 八月, 大雩.

GL昭,2405 丁酉, 杞伯郁釐卒.

GL昭,2406 冬, 吳滅巢.

GL昭,2407 葬杞平公.

GL昭,2501 二十有五年, 春, 叔孫□如宋.

GL昭,2502 夏, 叔倪會晉趙□, 宋樂大心, 衛北宮喜, 鄭游吉, 曹人, □人, □人, 薛人, 小□人, 于黃父.

GL昭,2503 有□□來巢, 一有一亡曰有, 來者, 來中國也. □□□者而曰巢, 或曰, 增之也.

GL昭,2504 秋, 七月, 上辛, 大雩, 季辛, 又雩, 季者, 有中之辭也, 又, 有繼之辭也.

GL昭,2505 九月, 乙亥, 公孫于齊, 孫之爲言猶孫也, 諱奔也次于陽州, 次, 止也. 齊侯□公于野井, 弔失國曰□, □公不得入於魯也.

GL昭,2506 冬, 十月, 戊辰, 叔孫□卒.

GL昭,2507 十有一月, 已亥, 宋公佐卒于曲棘, □公也.

GL昭,2508 十有二月, 齊侯取□, 取, 易辭也, 內不言取, 以其爲公取之, 故易言之也.

GL昭,2601 二十有六年, 春, 王正月, 葬宋元公.

GL昭,2602 三月, 公至自齊, 居于□, 公次于陽州, 其曰至自齊, 何也. 以齊侯之見公, 可以言至自齊也, 居于□者, 公在外也, 至自齊, 道義不外公也.

GL昭,2603 夏, 公圍成, 非國不言圍, 所以言圍者, 以大公也.

GL昭,2604 秋, 公會齊侯, □子, □子, 杞伯, 盟于□陵, 公至自會, 居于□, 公在外也, 至自會, 道義不外公也.

GL昭,2605 九月, 庚申, 楚子居卒.

GL昭,2606 冬, 十月, 天王入于成周, 周有入無出也. 尹氏, 召伯, 毛伯, 以王子朝奔楚, 遠矣, 非也. 奔, 直奔也.

GL昭,2701 二十有七年, 春, 公如齊, 公至自齊, 居于□, 公在外也.

GL昭,2702 夏, 四月, 吳弑其君僚.

GL昭,2703 楚殺其大夫□宛.

GL昭,2704 秋, 晉士□, 宋樂祁犁, 衛北宮喜, 曹人, □人, □人會于扈.

GL昭,2705 冬, 十月, 曹伯于卒.

GL昭,2706 □快來奔.

GL昭,2707 公如齊, 公至自齊, 居于□.

GL昭,2801 二十有八年, 春, 王三月, 葬曹悼公.

GL昭,2802 公如晉, 次于乾侯. 公在外也.

GL昭,2803 夏, 四月, 丙戌, 鄭伯寧卒.

GL昭,2804 六月, 葬鄭定公.

GL昭,2805 秋, 七月, 癸已, □子寧卒.

GL昭,2806 冬, 葬□悼公.

GL昭,2901 二十有九年, 春, 公至自乾侯, 居于□, 齊侯使高張來□公, □公不得入於魯也.

GL昭,2902 公如晉, 次于乾侯.

GL昭,2903 夏, 四月, 庚子, 叔倪卒, 季孫意如曰, 叔倪無病而死, 此皆無公也, 是天命也, 非我罪也.

GL昭,2904 秋, 七月.

GL昭,2905 冬, 十月, □潰, 潰之爲言, 上下不相得也, 上下不相得則惡矣, 亦譏公也, 昭公出奔, 民如釋重負.

GL昭,3001 三十年, 春, 王正月, 公在乾侯, 中國不存公, 存公故也.

GL昭,3002 夏, 六月, 庚辰, 晉侯去疾卒.

GL昭,3003 秋, 八月, 葬晉頃公.

GL昭,3004 冬, 十有二月, 吳滅徐. 徐子章羽奔楚.

GL昭,3101 三十有一年, 春, 王正月, 公在乾侯.

GL昭,3102 季孫意如, 會晉荀□于適歷.

GL昭,3103 夏, 四月, 丁巳, 薛伯□卒.

GL昭,3104 晉侯使荀□□公于乾侯, □公不得入於魯也, 曰, 旣爲君言之矣, 不可者意如也.

GL昭,3105 秋, 葬薛獻公.

GL昭,3106 冬, 黑肱以濫來奔, 其不言□黑肱, 何也, 別乎□也, 其不言濫子, 何也, 非天子所封也, 來奔, 內不言叛也.

GL昭,3107 十有二月, 辛亥, 朔, 日有食之.

GL昭,3201 二十有二年, 春, 王正月, 公在乾侯, 取□.

GL昭,3202 夏, 吳伐越.

GL昭,3203 秋, 七月.

GL昭,3204 冬, 仲孫何忌, 會晉韓不信, 齊高張, 宋仲幾, 衛太叔申, 鄭國參, 曹人, □人, □人, 薛人, 杞人, 小□人, 城成周, 天子微, 諸侯不享覲, 天子之在者, 惟祭與號. 故諸侯之大夫, 相帥以城之, 此變之正也.

GL昭,3205 十有二月, 已未, 公薨于乾侯.

<定公>

GL定,0101 定公. 元年, 春, 王, 不言正月, 定無正也, 定之無正, 何也, 昭公之終, 非正終也. 定之始, 非正始也, 昭無正終, 故定無正始, 不言卽位, 喪在外也.

GL定,0102 三月, 晉人執宋仲幾于京師. 此其大夫, 其曰人, 何也, 微之也, 何爲微之, 不正其執人於尊者之所也, 不與大夫之伯討也.

GL定,0103 夏, 六月, 癸亥, 公之喪至自乾侯.

GL定,0104 戊辰, 公卽位, 殯然後卽位也. 定無正, 見無以正也, 踰年不言卽位, 是有故公也, 言卽位, 是無故公也, 卽位, 援受之道也, 先君無正終, 則後君無正始也, 先君有正終, 則後君有正始也, 戊辰, 公卽位, 謹之也, 定之卽位, 不可不察也, 公卽位, 何以日也. 戊辰之日, 然後卽位也, 癸亥, 公之喪至自乾侯, 何爲戊辰之日, 然後卽位也, 正君乎國, 然後卽位也, 沈子曰, 正棺乎兩楹之間, 然後卽位也, 內之大事日, 卽位, 君之大事也, 其不日, 何也, 以年決者, 不以日決也, 此則其日, 何也, 著之也, 何著焉, 踰年卽位, □也, 於□之中, 又有義焉, 未殯, 雖有天子之命猶不敢, 況臨諸臣乎, 周人有喪, 魯人有喪, 周人弔, 魯人不弔, 周人曰, 固吾臣也, 使人可也, 魯人曰, 吾君也, 親之者也, 使大夫則不可也, 故周人弔, 魯人不弔, 以其下成康爲未久也. 君至尊也, 去父之殯而往弔, 猶不敢, 況未殯而臨諸臣乎.

GL定,0105 秋, 七月, 癸巳, 葬我君昭公.

GL定,0106 九月, 大雩, 雩月, 雩之正也, 秋大雩, 非正也, 冬大雩非正也, 秋大雩, 雩之爲非正, 何也, 毛澤未盡, 人力未竭, 未可以雩也. 雩月, 雩之正也, 月之爲雩之正, 何也, 其時窮, 人力盡, 然後雩, 雩之正也, 何謂其時窮人力盡, 是月不雨, 則無及矣, 是年不艾, 則無食矣, 是謂其時窮人力盡也, 雩之必待其時窮人力盡何也, 雩者, 爲旱求者也, 求者, 請也, 古之人重請, 何重乎請, 人之所以爲人者, 讓也, 請道去讓也, 則是舍其所以爲人也, 是以重之, 焉請哉, 請乎應上公, 古之神人有應上公者, 通乎陰陽, 君親帥諸大夫道之而以請焉, 夫請者, 非可□託而往也, 必親之者也, 是以重之.

GL定,0107 立煬宮, 立者, 不宜立者也.

GL定,0108 冬, 十月, 隕霜殺菽, 未可以殺而殺, 擧重, 可殺而不殺, 擧輕, 其曰菽, 擧重也.

GL定,0201 二年, 春, 王正月.

GL定,0203 夏, 五月, 壬辰, 雉門及兩觀災, 其不曰雉門災及兩觀, 何也, 災自兩觀始也, 不以尊者親災也, 先言雉門, 尊尊也.

GL定,0204 秋, 楚人伐吳.

GL定,0205 冬, 十月, 新作雉門及兩觀, 言新, 有舊也, 作, 爲也, 有加其度也, 此不正, 其以尊者親之, 何也, 雖不正也, 於美猶可也.

GL定,0301 三年, 春, 王正月, 公如晉, 至河乃復.

GL定,0302 三月, 辛卯, □子穿卒.

GL定,0303 夏, 四月.

GL定,0304 秋, 葬□莊公.

GL定,0305 冬, 仲孫何忌及□子盟于拔.

GL定,0401 四年, 春, 王二月, 癸巳, 陳侯吳卒.

GL定,0402 三月, 公會劉子, 晉侯, 宋公, 蔡侯, 衛侯, 陳子, 鄭伯, 許男, 曹伯, □子, □子, 頓子, 胡子, □子, 薛伯, 杞伯, 小□子, 齊國夏, 于召陵, 侵楚.

GL定,0403 夏, 四月, 庚辰, 蔡公孫姓帥師滅沈, 以沈子嘉, 歸殺之.

GL定,0404 五月, 公及諸侯盟于皐□.

GL定,0405 後而再會, 公志於後會也, 後, 志疑也. 杞伯成卒于會.

GL定,0406 六月, 葬陳惠公.

GL定,0407 許遷于容城.

GL定,0408 秋, 七月, 公至自會.

GL定,0409 劉卷卒, 此不卒而卒者, 賢之也, □內諸侯也, 非列土諸侯, 此何以卒也, 天王崩, 爲諸侯主也.

GL定,0410 葬杞悼公.

GL定,0411 楚人圍蔡.

GL定,0412 晉士□, 衛孔圍, 帥師伐鮮虞.

GL定,0413 葬劉文公.

GL定,0414 冬, 十有一月, 庚午, 蔡侯以吳子及楚人戰于伯擧, 楚師敗績, 吳其稱子,何也, 以蔡侯之以之, 擧其貴者也, 蔡侯之以之, 則其擧貴者, 何也, 吳信中國而攘夷狄, 吳進矣, 其信中國而攘夷狄奈何, 子胥父誅于楚也, 挾弓持矢而于闔廬, 闔廬曰, 大之甚, 勇之甚. 爲是欲興師而伐楚, 子胥諫曰, 臣聞之, 君不爲匹夫興師. 且事君猶事父也, 虧君之義, 復父之□, 臣弗爲也, 於是止, 蔡昭公朝於楚, 有美□, 正是日, 囊瓦求之, 昭公不與, 爲是拘昭公於南□, 數年然後得歸, 歸乃用事乎漢, 曰, 苟諸侯有欲代楚者, 寡人請爲前列焉, 楚人聞之而怒, 爲是興師而伐蔡, 蔡請救于吳, 子胥曰, 蔡非有罪, 楚無道也, 君若有憂中國之心, 則若此時可矣, 爲是興師而伐楚, 何以不言救也, 救大也. 楚囊瓦出奔鄭, 庚辰, 吳入楚, 日入, 易無楚也, 易無楚者, 壞宗廟, 徙陳器, 撻平王之墓, 何以不言滅也, 欲存楚也, 其欲存楚奈何, 昭王之軍敗而逃, 父老送之曰, 寡人不肖, 亡先君之邑, 父老反矣, 何憂無君, 寡人且用此入海矣, 父老曰, 有君如此其賢也, 以衆不如吳, 以必死不如楚, 相與擊之, 一夜而三敗吳人, 復立, 何以謂之吳也, 狄之也, 何謂狄之也, 君居其君之寢而妻其君之妻, 大夫居其大夫之寢, 而妻其大夫之妻, 蓋有欲妻楚王之母者, 不正乘敗人之績, 而深爲利, 居人之國, 故反其狄道也.

GL定,0501 五年, 春, 王正月, 辛亥, 朔, 日有食之.

GL定,0502 夏, 歸粟于蔡, 諸侯無粟, 諸侯相歸粟, 正也, 孰歸之, 諸侯也, 不言歸之者, 專辭也, 義邇也.

GL定,0503 於越入吳.

GL定,0504 六月, 丙申, 季孫意如卒.

GL定,0505 秋, 七月, 壬子, 叔孫不敢卒.

GL定,0506 冬, 晉士□帥師圍鮮虞.

GL定,0601 六年, 春, 王正月, 癸亥, 鄭游速帥師滅許, 以許男斯歸.

GL定,0602 二月, 公侵鄭, 公至自侵鄭.

GL定,0603 夏, 季孫斯, 仲孫何忌, 如晉.

GL定,0604 秋, 晉人執宋行人樂祁犁.

GL定,0605 冬, 城中城, 城中城者, 三家張也. 或曰, 非外民也.

GL定,0606 季孫斯, 仲孫忌, 帥師圍□.

GL定,0701 七年, 春, 王正月.

GL定,0702 夏, 四月.

GL定,0703 秋, 齊侯鄭伯盟于鹹.

GL定,0704 齊人執衛行人北宮結, 以侵衛, 以, 重辭也, 衛人重北宮結.

GL定,0705 齊侯衛侯盟于沙.

GL定,0706 大雩.

GL定,0707 齊國夏帥師伐我西鄙, 九月, 大雩.

GL定,0708 冬, 十月.

GL定,0801 八年, 春, 王正月, 公侵齊, 公至自侵齊.

GL定,0802 二月, 公侵齊, 三月, 公至自侵齊, 公如, 往時致月, 危致也, 往月致時, 危往也, 往月致月, 惡之也.

GL定,0803 曹伯露卒.

GL定,0804 夏, 齊國夏帥師伐我西鄙.

GL定,0805 公會晉師于瓦, 公至自瓦.

GL定,0806 秋, 七月, 戊辰, 陳侯柳卒.

GL定,0807 晉士□帥師侵鄭, 遂侵衛.

GL定,0808 葬曹靖公.

GL定,0809 九月, 葬陳懷公.

GL定,0810 季孫斯, 仲孫何忌, 帥師侵衛.

GL定,0811 冬, 衛侯, 鄭伯盟于曲□.

GL定,0812 從祀先公, 貴復正也.

GL定,0813 盜竊寶玉大弓, 寶玉者, 封圭也, 大弓者, 武王之戎弓也, 周公受賜, 藏之魯, 非其所以與人而與人, 謂之亡, 非其所取而取之, 謂之盜.

GL定,0901 九年, 春, 王正月.

GL定,0902 夏, 四月, 戊申, 鄭伯□卒.

GL定,0903 得寶玉大弓, 其不地何也. 寶玉大弓, 在家則羞, 不目, 羞也. 惡得之, 得之堤下, 或曰, 陽虎以解衆也.

GL定,0904 六月, 葬鄭獻公.

GL定,0905 秋, 齊侯, 衛侯, 次于五氏.

GL定,0906 秦伯卒.

GL定,0907 冬, 葬秦哀公.

GL定,1001 十年春, 王三月, 及齊平.

GL定,1002 夏, 公會齊侯于頰谷, 公至自頰谷, 離會不致, 何爲致也, 危之也, 危之則以地致何也, 爲危之也, 其危奈何, 曰, 頰谷之會, 孔子相焉, 兩君就壇, 兩相相楫, 齊人鼓□而起, 欲以執魯君, 孔子歷階而上, 不盡一等, 而視歸乎齊侯, 曰, 兩君合好, 夷狄之民何爲來爲, 命司馬止之, 齊侯逡巡而謝曰, 寡人之過也, 退而屬其二三大夫曰, 夫人率其君與之行古人之道, 二三子獨率我而入夷狄之俗, 何爲, 罷會, 齊人使優施舞於魯君之幕下, 孔子曰, 笑君者罪當死, 使司馬行法焉, 首足異門而出, 齊人來歸□□龜陰之田者蓋爲此也, 因是以見雖有文事, 必有武備, 孔子於頰谷之會見之矣.

GL定,1002 晉趙□帥師圍衛.

GL定,1003 齊人來歸□□龜陰之田.

GL定,1004 叔孫州仇, 仲孫何忌, 帥師圍□.

GL定,1005 秋, 叔孫州仇, 仲孫何忌, 帥師圍□.

GL定,1006 宋樂大心出奔曹.

GL定,1007 宋公子地出奔陳.

GL定,1008 冬, 齊侯, 衛侯, 鄭游速, 會于安甫.

GL定,1009 叔孫州仇如齊.

GL定,1010 宋公之弟辰, □宋仲□, 石□, 出奔陳.

GL定,1101 十有一年, 春, 宋公之弟辰, 未失其弟也. 及仲□, 石□, 公子地, 以尊及卑也, 自陳, 陳有奉焉爾, 入于蕭以叛, 入者, 內弗受也, 以者, 不以也, 叛, 直叛也.

GL定,1102 夏, 四月.

GL定,1103 秋, 宋樂大心自曹入于蕭.

GL定,1104 冬, 及鄭平.

GL定,1105 叔還如鄭□盟.

GL定,1201 十有二年, 春, 薛伯定卒.

GL定,1202 夏, 葬薛襄公.

GL定,1203 叔孫州仇帥師墮□, 墮猶取也.

GL定,1204 衛公孟□帥師伐曹.

GL定,1205 季孫斯, 仲孫何忌, 帥師墮費.

GL定,1206 秋, 大雩.

GL定,1207 冬, 十月, 癸亥, 公會齊侯盟于黃.

GL定,1208 十有一月, 丙寅, 朔, 日有食之.

GL定,1209 公至自黃.

GL定,1210 十有二月, 公圍成, 非國言圍, 圍成, 大公也. 公至自圍成, 何以致, 危之也, 何危爾, 邊乎齊也.

GL定,1301 十有三年, 春, 齊侯次于垂□.

GL定,1302 夏, 築蛇淵□.

GL定,1303 大蒐于比蒲.

GL定,1304 衛公孟□帥師伐曹.

GL定,1305 秋, 晉趙□入于晉陽以叛, 以者, 不以者也, 叛, 直叛也.

GL定,1306 冬, 晉荀寅, 士吉射, 入于朝歌以叛.

GL定,1307 晉趙□歸于晉, 此叛也, 其以歸言之, 何也, 貴其以地反也, 貴其以地反, 則是大利也, 非大利也, 許悔過也, 許悔過, 則何以言叛也, 以地正國也, 以地正國, 則何以言叛, 其入無君命也.

GL定,1308 薛弑其君比.

GL定,1401 十有四年, 春, 衛公叔戌來奔.

GL定,1402 晉趙陽出奔宋.

GL定,1403 二月, 辛巳, 楚公子結, 陳公孫□人, 帥師滅頓, 以頓子□歸.

GL定,1404 夏, 衛北宮結來奔.

GL定,1405 五月, 於越敗吳于□李.

GL定,1406 吳子光卒.

GL定,1407 公會齊侯衛侯于牽, 公至自會.

GL定,1408 秋, 齊侯宋公會于□.

GL定,1409 天王使石尙來歸□, □者, 何也, 俎實也, 祭肉也, 生曰□, 熟曰□, 其辭石尙, 士也, 何以知其士也, 天子之大夫不名, 石尙欲書春秋, 諫曰, 久矣周之不行禮於魯也, 請行□, 貴復正也.

GL定,1410 衛世子□□出奔宋, 衛公孟□出奔鄭.

GL定,1411 宋公之弟辰, 自蕭來奔.

GL定,1412 大蒐于比蒲.

GL定,1413 □子來會公.

GL定,1414 城□父及□.

GL定,1501 十有五年, 春, 王正月, □子來朝.

GL定,1502 □鼠食郊牛, 牛死, 改卜牛, 不敬莫大焉.

GL定,1503 二 月, 辛丑, 楚子滅胡, 以胡子豹歸.

GL定,1504 夏, 五月, 辛亥, 郊.

GL定,1505 壬申, 公薨, 于高寢, 高寢, 非正也.

GL定,1506 鄭罕達帥師伐宋.

GL定,1507 齊侯, 衛侯, 次于渠□.

GL定,1508 □子來奔喪, 喪急, 故以奔言之.

GL定,1509 秋, 七月, 壬申, □氏卒, 妾辭也, 哀公之母也.

GL定,1510 八月, 庚辰, 朔, 日有食之.

GL定,1511 九月, □子來會葬.

GL定,1512 丁巳, 葬我君定公, 雨不克葬, 葬旣有日, 不兩止, 禮也, 雨不克葬, 喪不以制也, 戊午, 日下稷, 乃克葬. 乃, 急辭也, 不足乎日之辭也.

GL定,1513 辛巳, 葬定□.

GL定,1514 冬, 城漆.

<哀公>

GL哀,0101 哀公. 元年, 春, 王正月, 公卽位.

GL哀,0102 楚子, 陳侯, 隨侯, 許男, 圍蔡.

GL哀,0103 □鼠食郊牛角, 改卜牛.

GL哀,0104 夏, 四月, 辛巳, 郊, 此該之變而道之也, 於變之中, 又有言焉, □鼠食郊牛角, 改卜牛, 志不敬也, 郊牛日展斛角而知傷, 展道盡矣, 郊自正月至于三月, 郊之時也, 夏四月郊, 不時也, 五月郊, 不時也, 夏之始可以承春, 以秋之末, 承春之始蓋不可矣, 九月用郊, 用者, 不宜用者也, 郊三卜, 禮也, 四卜, 非禮也, 五卜, 强也. 卜免牲者, 吉則免之, 不吉則否, 牛傷, 不言傷之者, 傷自牛作也, 故其辭緩, 全曰牲, 傷曰牛, 未牲曰牛, 其牛一也, 其所以爲牛者異, 有變而不郊, 故卜免牛也, 巳牛矣, 其尙卜免之, 何也, 禮, 與其亡也寧有, 嘗置之上帝矣, 故卜而後免之, 不敢專也, 卜之不吉, 則如之何, 不免, 安置之, 繫而待, 六月上甲, 始□牲, 然後左右之, 子之所言者, 牲之變也, 而曰我一該郊之變而道之, 何也, 我以六月上甲始□牲, 十月上甲始繫牲, 十一月, 十二月, 牲雖有變, 不道也, 待正月, 然後言牲之變, 此乃所以該郊, 郊, 享道也, 貴其時, 大其禮, 其養牲雖小, 不備可也, 子不忘三月卜郊, 何也, 郊自正月至于三月, 郊之時也, 我以十二月下辛, 卜正月上辛, 如不從, 則以正月下辛, 卜二月上辛, 如不從, 則以二月下辛, 卜三月上辛, 如不從, 則不郊矣.

GL哀,0105 秋, 齊侯, 衛侯, 伐晉.

GL哀,0106 冬, 仲孫何忌帥師伐□.

GL哀,0201 二年, 春, 王二月, 季孫斯, 叔孫州仇, 仲孫何忌, 帥師伐□, 取□東田, □東未盡也, 及沂西田, 沂西未盡也, 癸巳, 叔孫州仇, 仲孫何忌, 及□子盟于句繹, 三人伐而二人盟, 何也, 各盟其得也.

GL哀,0202 夏, 四月, 丙子, 衛侯元卒.

GL哀,0203 □子來朝.

GL哀,0204 晉趙□帥師, 納衛世子□□于戚. 納者, 內弗受也, 帥師而後納者, 有我也, 何用弗受也, 以輒不受也, 以輒不受父之命, 受之王父也, 信父而辭王父, 則是不尊王父也, 其弗受, 以尊王父也.

GL哀,0205 秋, 八月, 甲戌, 晉趙□帥師, 及鄭罕達帥師, 戰于鐵, 鄭師敗績.

GL哀,0206 冬, 十月, 葬衛靈公.

GL哀,0207 十有一月, 蔡遷于州來, 蔡殺其大夫公子駟.

GL哀,0301 三年, 春, 齊國夏, 衛石曼姑, 帥師圍戚, 此衛事也, 其先國夏何也, 子不圍父也, 不繫戚於衛者, 子不有父也.

GL哀,0302 夏, 四月, 甲午, 地震.

GL哀,0303 五月, 辛卯, 桓宮僖宮災, 言及, 則祖有尊卑, 由我言之, 則一也.

GL哀,0304 季孫斯, 叔孫州仇, 帥師城啓陽.

GL哀,0305 宋樂□帥師伐曹.

GL哀,0306 秋, 七月, 丙子, 季孫斯卒.

GL哀,0307 蔡人放其大夫公孫獵于吳.

GL哀,0308 冬, 十月, 癸卯, 秦伯卒.

GL哀,0309 叔孫州仇, 仲孫何忌, 帥師圍□.

GL哀,0401 四年, 春, 王二月, 庚戌, 盜弑蔡侯申, 稱盜以弑君, 不以上下道道也. 內其君而外弑者, 不以弑道道也. 春秋有三盜, 微殺大夫, 謂之盜, 非所取而取之, 謂之盜, □中國之正道以襲利, 謂之盜.

GL哀,0402 蔡公孫辰出奔吳.

GL哀,0403 葬秦惠公.

GL哀,0404 宋人執小□子.

GL哀,0405 夏, 蔡殺其大夫公孫姓, 公孫□.

GL哀,0406 晉人執戎蠻子亦歸于楚.

GL哀,0407 城西□.

GL哀,0408 六月, 辛丑, □社災. □社者, □之社也, □, 亡國也, 亡國之社以爲廟, 屛, 戒也. 其屋亡國之社, 不得上達也.

GL哀,0409 秋, 八月, 甲寅, □子結卒.

GL哀,0410 冬, 十有二月, 葬蔡昭公.

GL哀,0411 葬□頃公.

GL哀,0501 五年, 春, 城毗.

GL哀,0502 夏, 齊侯伐宋.

GL哀,0503 晉趙□帥師伐衛.

GL哀,0505 秋, 九月, 癸酉, 齊侯杵臼卒.

GL哀,0506 冬, 叔遠如齊.

GL哀,0507 閏月, 葬齊景公, 不正其閏也.

GL哀,0601 六年, 春, 城□瑕.

GL哀,0602 晉趙□帥師伐鮮虞.

GL哀,0603 吳伐陳.

GL哀,0604 夏, 齊國夏及高張來奔.

GL哀,0605 叔還會吳于□.

GL哀,0606 秋, 七月, 庚寅, 楚子軫卒.

GL哀,0607 齊陽生入于齊.

GL哀,0608 齊陳乞弑其君□. 陽生入而弑其君, 以陳乞主之, 何也, 不以陽生君□也, 其不以陽生君□, 何也, 陽生正, □不正, 不正則其曰君, 何也, □雖不正, 巳受命矣, 入者, 內弗受也, □不正, 何用弗受, 以其受命, 可以言弗受也, 陽生其以國氏, 何也, 取國於□也.

GL哀,0609 冬, 仲孫何忌帥師伐□.

GL哀,0610 宋向巢帥師伐曹.

GL哀,0701 七年, 春, 宋皇瑗帥師侵鄭.

GL哀,0702 晉魏曼多帥師侵衛.

GL哀,0703 夏, 公會吳于繒.

GL哀,0704 秋, 公伐□, 八月, 已酉, 入□, 以□子益來, 以者, 不以者也. 益之名, 惡也, 春秋有臨天下之言焉. 有臨一國之言焉. 有臨一家之言焉. 其言來者, 有外魯之辭焉.

GL哀,0705 宋入圍曹.

GL哀,0706 冬, 鄭駟弘帥師救曹.

GL哀,0801 八年, 春, 王正月, 宋公入曹, 以曹伯陽歸.

GL哀,0802 吳伐我.

GL哀,0803 夏, 齊人取□及闡, 惡內也.

GL哀,0804 歸□子益于□, 益之名, 失國也.

GL哀,0805 秋, 七月.

GL哀,0806 冬, 十有二月, 癸亥, 杞伯過卒.

GL哀,0807 齊人歸□及闡.

GL哀,0901 九年, 春, 王二月, 葬杞僖公.

GL哀,0902 宋皇瑗帥師, 取鄭師於雍丘, 取, 易辭也, 以師而易取, 鄭病矣.

GL哀,0903 夏, 楚人伐陳.

GL哀,0904 秋, 宋公伐鄭.

GL哀,0905 冬, 十月.

GL哀,1001 十年, 春, 王二月, □子益來奔.

GL哀,1002 公會吳, 伐齊.

GL哀,1003 三月, 戊戌, 齊侯陽生卒.

GL哀,1004 夏, 宋人伐鄭.

GL哀,1005 晉趙□帥師侵齊.

GL哀,1006 五月, 公至自伐齊.

GL哀,1007 葬齊悼公.

GL哀,1008 衛公孟□自齊歸于衛.

GL哀,1009 薛伯夷卒.

GL哀,1010 秋, 葬薛惠公.

GL哀,1011 冬, 楚公子結帥師伐陳, 吳救陳.

GL哀,1101 十有一年, 春, 齊國書帥師伐我.

GL哀,1102 夏, 陳轅頗出奔鄭.

GL哀,1103 五月, 公會吳伐齊, 甲戌, 齊國書帥師及吳戰于艾陵, 齊師敗績, 獲齊國書.

GL哀,1104 秋, 七月, 辛酉, □子虞母卒.

GL哀,1105 冬, 十有一月, 葬□隱公.

GL哀,1106 衛世叔齊出奔宋.

GL哀,1201 十有二年, 春, 用田賦.

GL哀,1202 古者公田什一, 用田賦, 非正也.

GL哀,1203 夏, 五月, 甲辰, 孟子卒, 孟子者, 何也, 昭公夫人也, 其不言夫人, 何也, 諱取同姓也.

GL哀,1204 公會吳于□皐.

GL哀,1205 秋, 公會衛侯宋皇瑗于□.

GL哀,1206 宋向巢帥師伐鄭.

GL哀,1207 冬, 十有二月, □.

GL哀,1301 十有三年, 春, 鄭罕達帥師, 取宋師於□, 取, 易辭也, 以師而易取, 宋病矣.

GL哀,1302 夏, 許男成卒.

GL哀,1303 公會晉侯及吳子于黃池. 黃池之會, 吳子進乎哉, 遂子矣, 吳, 夷狄之國也, 祝髮文身, 欲因魯之禮, 因晉之權, 而請冠端而襲, 其藉于成周. 以尊天王, 吳進矣, 吳, 東方之大國也, 累累致小國以會諸侯, 以合乎中國. 吳能爲之, 則不臣乎, 吳進矣, 王, 尊稱也, 子, 卑稱也, 辭尊稱而居卑稱, 以會乎諸侯, 以尊天王, 吳王夫差曰, 好冠來, 孔子曰, 大矣哉, 夫差未能言冠而欲冠也.

GL哀,1304 楚公子申帥師伐陳.

GL哀,1305 於越入吳.

GL哀,1306 秋, 公至自會.

GL哀,1307 晉魏曼多帥師侵衛.

GL哀,1308 葬許元公.

GL哀,1309 九月, □.

GL哀,1310 冬, 十有一月, 有星□于東方.

GL哀,1311 盜殺陳夏區夫.

GL哀,1312 十有二月, □.

GL哀,1401 十有四年, 春, 西狩獲麟. 引取之也, 狩地, 不地不狩也, 非狩而曰狩, 大獲麟, 故大其適也. 其不言來, 不外麟於中國也, 其不言有, 不使麟不恒於中國也.